MALTA DIBATTITI TAL-KAMRA TAD-DEPUTATI (Rapport Uffiċjali u Rivedut) L-GĦAXAR PARLAMENT Seduta Nru. 422 It-Tnejn, 24 ta' Lulju 2006 Stampat fl-Uffiċċju ta' l-Iskrivan Kamra tad-Deputati MALTA Prezz Lm1 L-GĦAXAR PARLAMENT Seduta Nru. 422

It-Tnejn, 24 ta' Lulju 2006

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-9.02 a.m.

Talba

Seduta Nru. 422

It-Tnejn, 24 ta' Lulju 2006

WERREJ

MINUTI 27

MISTOQSIJIET GĦAL TWEĠIBIET ORALI 27

TQEGĦID TA' KARTI 33

MOZZJONIJIET

REVIŻJONI PARZJALI TAL-PJAN TA' STRUTTURA 35

AĠĠORNAMENT 55

MISTOQSIJIET GĦAL TWEĠIBIET ORALI MWIEĠBA BIL-MIKTUB 59

MISTOQSIJIET GĦAL TWEĠIBIET BIL-MIKTUB 71

MINUTI

Il-Minuti tas-Seduta Nru 421 li saret fid-19 ta' Lulju, 2006 ġew konfermati.

MISTOQSIJIET GĦAL TWEĠIBIET ORALI

SMARTCITY@MALTA

L-ONOR.

JOE MIZZI (f'isem l-Onor.

Stefan Buontempo) staqsa lill- Ministru għall-Investiment, Industrija u Teknoloġija ta' l-Informazzjoni: Jista' l-Ministru jpoġġi fuq il-mejda tal-Kamra, il-pjanta ta' fejn hu mistenni jsir il-proġett ta' SmartCity@Malta?

Kemm hi kbira l-area fejn se jsir dan il-proġett?

Kemm hemm fabbriki/bini fuq is-sit li se jiġi żviluppat?

Kemm ġiet stmata ż-żona kollha fejn se jsir dan il-proġett?

Min huma s-sidien ta' din is-sit u min hu l-espert jew perit li għamel l- istima tas-sit?

Meta mistenni jibda l-proġett?

ONOR.

AUSTIN GATT (Ministru għall-Investiment, Industrija u Teknoloġija ta' l-Informazzjoni): Nitlob lill-Onor.

Interpellant jirriferi għat-tweġiba li tajt għall-mistoqsija parlamentari 18845, peress li f'dan l-istadju m'għandix iktar x'inżid.

Pero` iżjed informazzjoni tkun tista' tingħata meta ssir id-diskussjoni li rriferejt għaliha f'dik ir-risposta.

MR SPEAKER (Onor. Anton Tabone): L-Onor.

Mizzi, domanda supplimentari.

ONOR.

JOE MIZZI: Sur President, m'ilux tlabt lill-ministru jagħtini informazzjoni dwar fejn se jsir l-impjant tal-purifikazzjoni ta' l-ilma tad- drenaġġ għan-nofsinhar ta' Malta u rrispondieni fis-sens li fi ftit tal- ġranet oħra, kien se jkun jista' jgħidli l-pożizzjoni x'inhi.

Jista` jgħid x'inhi effettivament il-pożizzjoni?

MR SPEAKER: Il-Ministru.

ONOR.

AUSTIN GATT: Illum nista' ngħid li l-post fejn se jsir dan l-impjant ġie identifikat.

L-istudji dwar kif se jsir tlestew fuq l-ewwel livell, biex ngħid hekk, imma għall-korrettezza rrid l-ewwel ntellagħha kabinett u nippreferi li jkolli l-appoġġ tal-kabinett qabel ma ngħid preċiż fiex wasalna, Sur President.

MR SPEAKER: L-Onor.

Mizzi.

ONOR.

JOE MIZZI: Pero` dan l-impjant se jkun fil-lokalita` tal-Kalkara jew tax-Xgħajra?

MR SPEAKER: Il-Ministru.

ONOR.

AUSTIN GATT: Il-konfini preċiżi ma nafhomx, pero' żgur mhux qalb il- komunita` tal-Kalkara.

SERVIZZ PUBBLIKU

L-ONOR.

JOE MIZZI (f'isem l-Onor.

Stefan Buontempo) staqsa lill- Ministru għall-Investiment, Industrija u Teknoloġija ta' l-Informazzjoni: Għar-rigward ta' ħaddiema tal-gvern, sew jekk professjonisti u sew jekk le, jista' il-Ministru jgħid kemm hemm minnhom li qegħdin abbażi ta' kuntratt definit?

Kemm hemm li ilhom jaħdmu fuq din il-bażi għal aktar minn erba' snin?

Min huma u f'liema dipartimenti/sezzjoni jaħdmu?

X'kariga jew professjoni għandhom u f'liema salary scale qegħdin?

Min huma dawk li għandhom grad sostantiv u min huma dawk li m'għandhomx?

Jista' ipoġġi fuq il-medja tal-Kamra, kampjun ta' kull tip ta' kuntratt definit li bih il-gvern impjega lil dawn il-ħaddiema fuq bażi definita fis- snin 2000-2006?

ONOR.

AUSTIN GATT: L-informazzjoni mitluba tirrikjedi ħafna ħin biex tinġabar u anke peress li bħalissa l-gvern qed jevalwa s-sitwazzjoni tal- fixed-term, ma jinħassx li għandha tingħata risposta dettaljata f'dan l- istadju.

ON SECONDMENT

L-ONOR.

JOE MIZZI (f'isem l-Onor.

Joseph Debono Grech) staqsa lill- Ministru għall-Investiment, Industrija u Teknoloġija ta' l-Informazzjoni: B'riferenza għall-mistoqsija parlamentari 16049, jista' il-Ministru jgħid jekk għandux uffiċjali jaħdmu fis-segretarjat seconded minn xi enti oħrajn?

Jista' jgħid kemm għandu?

ONOR.

AUSTIN GATT: Iva, hemm persuna waħda.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Jista` forsi l-Ministru jgħidilna minn liema ente ġejja?

MR SPEAKER: Il-Ministru.

ONOR.

AUSTIN GATT: Bl-amment ma nafx, jiddispjaċini.

TRIQ TA' LANZA, ĦAŻ-ZABBAR

L-ONOR.

MARIO GALEA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid meta se jibda x-xogħol ta' estensjoni tad-drenaġġ fi Triq Ta' Lanza, Ħaż-Żabbar?

Japprezza li jekk jilħaq jgħaddi s-sajf, ikun diffiċli li x-xogħol isir minħabba li l-bdiewa jkunu jridu jaħdmu r-raba`?

ONOR.

AUSTIN GATT: Ninsab informat li x-xogħol ta' estensjoni ta' drenaġġ fi Triq Ta' Lanza, Ħaż-Żabbar diġa` beda u mistenni li jitlesta qabel jispiċċa s-sajf.

RIĊIKLAĠĠ TAD-DRENAĠĠ

L-ONOR.

JOE MIZZI (f'isem l-Onor.

Charles Mangion) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid lil min ingħata l-kuntratt fil-każ tal-proġett ta' riċiklaġġ tad-drenaġġ u anke jgħidilna jekk humiex se jintużaw l-istess sistemi f'kull parti ta' Malta u Għawdex?

ONOR.

AUSTIN GATT: Il-kuntratt għall-impjant f'Għawdex ingħata lil joint venture Degremont s.p.a/C&F Building Contractors Ltd., filwaqt li l- kuntratt għall-impjant fit-tramuntana ta' Malta ngħata lil joint venture IBI Idrobioimpianti/ Polidano Group.

F'dawn l-impjanti msemmija qed jintużaw l-istess sistemi ta' proċess ta' riċiklaġġ.

Il-proċess tat-trattament fil-każ ta' l-impjant għan-nofsinhar ta' Malta għadu mhux determinat.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Jista` il-Ministru jgħid meta se jkun lest l-impjant ta' purifikazzjoni tad-drenaġġ fl-area ta' bejn il-Kalkara u x-Xgħajra?

Jista` ikun li waqajna lura fix-xogħol?

MR SPEAKER: Il-Ministru.

ONOR.

AUSTIN GATT: It-target date hija li jkun lest sa l-aħħar ta' l-2008 u fuq dik qed naħdmu.

GĦAQDIET SPORTIVI

L-ONOR.

JOE MIZZI (f'isem l-Onor.

Carmelo Abela) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jikkonsidra li jingħata skont fuq it-tariffi tal-konsum ta' l-elettriku lil dawk l-għaqdiet sportivi li jorganizzaw attivita' sportiva filgħaxijiet, taħt dawl artifiċjali?

ONOR.

AUSTIN GATT: It-tariffi għall-konsum ta' l-elettriku ma jiġux iffissati mill-Enemalta iżda mir-resources authority.

GOZO CHANNEL

L-ONOR.

JOE MIZZI (f'isem l-Onor.

Anton Refalo) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'beħsiebha tagħmel il-Gozo Channel biex tilqa' għall-kera ta' Lm0.4 miljun li se jkollha tibda tħallas għall-użu tat- terminals u l-parkeġġi ta' l-Imġarr u ċ-Ċirkewwa?

Jista' jgħid jekk il- ftehim ma' l-awtorita' marittima sarx jew meta se jsir?

ONOR.

AUSTIN GATT: Il-ftehim għadu ma sarx.

Il-kera kkontemplata taħt il- harbour agreement u dovuta lill-awtorita` marittima titħallas mid-dħul li l- kumpannija Gozo Channel tagħmel.

TA' QALI CRAFTS VILLAGE

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Jista' il- Ministru jirrispondi mistoqsija parlamentari 20008 u jgħid meta u għaliex tneħħew il-full-timers assenjati għat-tindif ta' l-area tal-crafts village f'Ta' Qali?

ONOR.

AUSTIN GATT: L-amministrazzjoni tal-villaġġ ta' l-artiġġanat ta' Ta' Qali ġiet trasferita lura lid-dipartiment ta' l-artijiet, b'effett mill-1 ta' Jannar, 2004.

TA' QALI PUBLIC TOILETS

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Jista' il- Ministru jirrispondi mistoqsija parlamentari 20012 u jgħid meta nbnew it- toilets pubbliċi fil-crafts village ta' Ta' Qali u meta bdew jintużaw, jekk qatt intużaw?

ONOR.

REVOKA TAL-LIĊENZJA

L-ONOR.

JOE MIZZI (f'isem l-Onor.

Gavin Gulia) staqsa lill-Ministru għat-Turiżmu u Kultura: Jista' il-Ministru jgħid kemm liċenzji ta' bars jew restaurants ġew revokati f'dawn l-aħħar għaxar snin?

F'liema lokalita' u għal liema raġuni?

ONOR.

FRANCIS ZAMMIT DIMECH (Ministru għat-Turiżmu u Kultura): L- informazzjoni li għandi hi li f'dawn l-erba` snin, jiġifieri minn mindu twaqqfet l-awtorita' tat-turiżmu, ġew revokati 97 liċenzja f'diversi lokalitajiet ta' Malta u Għawdex, b'96 minnhom fuq talba tal-liċenzjat u waħda wara enforcement notice maħruġa mill-MEPA.

MWEJJED U SIĠĠIJIET FUQ IL-BANKINA

L-ONOR.

JOE MIZZI (f'isem l-Onor Gavin Gulia) staqsa lill-Ministru għat-Turiżmu u Kultura: Jista' il-Ministru jgħid jekk il-kunsilli lokali għandhomx dritt joħorġu permessi għal imwejjed u siġġijiet?

ONOR.

FRANCIS ZAMMIT DIMECH: L-awtorita` tat-turiżmu toħroġ liċenzji li jiġġeddu kull sena li jagħtu d-dritt lil dik il-persuna li jkollha stabiliment turistiku li toħroġ imwejjed u

siġġijiet fil-pubbliku, skond il-permess li jingħata mid-dipartiment ta' l- artijiet u għaldaqstant nissuġġerixxi li l-mistoqsija jekk kunsilli lokali għandhomx dritt joħorġu permessi, tiġi indirizzata lill-ministru konċernat.

MR SPEAKER: L-Onor.

Joe Mizzi, domanda supplimentari.

ONOR.

JOE MIZZI: Imma x'isir f'każ li kunsill lokali joħroġ permess temporanju u l-awtorita` tat-turiżmu toġġezzjona?

MR SPEAKER: Il-Ministru.

ONOR.

FRANCIS ZAMMIT DIMECH: Jiena għandi għax nifhem li f'ċirkostanzi fejn il-permess ikun wieħed temporanju, jiġifieri kwestjoni ta' ftit ġranet, bħalma jingħataw permessi fi żmien il-festi jew għal xi avveniment partikolari, l-awtorita' tat-turiżmu ma tidħolx.

LIĊENZJA TA' BAR

L-ONOR.

JOE MIZZI (f'isem l-Onor.

Gavin Gulia) staqsa lill-Ministru għat-Turiżmu u Kultura: Jista' il-Ministru jgħid meta u għal liema raġuni liċenzja ta' bar li dettalji dwaru qed jintbagħtu separatament, ġiet revokata.

ONOR.

FRANCIS ZAMMIT DIMECH: Ninsab informat li l-liċenzja tal-bar in kwestjoni ġiet revokata fit-30 ta' Settembru, 2004 u dan wara li l- awtorita` tat-turiżmu ġiet informata li l-planning appeals board tal-MEPA kien irtira l-permess li l-garaxx jinbidel f'bar.

SERVIZZ TA' KIROPODIJA

L-ONOR.

MARIO GALEA staqsa lill-Ministru tas-Saħħa, Anzjani u Kura fil-Komunita`: Jista' il-Ministru jinformana jekk ingħatatx xi ordni lil dawk il-kiropodisti li jaħdmu fiċ-ċentri tas-saħħa, biex jibdew jaqtgħu d- dwiefer fil-każ biss ta' dawk il-pazjenti u ta' dawk l-anzjani li jkunu diabetiċi, jew inkella jkunu jbatu minn xi kondizzjoni oħra li tpoġġihom f'high risk ta' infezzjoni, f'każ li jippruvaw jaqtgħu d-dwiefer huma?

Minn min ittieħdet din id-deċiżjoni?

Anzjani li s-soltu jmorru fiċ-ċentri tas-saħħa biex jaqtgħu difrejhom, se jibqgħu jinqdew?

ONOR.

FRANCIS ZAMMIT DIMECH (f'isem il-Ministru tas-Saħħa, Anzjani u Kura fil-Komunita`): Ninforma lill-Onor.

Interpellant li ma ngħatat ebda ordni kif deskritt fil-mistoqsija.

Xogħol il-kiropodista huwa li jieħu ħsieb is- saqajn u d-dwiefer ta' kulmin għandu xi forma ta' patoloġija jew mard, jew qiegħed f'riskju akbar ta' mard.

Parti minn dan ix-xogħol jinkludi li jgħallmu lill-pazjent kif għandu jieħu ħsieb is-saqajn, kif ukoll kif għandu jaqta' u jieħu ħsieb id-difrejn.

Ix-xogħol tal-qtuħ tad-dwiefer normali huwa xogħol jew ta' pedicurist jew l-aktar ta' nurse.

Li ġara maż-żmien hu li l-kiropodisti ma kenux jagħtu kas - minħabba l- insistenza tan-nies - u b'riżultat ta' dan akkumulaw ħafna anzjani li m'għandhom ebda mard jew riskju ta' mard partikolari f'saqajhom u li allura kienu ħaduha drawwa jmorru jaqtgħu d-dwiefer għand il-kiropodista, bl- iskuża li ma jafux kif jaqtgħuhom.

Dan irriżulta f'dewmien żejjed għal dawk il-pazjenti b'patoloġija jew mard f'saqajhom.

Għalhekk dan l-aħħar il- kiropodisti bdew kampanja li fiha bdew jgħallmu lill-anzjani kif jaqtgħu d- dwiefer normali tagħhom u kulmin jibqa' ma jridx jitgħallem, qed jiġi riferut għand nurse sabiex isir dan ix-xogħol ta' iġene personali ta' rutina.

HOWARD GARDENS

L-ONOR.

MARIO GALEA (f'isem l-Onor.

Joseph Cassar) staqsa lill- Ministru għat-Turiżmu u Kultura: B'riferenza għall-mistoqsija parlamentari 19736, jista' il-Ministru jgħid kif qed javvanza x-xogħol fuq Howard Gardens u jekk hemmx ħsieb li dan jitlesta qabel jispiċċa s-sajf?

ONOR.

FRANCIS ZAMMIT DIMECH: Ninsab informat li x-xogħol f'Howard Gardens qed javvanza sew u dak maġġuri mistenni li jkun lest għall-aħħar ta' Lulju, 2006.

TELGĦA TAD-DWEJRA

L-ONOR.

MARIO GALEA (f'isem l-Onor.

Joseph Cassar) staqsa lill- Ministru għall-Iżvilupp Urban u t-Toroq: Jista' il-Ministru jgħid jekk hemmx il-ħsieb li tiġi rranġata t-Telgħa tad-Dwejra?

ONOR.

FRANCIS ZAMMIT DIMECH (f'isem il-Ministru għall-Iżvilupp Urban u t- Toroq): Ninforma lill-Onor.

Inerpellant li t-triq li qed jirriferi għaliha mhix triq arterjali jew distributorja u għalhekk il-manutenzjoni tagħha mhux responsabbilta` tal-gvern ċentrali.

MR SPEAKER: L-Onor.

Joe Mizzi, domanda supplimentari.

ONOR.

JOE MIZZI: Sur President, l-ewwelnett nixtieq nistaqsi jekk il- ministru hux imsiefer fuq xogħol tal-gvern.

ONOR.

MARIO GALEA: Le, ma jirriżultalix li huwa msiefer.

ONOR.

JOE MIZZI: Sur President, għandi mistoqsijiet supplimentari x'nagħmel imma ma nafx kemm jistgħu jirrisponduni meta l-ministru responsabbli mhuwiex hawn.

Jiena kont mitlub nippreżenta pjanta - minħabba kwestjoni li kont qajjimt fil-question time - u issa li ppreżentajtha qed nistenna risposta.

Naturalment ir-risposta rridha mingħand il-ministru u ħadd iktar.

Kwestjoni oħra li kont qajjimt tikkonċerna triq fil-Kalkara, li hija perikoluża għax qed tisfronda.

Naħseb li huwa importanti li l-ministru jgħidli x'inhu jsir biex din it-triq titranġa għax tista' tiġri xi disgrazzja minn ħin għall-ieħor, speċjalment jekk tisfronda b'xi bus mimlija passiġġieri li tkun għaddejja minn hemm.

MR SPEAKER: Il-Ministru.

ONOR.

FRANCIS ZAMMIT DIMECH: Sur President, ma nsibx diffikulta' jekk l- Onor. Mizzi jagħmel il-mistoqsija supplimentari li jixtieq u jien min-naħa tiegħi ngħaddiha lill-Ministru Mugliett.

MR SPEAKER: L-Onor.

Mizzi.

ONOR.

JOE MIZZI: Jekk il-Ministru Zammit Dimech jassigurani li se jitkellem mal-Ministru Mugliett illum stess kollox sew, għalkemm nħoss li m'għandniex inbiddlu l-proċedura ta' kif jiġu mwieġba l-mistoqsijiet supplimentari.

MR SPEAKER: Il-Ministru.

ONOR.

FRANCIS ZAMMIT DIMECH: Naturalment nista' nassigurah x'se nagħmel jien, fis-sens li lest nirriferi l-mistoqsijiet li jagħmel hu lill-Ministru Mugliett.

Issa tistax tingħata l-informazzjoni llum jew le ma nistax ngħid, Sur President.

TRIQ KARDINAL SCIBERRAS, STA.

VENERA

L-ONOR.

MARIO GALEA (f'isem l-Onor.

David Agius) staqsa lill-Viċi Prim Ministru u Ministru tal-Ġustizzja u Intern: Jista' Il-Viċi Prim Ministru jgħid x'passi ħa d-dipartiment għall-gvern lokali fil-konfront tas- sindku ta' Santa Venera, li mhux jobdi direttivi tad-direttorat tat- traffiku, fi ħdan l-awtorita` dwar it-trasport, dwar ksur ta' regolamenti tat-traffiku, fil-każ ta' pparkjar quddiem garage fi Triq Kardinal Sciberras, Santa Venera?

ONOR.

ANTHONY ABELA (Segretarju Parlamentari) (f'isem il-Viċi Prim Ministru u Ministru tal-Ġustizzja u Intern): Ninsab informat li d-dipartiment għall- gvern lokali kien informa lill-kunsill ta' Santa Venera li qiegħed jagħmel funzjoni li m'hijiex fil-kompetenza tiegħu.

Hija biss l-awtorita` dwar it- trasport li għandha tali kompetenza u għaldaqstant nissuġerixxi lill-Onor.

Interpellant li jagħmel il-mistoqsija lill-ministru konċernat.

SPETTURI TAL-PULIZIJA

L-ONOR.

JOE MIZZI (f'isem l-Onor.

Gavin Gulia) staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid jekk hemmx il-ħsieb li joħorġu applikazzjonijiet biex jimtlew il- vacancies li hemm fil-grad ta' spettur fil-korp tal-pulizija?

ONOR.

ANTHONY ABELA (f'isem il-Viċi Prim Ministru u Ministru tal- Ġustizzja u Intern): Ninsab informat li fil-futur qarib se jkun hemm sejħa għal applikazzjonijiet għall-grad ta' spettur fil-korp tal-pulizija.

TRIQ KARDINAL SCIBERRAS, STA.

VENERA

L-ONOR.

MARIO GALEA (f'isem l-Onor.

David Agius) staqsa lill- Ministru għall-Iżvilupp Urban u t-Toroq: Jista' il-Ministru jgħid x'passi ħa d-direttorat tat-traffiku fi ħdan l-awtorita` dwar it-trasport, fil- konfront tas-sindku ta' Santa Venera, li mhux jobdi direttivi ta' l-istess direttorat dwar ksur tar-regolamenti tat-traffiku, fil-każ ta' pparkjar quddiem garage fi Triq Kardinal Sciberras, Santa Venera?

ONOR.

ANTHONY ABELA (f'isem il-Ministru għall-Iżvilupp Urban u t-Toroq): Tweġiba tingħata f'seduta oħra.

MR SPEAKER: L-Onor.

Joe Mizzi, domanda supplimentari.

ONOR.

JOE MIZZI: Sur President, lill-ministru kont għamiltlu mistoqsija dwar korruzzjoni fi ħdan l-ADT u kont anke ġbidtlu l-attenzjoni li kien hemm ċertu wieħed taħt l-influwenza tad-droga li kien qed jabbuża fl-għoti tal-liċenzji tas-sewqan.

Il-ministru kien qal li dan il-bniedem ma kienx taħt l-influwenza tad-droga imma forsi ta' l-alkaħol.

Issa wara li ħareġ li dak li għedt jien huwa kollu minnu, u billi, skond informazzjoni u korrispondenza li għandi jien, minħabba din il-persuna li għandha ċerta parentela fl-istess ADT, kien ġie sospiż bniedem li jtella` n-nies għat- test tal-liċenzji tas-sewqan, x'inhi l-pożizzjoni llum?

X'se jiġri?

Il- ministru japprovahom dawn l-affarijiet?

MR SPEAKER: Is-Segretarju Parlamentari.

ONOR.

ANTHONY ABELA: Mr Speaker, safejn naf jiena, il-ministru malli kellu r-rapport f'idejh ippreżentah.

Ovvjament jista` ikun li sakemm tlesta r- rapport, ċerta informazzjoni ma kenitx f'idejn il-ministru.

Naħseb li issa l-ministru jrid jevalwa dak li hemm fir-rapport u jieħu d-deċiżjonijiet li hemm bżonn fil-kuntest ta' l-inkarigu tiegħu.

Jiena naħseb li l-Onor.

Interpellant jaf li l-ministru ma jiddejjaqx jieħu deċiżjonijiet u jien ninsab konvint li d-deċiżjonijiet li hemm bżonn jittieħdu se jeħodhom, Sur President.

MR SPEAKER: L-Onor.

Mizzi.

ONOR.

JOE MIZZI: Ma jidhirlux li l-poplu Malti u Għawdxi qed jitlef il- fiduċja tiegħu fl-ADT minħabba dan l-iskandlu?

MR SPEAKER: Is-Segretarju Parlamentari.

ONOR.

ANTHONY ABELA: Mr Speaker, il-gvern ħa l-passi meħtieġa, investiga u issa ħareġ ir-rapport u min abbuża jrid iħallas ta' dak li għamel.

Pero` min-naħa l-oħra, min fl-ADT jaħdem u jaħdem bil-għaqal, m'għandux jitpoġġa fl-istess keffa ta' dawk li jkunu żbaljaw.

L-Onor.

Interpellant jaf li l- ADT ma tikkonsistix biss fil-persuni li huma involuti fid-driving licence tests, għax hija mdaħħla f'kamp ħafna iżjed wiesa`.

Anke aħna, il-membri ta' din in-naħa, urejna t-tħassib tagħna wara dak li ġara, pero` min-naħa l-oħra qegħdin jittieħdu l-passi kollha meħtieġa biex dak li hemm bżonn isir, isir u l-ADT tkun tista' tkompli bix-xogħol tagħha għax, minkejja xi żbalji li setgħu saru, wieħed irid jammetti li l-ADT qed tagħmel ħafna xogħol siewi, Sur President.

MR SPEAKER: L-Onor.

Mizzi.

ONOR.

JOE MIZZI: Jidhirlu li hu sewwa u xieraq li l-ministru jiddefendi u jfaħħar persuna meta hija involuta fil-kwestjoni?

MR SPEAKER: Il-Prim Ministru.

ONOR.

LAWRENCE GONZI (Prim Ministru u Ministru tal-Finanzi): Mr Speaker, ħa nwieġeb daqsxejn jiena għal dawn is-serje ta' mistoqsijiet.

Aħna, bħala gvern, fis-snin li għaddew waqqafna strutturi apposta biex inkunu nistgħu ninvestigaw allegazzjonijiet ta' korruzzjoni u tul is-snin rajna dawn l- istrutturi jiffunzjonaw.

Issa fil-każ ta' l-ADT għandna sitwazzjoni li kulħadd jaf kif żviluppat, għax l-informazzjoni qiegħda fil-pubbliku.

Malli kien hemm indikazzjoni li xi ħaġa ma kenitx f'postha, l-uffiċjali, inkluż il-ministru responsabbli, ħadu l-passi mill-ewwel biex jinvestigaw l- allegazzjoni ta' korruzzjoni li kienet qed issir.

Jiġifieri l-ministru min- naħa tiegħu u l-uffiċjali kollha involuti għamlu kulma kellhom jagħmlu biex dik l-investigazzjoni ssir, biex il-pulizija tasal għall-konklużjoni tagħha u biex eventwalment il-każ jitressaq il-qorti.

Ċertament hawnhekk għandna politiku, ministru tal-gvern, li qiegħed jerfa` r-responsabbilta` tiegħu, kif inhu d-dmir tiegħu li jagħmel, billi jistimula investigazzjoni biex tibda u mbagħad iħalliha f'idejn l- awtoritajiet investigattivi, li huma l-pulizija, biex jaslu għall- konklużjonijiet tagħhom.

Il-ministru ħa l-inizjattiva hu stess, wara li tfaċċaw dawn il-każi, li jqabbad grupp ta' nies biex jagħmlu inkjesta interna ħalli, mhux biss wieħed jikkonċentra fuq il-każi li ġew identifikati, imma ssir analisi ta' l-operazzjoni kollha ta' l-awtorita`, ħalli jekk jirriżulta li hemm aspetti oħrajn li jistħoqqilhom l-attenzjoni, jiġu indirizzati wkoll.

Jiena jidhirli li mhux sewwa li meta għandek ministru u uffiċjali li jaqgħu taħtu li jkunu ħadu dawn l-inizjattivi kollha f'daqqa` waħda, issib min, b'mistoqsijiet jew implikazzjonijiet 'l hawn u 'l hemm, jipprova jdawwarha li qisu dan il-ministru jew il-gvern, jew min hu responsabbli naqas mir- responsabbilta' tiegħu.

Anzi aħna għandna ninkoraġġixxu lil min huwa f'pożizzjoni ta' responsabbilta' biex jieħu l-passi kollha li jkun hemm bżonn kull meta jkun hemm allegazzjoni.

Naturalment irridu noqogħdu attenti għaliex kultant ikollok allegazzjoni li tkun anonima – ikun hemm min ikollu raġunijiet partikolari għaliex ikun qiegħed jagħmilha - u min ikun f'pożizzjoni ta' deċiżjoni għandu r-responsabbilta` li jieħu bis- serjeta' l-allegazzjoni, jagħmel l-investigazzjoni, imbagħad jekk jirriżulta xi ħaġa, ikun hemm il-kors tal-liġi normali.

F'dan il-każ partikolari ta' l-ADT jirriżulta bl-iktar mod ċar li l- ministru, flimkien ma' min kien responsabbli li jara li l-affarijiet isiru sew, ħa l-passi kollha biex jiffaċilita l-investigazzjoni min-naħa tal- pulizija.

U lanqas waqfu hemm l-affarijiet għax infetħet inkjesta interna biex naraw li l-ADT verament tkun eżaminata minn rasha sa saqajha biex l- affarijiet jimxu kif għandhom jimxu.

U hekk għandna narawha din il-ħaġa, Sur President.

Huwa kundannabbli li jkollok persuna jew individwi li jabbużaw mill- pożizzjoni tagħhom u jissuġġettaw irwieħhom għall-korruzzjoni u għandna nużaw il-mekkaniżmu kollu tal-liġi biex lil dawn in-nies inġibuhom quddiem il-ġustizzja biex tiddeċiedi l-ġustizzja x'għandu jsir.

Pero' f'dan il-każ, bil-politiku jerfa` r-responsabbilta' biex dawn l-affarijiet jitmexxew u jmur anke 'l hinn biex jara li jkun hemm analisi dettaljata ta' l-operat kollu ...

Dak huwa l-metodu kif f'pajjiżna għandna nimxu.

Issa wieħed dejjem jipprova jtejjeb naturalment, Sur President.

MR SPEAKER: L-Onor.

Mizzi.

ONOR.

JOE MIZZI: Imma meta jirriżulta li kienet inġibdet l-attenzjoni tal- ministru dwar il-karattru tal-persuni involuti f'dan il-każ qabel ma ġew ingaġġati, ma jidhirlekx allura li għandhom isiru mistoqsijiet f'dan il- Parlament, meta jidher biċ-ċar u hemm provi biżżejjed li ċerti nies li ġew ingaġġati ma kellhomx jiġu ngaġġati mill-bidu nett?

MR SPEAKER: Il-Prim Ministru.

ONOR.

LAWRENCE GONZI: Jiena mhux qed ngħid li m'għandhomx isiru mistoqsijiet, biex ma niġix miżinterpretat min-naħa tal-kollega tiegħi.

Isiru mistoqsijiet, mela le u aħna għandna d-dmir illi nwieġbu.

Jien li qiegħed ngħid huwa li l-implikazzjonijiet ta' ċerti mistoqsijiet u ċerti artikli li jidhru fil-gazzetti, speċjalment fil-media tan-naħa ta' l- oppożizzjoni, jaqilbu d-dinja ta' taħt fuq.

Li politiku jerfa` r- responsabbilta` tiegħu u jagħmel dak kollu li hu mistenni minnu biex l- investigazzjoni ssir mill-awtoritajiet kompetenti ta' pajjiżna, dik għandha tkun xi ħaġa li għandna nirrikonoxxuha - dak huwa d-dmir ta' kulħadd - u li l-ministru jaqdi dmiru f'dan is-sens għandna nirrikonoxxuh.

Issa jekk il-persuni li qed jagħmel riferenza għalihom l-Onor.

Mizzi b'xi mod jew ieħor kienu involuti f'dan l-allegat abbuż ta' korruzzjoni, sta għall-awtoritajiet kompetenti, il-pulizija f'dan il-każ, li jiena għandi fiduċja sħiħa fihom, biex jipproċedu.

Jiena għandi fiduċja sħiħa fil-korp tal-pulizija, mill-kummissarju tal-pulizija 'l isfel.

Jiena naf mill- esperjenza personali li meta tgħaddilhom informazzjoni partikolari jinvestigaw b'mod li ma jħallu lil ħadd ...

(Interruzzjonijiet) Nassigurak li l-kummissarju tal-pulizija u l-uffiċjali li huma involuti jagħmlu investigazzjoni u jekk jirriżultalhom li hemm provi biżżejjed biex persuna tittella' b'arrest, b'akkużi fil-qorti, hekk isir u hekk sar f'dan il-każ.

Mela allura ejjew ma nagħmlux lilna nfusna ġudikanti u nħallu f'idejn l- awtoritajiet kompetenti biex jagħmlu l-investigazzjonijiet !

Fuq dan il-każ li nista' ngħid hu li jiena tkellimt mal-Ministru Mugliett u nsistejna li jittieħdu l-passi kollha li hemm bżonn jittieħdu u nħallu l- investigazzjoni għaddejja, għax huwa d-dmir tagħna, bħala politiċi, li jekk ikollna indikazzjoni ta' xi ħaġa li ma tkunx kif għandha tkun, għandu jkun hemm investigazzjoni li tasal għall-konklużjonijiet tagħha biex imbagħad il- qrati tagħna jgħaddu l-ġudizzju tagħhom.

MR SPEAKER: Grazzi.

Il-ħin tal-Mistoqsijiet għadda.

Ngħaddu għal Tqegħid ta' Karti.

Il-Prim Ministru.

TQEGĦID TA' KARTI

ONOR.

LAWRENCE GONZI: Sur President, inqiegħed fuq il-mejda tal-Kamra:

Avviż Legali 152 ta' l-2006 – Direttiva għall-ħruġ ta' Lm10,000,000 5.1% stock tal-Gvern ta' Malta 2014 (it-tielet ħruġ) fungibility issue; u

Avviż Legali 153 ta' l-2006 - Regolamenti ta' l-2006 li jemendaw ir- regolamenti dwar sorveljar u ħtieġa li jsiru rapporti fit-traffiku ta' bastimenti.

MR SPEAKER: Grazzi.

Il-Ministru Zammit Dimech.

ONOR.

FRANCIS ZAMMIT DIMECH: Sur President, inqiegħed fuq il-mejda tal-Kamra:

Rapport annwali u financial statements ta' l-awtorita' ta' Malta dwar it-turiżmu għas-sena 2005; u

f'isem il-Ministru ta' l-Edukazzjoni, Żgħażagħ u Impjiegi nqiegħed fuq il- mejda tal-Kamra:-

Rapport u financial statements tal-kulleġġ Malti ta' l-arti, xjenza u teknoloġija għas-sena 2005.

MR SPEAKER: Grazzi.

Il-Ministru Austin Gatt.

ONOR.

AUSTIN GATT: Sur President, inqiegħed fuq il-mejda tal-Kamra:-

K.L.B.L. 52/2/2006 – Bye-Laws ta' l-2006 dwar reklami fuq għamara tat- toroq (San Ġiljan); u

Kopja ta' kuntratt taċ-chief executive officer mal-korporazzjoni għas- servizzi ta' l-ilma datat 27 ta' April 2006, bi tweġiba għall- mistoqsija parlamentari 20351.

MR SPEAKER: Grazzi.

Il-Ministru George Pullicino.

ONOR.

GEORGE PULLICINO (Ministru għall-Affarijiet Rurali u Ambjent): Sur President, inpoġġi fuq il-mejda tal-Kamra:-

Żewġ dokumenti intitolati "Pjani Lokali: razzjonalizzazzjoni tal- konfini għall-iżvilupp – dokument finali datat Lulju 2006 – rationalisation of development zone boundaries" flimkien ma' CD ta' l- istess dokument u dokument "Pjani Lokali Razzjonalizzazzjoni tal- konfini għall-iżvilupp – dokument finali datat Lulju 2006 – requests for inclusion within development zone.

MR SPEAKER: L-Onor.

Joe Mizzi, on a point of order.

ONOR.

JOE MIZZI: Sur President, dawn id-dokumenti ma jistgħux jitpoġġew fuq il-mejda tal-Kamra għax il-kumitat għall-ippjanar u l-iżvilupp kien ultra vires.

Il-kumitat seta` biss jiddiskuti r-riżoluzzjoni kif tressqet oriġinarjament, imbagħad jekk japprovaha ma tiġix quddiem il-plenarja u jekk ma tiġix approvata tiġi f'din il-Kamra għad-diskussjoni.

Fi kliem ieħor il-Ministru ma jistax ipoġġi dawn id-dokumenti fuq il-mejda tal-Kamra u dan li qed ngħid jiena qalu wkoll membru min-naħa tal-gvern waqt li kienet qed tiġi diskussa r-riżoluzzjoni fil-kumitat, Sur President.

MR SPEAKER: Il-Prim Ministru.

ONOR.

LAWRENCE GONZI: Sur President, ma nafx l-Onor.

Mizzi minn fejn qiegħed jivvintaha din, għaliex huwa r-rwol tal-kumitati kollha ta' dan il- parlament - jista' ikun kumitat ta' l-abbozzi ta' liġi, kumitat dwar l- ippjanar għall-iżvilupp, kumitat li jkun qiegħed janalizza l-kuntratti - li janalizzaw is-sustanza li tkun quddiemhom.

Mhux l-ewwel darba li kellna każi fejn anke paragrafi ta' abbozzi ta' kuntratti eżaminati ġew mibdula fil-kumitat u mbagħad tressqu quddiem il-Kamra.

Naturalment il-poter finali huwa dejjem tal-Kamra li tapprova jew ma tapprovax u tibqa` l- fakulta` li l-Kamra tkun tista`, bħalma jsir anke fil-kumitat dwar l- abbozzi ta' liġi, li tirriferi lura lill-kumitat għall-konsiderazzjoni tiegħu.

Din hija proċedura normali u ma nara xejn li huwa ultra vires.

Anzi l-kumitat mexa bl-arranġamenti tiegħu u f'dan il-każ partikolari, irrid ngħid li membri min-naħa ta' l-oppożizzjoni pparteċipaw, ipproponew emendi u ttieħdu l-voti li ġew reġistrati fil-Minuti u allura jiena ma nistax nifhem kif issa qiegħda tqum din id-diffikulta` meta dan kollu kien aċċettabli fil-proċedura tal-kumitat.

MR SPEAKER: L-Onor.

Mizzi.

ONOR.

JOE MIZZI: Sur President, dan huwa skorrett.

Kien hemm riżoluzzjoni li fuqha jrid jiġi deċiż jekk kienx hemm qbil jew le.

Fil-liġi ta' l- ippjanar hemm il-mod ta' kif għandhom isiru l-affarijiet, kif spjega tajjeb membru tal-gvern fid-diskussjoni.

Biex ikun hemm xi tibdil fil-pjan strutturali l-affarijiet iridu jsiru b'mod differenti imma ma sarx hekk.

L-istess riżoluzzjoni li marret quddiem il-kumitat reġgħet tressqet f'din il-Kamra.

Dan ma jistax isir għax biex riżoluzzjoni tiġi għad-diskussjoni f'din il-Kamra, trid tkun ġiet rifjutata mill-kumitat.

Jekk iridu jsiru xi emendi, iridu jsiru skond il-liġi u jridu jsiru f'din il-Kamra.

Sur President, jien qed nitlob ruling qabel nipproċedu bid-diskussjoni.

MR SPEAKER: Dan il-punt kien diġa' qam fis-seduta ta' nhar it-Tnejn, 17 ta' Lulju, 2006 dwar jekk laqgħa li kienet qed tinżamm simultanjament tal- Kumitat Permanenti dwar l-Ippjanar ta' l-Iżvilupp, imxetx skond il- proċeduri;

U billi s-Sedja, b'risposta għall-punt imqajjem mill-Onor Mizzi fis-seduta ta' nhar it-Tnejn, 17 ta' Lulju, 2006 iddikjarat li xtaqet l-ewwel tisma' lill-President tal-Kumitat Permanenti dwar l-Ippjanar ta' l-Iżvilupp qabel ma tagħti d-deċiżjoni tagħha;

U peress li l-President tal-Kumitat Permanenti dwar l-Ippjanar ta' l- Iżvilupp debitament irrapporta lill-Kamra f'għeluq ix-xogħol tas-seduta ta' nhar l-Erbgħa, 19 ta' Lulju ai termini ta' dak li jitolbu l-Ordnijiet Permanenti tal-Kamra dwar l-eżitu ta' l-erba' laqgħat li żamm l-istess kumitat;

U peress li ma jidher li tressaq l-ebda rapport minoritarju kif jipprovdi l- Ordni Permanenti numru 135;

Is-Sedja tasal biex tikkonkludi li minn dak li tressaq quddiemha, l- asserzjoni ta' l-Onor.

Mizzi li l-laqgħa ma mxetx skond il-proċeduri hija bla bażi.

Nerġa' insejjaħ lill-Onor.

Mizzi.

ONOR.

JOE MIZZI: Sur President, qiegħed nagħtik avviż, skond standing order 62, li se nikkontesta dan ir-ruling li għadek kemm tajt biex imbagħad isir rapport lill-Kamra u, bħala protesta li l-affarijiet ma mxewx skond il- liġi, se jkolli nsejjaħ quorum.

MR SPEAKER: Il-Prim Ministru.

ONOR.

LAWRENCE GONZI: Imma x'għandu x'jaqsam il-quorum!

Kif kull darba nużaw il-quorum bħala strument biex dibattitu parlamentari jiġi stultifikat?

(Interuzzjonijiet) Kif m'aħniex kapaċi li dibattitu parlamentari nressquh b'mod matur bejn iż-żewġ naħat!

MR SPEAKER: Jekk se nipproċedu bit-talba għal quorum irrid nissospendi s- seduta għal ħames minuti.

L-Onor.

Mario Galea.

ONOR.

MARIO GALEA: Sur President, bir-rispett kollu, is-Sedja għandha r- responsabbilta` li meta jkun hemm sejħa għal quorum, l-ewwel titlob lill- Iskrivan tal-Kamra biex jgħodd il-membri preżenti fil-Kamra.

(Għajat)

MR SPEAKER: Onor. Mizzi, jidher li bħalissa hawn quorum fil-Kamra u s- seduta tista' tkompli.

L-Onor.

Mizzi, on a point of order.

ONOR.

JOE MIZZI: Sur President, meta ġbidtlek l-attenzjoni żgur li ma kienx hawn quorum u s-Sedja dan tafu.

Jekk hemm bżonn nisimgħu r-recording u nitlob ruling fuqha din għax is-Sedja kienet diġa` ppronunzjat ruħha fuq it- talba għal quorum li sejjaħt jien.

MR SPEAKER: Li ġara hu li l-Prim Ministru qam biex jitkellem u s-Sedja rrikononoxxietu.

Nerġa` ngħid li bħalissa hawn quorum u s-seduta għandha tkompli.

(Għajat u interruzzjonijiet) Jekk l-Onor.

Mizzi għandu xi oġġezzjoni, jqajjimha f'okkażjoni oħra.

Stqarrijiet Ministerjali?

Mozzjonijiet.

Il-Ministru George Pullicino.

MOZZJONIJIET

REVIŻJONI PARZJALI TAL-PJAN TA' STRUTTURA

ONOR.

GEORGE PULLICINO: Sur President, nipproponi dan li ġej:-

Billi f'Ġunju 1989 dan il-Parlament approva permezz ta' l-Att X ta' l-1988 skemi temporanji ta' żvilupp msejħa Pjan Regolatur (Provvedimenti Temporanji) li kienu saru bi skop preċiż illi jitwaqqaf it-telf ta' meded kbar ta' art għall-iżvilupp;

U billi meta sar dak il-proċess il-Gvern kien irrikonoxxa illi l-istess proċess kellu neċessarjament isir malajr u li fiċ-ċirkostanżi seta' ma kienx totalment ibbażat fuq informazzjoni kompleta, u seta' jagħti lok għal xi anomaliji;

U billi dawk l-iskemi temporanji ġew inklużi eventwalment fil-Pjan ta' Struttura, approvat minn din il-Kamra fl-Lulju 1992;

U billi l-Gvern kien ikkommetta ruħu li sussegwentement iż-żoni temporanji kellhom jiġu riveduti permezz tal-Pjani Lokali ħalli l-anomaliji jiġu eliminati;

U billi fil-Pjani Lokali ġew indikati artijiet biex jiġu nklużi fiż-żoni ta' l-iżvilupp skond kriterji mfassla mill-Awtorità ta' Malta dwar l- Ambjent u l-Ippjanar u skond sett ta' kriterji approvati mill-Kabinett sabiex ikun hemm aktar konsistenza fid-deċiżjonijiet;

U billi tibdil fil-konfini ta' l-iżvilupp jifforma parti integrali tal- proċess ta' Pjani Lokali;

U billi r-reviżjoni parzjali tal-Pjan ta' Struttura, kif qed tiġi sottomessa lill-Kamra b'din ir-riżoluzzjoni, ġiet approvata mill-Bord ta' l- Awtorita` u ġiet ikkunsidrata mill-Kabinett tal-Ministri, skond artikolu 22 (1) ta' l-Att ta' l-1992 dwar l-Ippjanar ta' l-Iżvilupp;

Din il-Kamra għalhekk tirrisolvi illi:

Tapprova r-Reviżjoni Parzjali tal-Pjan ta' Struttura għall-gżejjer Maltin, skond il-provvedimenti ta' artikolu 18 (3A) u 22 (3) ta' l-Att ta' l-1992 dwar l-Ippjanar ta' l-Iżvilupp għall-iskop illi l-artijiet murija fil- pjanti annessi ma' din ir-riżoluzzjoni (Dokument A) u li jiffurmaw parti integrali minnha, jkunu inklużi fiż-żona ta' l-iżvilupp bħala parti integrali mill-istess Pjani Lokali.

MR SPEAKER: Min jissekonda?

ONOR.

ANTHONY ABELA: Nissekonda.

MR SPEAKER: Rimarki?

Il-Ministru.

ONOR.

GEORGE PULLICINO: Sur President, irrid ngħid li effettivament diġa` poġġejt fuq il-mejda tal-Kamra dokumenti kif diskussi fil-kumitat tal-Kamra u kif emendati, u qed inpoġġi wkoll il-minuti u t-transcripts ta' l-erba' laqgħat tal-kumitat ta' l-ippjanar ta' l-iżvilupp.

Qiegħed ukoll inressaq emenda, riżoluzzjoni bi tliet emendi żgħar li kienu diġa' nklużi mill-MEPA fil-pjani lokali li bi żvista ma daħlux fid-dokument.

L-emenda hija din:

Billi wara eżerċizzju ta' verifika sussegwenti għad-diskussjoni u l- emendi mressqa mill-Kumitat Permanenti dwar l-Ippjanar ta' l-Iżvilupp, irriżulta illi kellhom isiru tliet korrezzjonijiet minimi biex estenzjonijiet indikati diġa' fil-pjanijiet lokali diġa' pubblikati, ta' Għawdex u n-Nofs in-Nhar ta' Malta, jiġu inklużu f'din ir- reviżjoni parzjali tal-Pjan ta' Struttura u dan skond ma jirriżulta mill-anness ittra mibgħuta mill-Awtorita' ta' Malta dwar l-Ambjent u l- Ippjanar;

Għaldaqstant:

Il-pjanti numri 2.8.1, ZA B3 u ZN B2 jiġu inkorporati fil-pjanti Nru 62, 51 u 53 rispettivament.

MR SPEAKER: Min jissekonda?

ONOR.

MARIO GALEA: Nissekonda.

MR SPEAKER: Hawn oġġezzjoni biex il-Ministru jpoġġi dawn il-karti fuq il- mejda tal-Kamra?

ONOR.

JOE MIZZI: Noġġezzjona.

(Għajat) MR SPEAKER: Ippermettuli ftit.

ONOR.

GEORGE PULLICINO: Allaħares f'din il-Kamra ma tistax tressaq emenda!

(Interruzzjonijiet) M'hu qed ikun hemm l-ebda partenza mill-ispirtu tar- riżoluzzjoni, imma hemm sempliċement emenda żgħira ta' tliet korrezzjonijiet għall-pjanti li diġa` tpoġġew.

MR SPEAKER: L-Onor.

Joseph Brincat.

ONOR.

JOSEPH BRINCAT: Sur President, hawnhekk għandna mozzjoni li l-ispirtu tagħha huwa li tillimita u tirristrinġi.

Dawn il-pjanti proposti ġew approvati mill-kabinett.

L-emendi saru fil-kumitat tal-Kamra, mela hawnhekk m'għandniex il-proċedura li suppost hija stabbilita mill-istess liġi biex isiru l-emendi.

Għaliex?

Għax il-mozzjoni kif ippreżentata u d-dokumenti huma dawk li huma.

Ma nistax inbiddel is-sustanza tal-mozzjoni billi nżid ma' dak li jkun hemm.

Jekk jiena nagħmel pjanta żgħira "daqshekk" u ngħid li din hekk se tkun, imbagħad ma nistax niġi b'partita emendi u nbiddel is- sostanza tal-mozzjoni.

U jekk dik l-emenda li qed issir riferenza għaliha hija kwestjoni ta' waqt il-kumitat, bir-rispett kollu ngħid li m'hijiex regolari u hija kontra l-liġi - ultra vires - li l-ministru jagħmilha f'dan l-istadju.

Proċedura parlamentari tista' tkun kwestjoni.

Fil-vires, anke kif joħorġu mill-mozzjoni, jekk is-Sinjurija tiegħek jogħġobha taqra l-mozzjoni u tara dak li hemm -

U billi fil-Pjani Lokali ġew indikati artijiet biex jiġu nklużi fiż- żoni ta' l-iżvilupp skond kriterji mfassla mill-Awtorità ta' Malta dwar l-Ambjent u l-Ippjanar u skond sett ta' kriterji approvati mill- Kabinett sabiex ikun hemm aktar konsistenza fid-deċiżjonijiet;

U billi tibdil fil-konfini ta' l-iżvilupp jifforma parti integrali tal- proċess ta' Pjani Lokali;

U billi r-reviżjoni parzjali tal-Pjan ta' Struttura, kif qed tiġi sottomessa lill-Kamra b'din ir-riżoluzzjoni, ġiet approvata mill-Bord ta' l-Awtorita' u ġiet ikkunsidrata mill-Kabinett tal-Ministri, skond artikolu 22 (1) ta' l-Att ta' l-1992 dwar l-Ippjanar ta' l-Iżvilupp;"

issib li hawnhekk għandna l-istanding committee ta' dan il-parlament u mhux il-kabinett li ra dawk l-emendi.

Allura dan li qed jiġri qed imur kontra parti li hemm fl-istess riżoluzzjoni.

Sur President, irrid ngħid ukoll li jekk inqajmu point of order xi ruling irid ikun hemm għaliex jekk se jkollna Speaker biex ikun biss qisu tat- traffic, għaddi int, imissek inti u issa l-ieħor...!

(Interruzzjonijiet)

MR SPEAKER: Ippermettili ftit, Onor. Brincat.

Dalgħodu jiena tajt ruling.

Forsi inti ma kontx preżenti, imma diġa' tajt ruling fuq il- proċeduri tal-kumitat.

Naħseb li wieħed irid joqgħod attent kif jirrimarka.

ONOR.

LAWRENCE GONZI: Sur President, ma nafx x'irid jgħid biha din l-Onor.

Brincat.

Qiegħed jgħid li jien ma nistax nitkellem f'dan il-parlament?

Jiġifieri jekk l-Onor.

Brincat iqajjem point of order, jien ma nistax inwieġeb?

Dan li qed jgħid?

Hekk trid li dan il-parlament jimxi?

ONOR.

JOE BRINCAT: Le, mhux hekk qed ngħid.

ONOR.

LAWRENCE GONZI: Mela m'għandux oġġezzjoni, hux hekk?

Issa rrid il- permess tiegħek Onor. Brincat, sabiex nitkellem jien?

Hekk l-arroganza f'dan il-parlament?

Kemm hi tajba!

Sur President, ir-regola fundamentali hija li din il-Kamra hija suprema.

Għandha l-kumitati tagħha, pero' finalment hi din il-Kamra b'dawn id- deputati preżenti li jiddeċiedu x'jiġi deċiż minn dan il-Parlament.

U allura hija kontradizzjoni anke ta' dak li għadna kif smajna ftit tal-ħin ilu.

Meta ministru jressaq emenda - tista' tkun emenda għar-riżoluzzjoni nnifisha jew emendi għall-kontenut ta' dokumenti li hemm annessi mar- riżoluzzjoni - il-mistoqsija ssir fl-għeluq tad-dibattitu.

Hija din il- Kamra li tiddeċiedi.

Issa x'qed nippruvaw ngħidu hawnhekk?

Li kumitat jista' jiddeċiedi u l-Kamra le!

Jekk inhu hekk, allura qed naqilbu l- istituzzjoni parlamentari ta' taħt fuq u dan qatt ma kien l-iskop ta' l- introduzzjoni tal-kumitati f'dan il-parlament.

Il-kumitat jiddeċiedi, ir- riżoluzzjoni tiġi fil-Kamra u tkun il-Kamra li finalment taċċetta, tbiddel jew tirrifjuta.

Jekk imbagħad ma jaqblux ma' l-

emendi, meta jasal il-mument jivvotaw kontra tagħhom, sempliċi!

Il- mistoqsija eventwalment issir, fl-opinjoni tiegħi, fl-aħħar tas-seduta, meta wieħed ipoġġi l-mistoqsijiet finali.

MR SPEAKER: L-Onor.

Mizzi.

ONOR.

JOE MIZZI: L-istanding orders jgħidu x'emendi jistgħu jsiru.

Jekk ikunu emendi li jbiddlu sostanzjalment ma jiġux aċċettati.

Biex tagħmel emenda bħal din trid tagħti avviż.

Il-kumitat huwa ultra vires.

Issa hawnhekk ressaqna din ir-riżoluzzjoni u mkien ma ntqal li se tiġi emendata.

Mela kif jista` jkun tiġi b'din ir-riżoluzzjoni u tbiddlilha s-sugu tagħha?

Ma tistax!

MR SPEAKER: Ippermettuli ftit.

Ma jistax ikun li noħolqu dibattitu f'dan l-istadju.

Għas-Sedja dik l-emenda hija aċċettabbli.

L-Onor.

Mizzi, on a point of order.

ONOR.

JOE MIZZI: Sur President, aħna qegħdin noġġezzjonaw li tibda d- diskussjoni qabel jittieħed il-vot.

X'jgħidu l-istanding orders meta jkun hemm oġġezzjoni bħal din?

Jgħidu li għax in-naħa tal-gvern tridha tgħaddi, allura ma jitteħidx vot?

Jew l-ewwel trid iġġibha għall-vot u mbagħad tibda d-diskussjoni?

Inti kif se tkun taf x'se jiġri jekk niddiskutuha u mbagħad nieħdu l-vot fl-aħħar?

Jien qed ngħid li qed noġġezzjona issa u allura trid tiġi għall-vot.

MR SPEAKER: Il-Prim Ministru.

ONOR.

LAWRENCE GONZI: Kieku l-ministru qiegħed ipoġġi dokument fuq il- mejda tal-Kamra u għandu bżonn il-permess tal-Kamra, għandek id-dritt kollu li toġġezzjona kif fil-fatt oġġezzjonajt.

S'hemmhekk naqblu.

Pero` emenda tista' titressaq u allaħares ma kienx hekk għax jekk niġu f'din is- sitwazzjoni lanqas l-oppożizzjoni ma tista' tippreżenta emenda.

Aħna ġieli kellna mozzjonijiet ta' sfiduċja fejn inħallu l-ewwel tliet kelmiet tal- mozzjoni u mbagħad inbiddlu l-paragrafi kollha.

Allura issa se naqilbu d- dinja ta' taħt fuq?

(Interuzzjonijiet)

Il-proċedura korretta hija li l-ewwel titressaq l-emenda, imbagħad il- membri jistgħu jikellmu

favur jew kontra tagħha u fl-aħħar tad-dibattitu l- iSpeaker ipoġġi l-mistoqsijiet, l-ewwel fuq l-emenda u mbagħad fuq il- mozzjoni kif emendata.

Dik hija l-proċedura li dejjem użajna fil-parlament u ma nistax nifhem għaliex issa qiegħed ikun hemm din id-diffikulta` fuqha.

MR SPEAKER: Jiena jidhirli li m'għandniex għalfejn noħolqu din il-kwestjoni kollha.

L-Onor.

Mizzi għandu xi kumment ieħor x'jagħmel?

ONOR.

JOE MIZZI: Sur President, jien mhux kumment se nagħmel, imma qiegħed nitlob dritt skond l-istanding orders.

Jiena għandi oġġezzjoni u la hemm oġġezzjoni bilfors trid tiġi għall-vot.

Il-Prim Ministru huwa skorrett.

Għaliex?

Fil- mozzjoni li ressaq, il-ministru mhux qed jirreferi għad- dokumenti?

(Interruzzjonijiet) Allura kif se jitpoġġew fuq il-mejda tal- Kamra?

Mela jien noġġezzjona jekk jitpoġġew fuq il-mejda tal-Kamra.

(Interruzzjonijiet) Dażgur li noġġezzjona!

MR SPEAKER: Il-Ministru Pullicino jista' ikompli bl-intervent tiegħu.

(Interruzzjonijiet) Onor. Mizzi, ma jistax ikun li nibqgħu sejrin hekk.

ONOR.

JOE MIZZI: Sur President, jien qed noġġezzjona għal dik l-emenda li ressaq għaliex qed jirriferi għal dokumenti li jrid ipoġġi fuq il-mejda tal- Kamra.

Biex tpoġġi dokumenti fuq il-mejda tal-Kamra trid il-permess tal- Kamra u billi permess tal-Kamra m'hawnx, allura qed nitlob li l-emenda li ressaq tiġi għall-vot u li d-dokumenti msemmijin fl-emenda ma jitpoġġewx fuq il-mejda tal-Kamra.

Għaldaqstant jiena qed nitolbok tagħti ruling.

MR SPEAKER: Grazzi, smajt u ħadt nota ta' dak li għedt u r-ruling tas- Sedja hu li l-Ministru Pullicino jkompli bl-intervent tiegħu.

ONOR.

JOE MIZZI: Sur President, għandi point of order ieħor.

MR SPEAKER: Onor. Mizzi, ma jistax ikun nibqgħu sejrin hekk għax inkella jkolli nieħu l-passi.

Inti għamilt il-punt tiegħek u s-Sedja weġbitek.

ONOR.

JOE MIZZI: Sur President, skond l-istanding order 62 se nikkontesta dan ir-ruling ukoll.

MR SPEAKER: Jekk trid tikkontestah tista` għax għandek dak id-dritt ukoll.

Il-Ministru jista' ikompli bl-intervent tiegħu.

ONOR.

GEORGE PULLICINO: Sur President, fil-5 ta' Lulju ppreżentajt mozzjoni f'isem il-gvern sabiex dan il-parlament jiddiskuti u japprova reviżjoni parzjali tal-pjan ta' struttura skond kif stipulat fl-att dwar l- ippjanar ta' l-iżvilupp.

Issa ninsabu fl-aħħar fażi ta' diskussjoni dwar din il-mozzjoni li ġiet diskussa wkoll f'erba' laqgħat tal-kumitat tal- Kamra dwar l-ippjanar ta' l-iżvilupp kif ġie stipulat fl-emendi li saru mill-gvern fl-2002.

Għamilna dawk l-emendi sabiex nagħtu l-poter lill- membri ta' din il-Kamra biex fl-istadju ta' kumitat ikunu jistgħu jiddiskutu l-proposti tal-gvern anke qabel ma niġu f'din il-Kamra.

Aħna dehrilna li dik hija s-serjeta` u t-trasparenza li bihom dejjem saru l- affarijiet mill-1987 'il hawn.

Irrid infakkar fi ftit punti importanti li wassluna s'hawn illum.

Fl-1987, meta kien hemm bidla fil-gvern, il-gvern il-ġdid sab sfreġju kbir għaddej fl-ambjent, speċjalment bini sfrenat għaddej kullimkien.

Sibna sitwazzjoni fejn b'daqqa ta' pinna, mill-ministru waħdu, biċċa art agrikola setgħet tingħata għall-iżvilupp mil-lum għal għada.

Dan kien qed iwassal biex pajjiżna kien qed jitlef ħafna art tajba.

Skond statistika uffiċjali kien qed jitlef mal-200 ettaru ta' art agrikola kull sena.

Dan kien bejn l-1971 u l-1986.

Għal min illum qiegħed ikejjel bid-daqs tas-Siġġiewi tajjeb li nfakkru li dan it-telf ta' art agrikola kien jammonta għal madwar id-daqs ta' 34 Siġġiewi jew ftit aktar minn daqs żewġ Siġġiewi kull sena għal 16-il sena!

Il-pajjiż għadu jsofri mill-abbużi u l-iżbalji li saru fil-qasam ta' l-art fil-passat.

Per eżempju, f'Birżebbuġa ngħatat art għall-bini li kienet tmiss eżatt ma' l-impjant tal-gass.

Illum se jkollna nressqu l-impjant tal- gass għaliex ovvjament dawk in-nies tpoġġew fil-perikolu b'dik id- deċiżjoni.

Eżempju ieħor huwa dak tal-bypass ta' Wied il-Għajn.

Jekk hawn bypass li ġġiegħlek tibki u tidħak fl-istess ħin waqt li tkun qed issuq ġo fiha hija dik ta' Wied il-Għajn.

Trid bilfors il- ħin kollu sserrep.

Din it-triq ġiet iddisinjata skond ta' min hi l-art ta' biswit, u mhux kif jitlob id-disinn tat-toroq.

It-tielet eżempju - u nista' nagħmel sagħtejn insemmi eżempji, imma se

nsemmi biss tlieta - huwa dak ta' biċċiet ta' art li mil-lum għal għada kienu jsiru tajbin għall-iżvilupp skond ta' min huma.

Dan huwa l-mod kif sa l-1987 kien jiġi deċiż liema art għandha tiġi żviluppata.

Ġustament il-gvern elett fl-1987 poġġa din il-kwestjoni fuq nett ta' l- aġenda tiegħu u mingħajr wisq telf ta' żmien ippreżenta skemi ta' l- iżvilupp temporanju bl-iskop ewlieni li jwaqqaf l-emorraġija u l-mod ta' kif kienu jsiru l-affarijiet.

Il-gvern fehem li dan il-proċess mgħaġġel seta` ħoloq inġustizzji, stramberiji u anomaliji, u għalhekk saħaq fuq il- fatt li dawn kienu ta' natura temporanja, bil-ħsieb li eventwalment dawn jiġu riveduti permezz tal-proċess tal-pjani lokali.

Bit-twaqqif ta' l- awtorita' ta' l-ippjanar fl-1992 u bil-pubblikazzjoni ta' l-abbozzi tal- pjani lokali fis-snin li għaddew, jiġifieri mill-1993 'il hawn beda joħroġ ċar li mhux dejjem kienu qed ikun indirizzati l-anomaliji u ftit li xejn saret reviżjoni tal-konfini.

Anzi xi kultant kien hemm kontradizzjonijiet bħal, per eżempju, il-pjan lokali ta' Marsaxlokk u Birżebbuġa approvat fl- 1995, fejn jidher li l-awtorita` kienet fetħet idejha sew u nkludiet meded ta' art sostanzjali.

Imbagħad min-naħa l-oħra pockets ta' art xagħri maqbuda fl-iżvilupp f'Ħad-Dingli li fl-imgħoddi nxtrat plot, plot minn familji tħalliet barra mill-pjani lokali ta' Ħad-Dingli u l-madwar.

Kien għalhekk li ridna li jkun hemm kriterji ċari li jagħmlu l-proċess aktar konsistenti.

Dan il-proċess ta' l-awtorita` li kien inbeda fl-1993 kien jinkludi proċess twil ta' konsultazzjoni pubblika.

Tajjeb wieħed jgħid li fir-reviżjoni tal- konfini permezz tal-pjani lokali, il-MEPA kienet diġa` indikat żieda ta' 1% fuq l-area ta' l-iżvilupp li għandna sal-lum, mhux fuq l-area ta' l-art kollha ta' Malta u Għawdex, imma 1% ta' l-art li għandna llum fil-konfini ta' l-iżvilupp.

Dik iż-żieda wkoll, kuntrarjament għal dak li qalu ċerti kelliema, trid tiġi approvata minn dan il-parlament.

L-ironija hija li sakemm il-MEPA kienet għaddejja b'dan l-eżerċizzju ħadd ma qal xejn, inkluż meta anke artijiet bħal Tal-Papa f'Birżebbuġa kienu diġa` ġew inklużi fil- pjan lokali ta' Marsaxlokk u Birżebbuġa ta' l-1995.

Irrid ngħid li għal dak il-pjan lokali, ir-rappreżentant ta' l- oppożizzjoni, dak iż-żmien Dr George Vella, ma kienx oġġezzjona.

Ħallejna lill-MEPA tagħmel l-eżerċizzju tagħha, li għamlet xogħol tajjeb, imma fl-opinjoni tal-gvern ma indirizzatx kollox u ma wżatx riga konsistenti.

L-ironija hija li qamet maltempata hekk kif il-gvern iddeċieda li jifformula kriterji li jservu bħala riga konsistenti li tindirizza dawn il-kwestjonijiet u toħloq proċess ekwu u ġust.

Din hija materja sensittiva ferm għax wieħed jaf jgħidlek li pocket ta' art huwa 50,000 metru kwadru u ħaddieħor jgħidlek li pocket għandu jkun sa 20,000 metru kwadru.

Veru li t- tnejn ikunu pockets, imma trid tagħżel.

Aħna fil-kriterji għażilna li mmorru għal pocket ta' madwar 17,000 metru kwadru.

M'hu veru xejn li dan il- gvern għamel xi U-turn.

Ilna snin twal insostnu dan, u anke fil-programm elettorali tal-partit nazzjonalista ta' l-1998 għednieh dan id-diskors.

Dan ġie wkoll ripetut pubblikament kemm-il darba minni kif ukoll mill- Ministru Tonio Borg li kien responsabbli bejn l-1998 u l-2003.

Tajjeb għal darb'oħra ntenni li aħna tajna biss il-kriterji lill-MEPA biex din tinterpretahom.

Il-gvern m'għażilx liema artijiet jikkwalifikaw, imma ta biss il-kriterji.

Fejn kien hemm talbiet ta' ħafna plots individwali li kienu nxtraw fl-imgħoddi, iżda fejn l-art b'mod sħiħ kienet taqbeż is- 17,000 metru kwadru kif imniżżel fil-kriterji, u fejn ma dehrilniex li huwa ambjentalment sensittiv, il-kabinett bl-aktar mod miftuħ indika lill-MEPA li dawk l-artijiet għandhom jidħlu għal raġunijiet soċjali.

Qed nirreferi għal dawk li fil-pjanti huma mmarkati b'salib isfar.

U rrid ngħid li ma daħlux il-każijiet kollha fejn kien hemm plots li nxtraw fl-imgħoddi, għax il-MEPA dehrilha li kienu f'sit sensittiv.

Dalgħodu għaddejt lill-kap ta' l-oppożizzjoni informazzjoni dwar it-talbiet li saru fuq dawn l-artijiet, wara li l-uffiċċju tiegħi rċieva e-mail fl-aħħar tal-ġimgħa l-oħra.

Tajnieh l-informazzjoni kif talabha hu, jiġifieri subset ta' l-informzzjoni kollha ta' dawk is-siti li l-gvern immarkahom bis-salib isfar u qal lill- MEPA li allavolja ma jikkwalifikawx skond il-kriterji, xorta għandhom jidħlu.

Irrid ngħid li l-informazzjoni kollha dwar is-sottomissjonijiet kollha li saru issa qegħdin jidhru fuq il-website tal-MEPA u l-pubbliku kollu għandu aċċess għal din l-informazzjoni.

Fuq il-website tista` wkoll issir cross reference bejn it-talba bil-miktub u l-immaġni tat-talba fuq il-pjanta.

Il- kap ta' l-oppożizzjoni ilu jgħid li jrid il-

listi, forsi ħaseb li se jiskopri xi ħaġa moħbija.

Fuq kollox ma kienx hemm għalfejn jitlobha.

Irrid ngħid li konna aħna stess li rbatna lilna nfusna bil-liġi biex dik il-lista tingħata.

Hemm eluf ta' nies li għamlu s- sottomissjonijiet tagħhom mill-1993 "il hawn.

Fost dawk li għamlu s- sottomissjonijiet hemm uħud b'ismijiet magħrufa - issa tista` tarahom fuq l- internet - fosthom deputati u uffiċjali tal-partit laburista li bħal kulħadd kellhom dritt li jressqu talbiet għall-inklużjoni ta' art fiż-żoni ta' l-iżvilupp.

Saru wkoll eluf ta' talbiet oħrajn min-nies komuni.

Uħud daħlu, veru li kienu ftit, imma oħrajn ma daħlux.

Il-kejl, iżda, ma kienx min għamel is-sottomissjoni, imma jekk dik l-art tikkwalifikax jew le skond il-kriterji.

Mr Speaker, nixtieq li din it-trasparenza li tiġi mitluba minna tintuża wkoll bħala kejl min-naħa ta' l-oppożizzjoni.

Jiena għadni sal-lum nixtieq inkun naf għand min marru l-40% shares tal-Maltacom meta Alfred Sant kien prim ministru, liema shares ġew trasferiti lil nies li ma nafux min huma.

Imma jidher ċar li t-trasparenza l-oppożizzjoni tistenniha biss minn għandna.

Irrid ngħid li matul is-sitt ġimgħat ta' konsultazzjoni pubblika l- gvern sema` dak li qal il-pubbliku, u rrid nirrimarka li hija ħaġa impressjonanti li ħadd ma tkellem fuq il-kriterji nfushom.

Kien hemm seba` paġni sħaħ ta' kriterji li saru anke wara diskussjoni ma' l-uffiċjali tal- MEPA u mhux qabad u għamilhom waħdu l-gvern!

Lanqas l-oppożizzjoni fil- kumitat tal-Kamra ma kkritikaw dawn il-kriterji.

Matul is-sitt ġimgħat ta' konsultazzjoni pubblika l-MEPA rċeviet madwar 5,400 sottomissjoni li madwar 4,000 minnhom kienu talbiet għall-inklużjoni ta' art filwaqt li madwar 1,400 kienu oġġezzjonijiet.

Imbagħad, fi tmiem il-perjodu ta' konsultazzjoni pubblika dan il-proċess kien mgħarbel mill-kumitat permanenti dwar l-iżvilupp ta' l-ippjanar li jinkludi fih żewġ rappreżentanti ta' l-oppożizzjoni.

L-oppożizzjoni kellha atteġġjament stramb ħafna fil-kumitat.

Tajjeb li ngħid li fis-seduta tal- Ġimgħa, 14 ta' Lulju l-oppożizzjoni bdiet tipparteċipa fid-diskussjoni u saħansitra - wieħed jista' jara mill-minuti u mit-transcript - ipproponiet emendi sabiex jidħlu aktar artijiet.

Tajjeb ngħidu li l-ewwel 16-il mappa tad-dokument ġew approvati unanimament, jiġifieri anke bil-vot taż-żewġ rappreżentanti ta' l-oppożizzjoni.

Dan kollu huwa dokumentat fil-minuti uffiċjali ta' din il-Kamra.

Ta' min jirrimarka li r-rappreżentanti ta' l- oppożizzjoni, l-Onor.

Charles Buhagiar u l-Onor.

Roderick Galdes, qablu dwar is-sit f'Tal-Papa f'Birżebbuġa.

MR SPEAKER: L-Onor.

Galdes, on a point of order.

ONOR.

RODERICK GALDES: Mr Speaker, hawnhekk irrid nirrimarka li dak li qed jgħid il-Ministru Pullicino fir-rigward ta' l-art f'Tal-Papa u anke fuq il- voti li ttieħdu f'dik laqgħa huwa skorrett.

Jiena bħala deputat dakinhar tkellimt kontra dik l-art partikolari tal-joint office f'dik il-lokalita` u apparti minn hekk bħala oppożizzjoni nsistejna wkoll li dawk il-voti li bdew jittiedħu biex jitmexxew 'il quddiem kienu ultra vires.

MR SPEAKER: Naturalment ikollok l-opportunita' kollha li tispjega ruħek.

ONOR.

GEORGE PULLICINO: Il-Minuti huma dawk li huma, jiġifieri korretti.

Huma vvotaw b'mod ċar favur il-mappa ta' Birżebbuga.

ONOR.

RODERICK GALDES: Mr Speaker, mhux veru dak li qed jgħid il-Ministru.

Il-vot kien wieħed kontra r-riżoluzzjoni.

Mhux veru li vvotajna favur.

MR SPEAKER: Onor. Galdes, ikollok l-opportunita` li tagħmel l-intervent tiegħek.

Ikompli l-Ministru.

ONOR.

GEORGE PULLICINO: Mr Speaker, il-minuti qegħdin hemm u kulħadd jista' jara l-iswed fuq l-abjad.

Issa b'kumbinazzjoni, of all cases, ma' xiex taqbad l-oppożizzjoni!

Ma' biċċa art f'Tal Papa f'Birżebbuġa!

Anke l- kap ta' l-oppożizzjoni qabad ma' din il-biċċa art!

L-ewwelnett din l-art hija art tal-gvern, u allura mhux każ ta' xi spekulazzjoni ta' xi art minn xi ħadd.

It-tieni nett din hija art li ilha indikata mill-awtorita' ta' l- ippjanar biex tidħol fiż-żoni ta' żvilupp sa mill-1995, meta ġie approvat il-pjan lokali ta' Birżebbuga u Marsaxlokk.

Dakinhar ir-rappreżentant ta' l-oppożizzjoni, l-Onor.

George Vella, ma oġġezzjonax.

It-tielet, din hija l-istess art - għax jidher li x-xitan m'għandux ħalib - li kienet indikata bħala tajba għall-bini tad-djar mill-kummissjoni li l-Prim Ministru Alfred Sant waqqaf meta hu kien prim ministru fl-1997.

Ħalli npoġġi fuq il-mejda tal-Kamra dan id-dokument, għax tant hi trasparenti l-oppożizzjoni li dan id-dokument ġie ppreżentat u qatt ma sar pubbliku mill-gvern ta' l-Onor.

Alfred Sant bejn l-1996 u l-1998!

Se npoġġi fuq il-mejda tal-Kamra pjanta ta' Birżebbuga biex taraw id-daqs tas- sit f'Tal-Papa li huwa indikat bi trijanglu.

Daqshekk biss, dak it- trijanglu!

Il-kummissjoni appuntata mill-Onor.

Alfred Sant, bl-ex prim ministru Karmenu Mifsud Bonnici bħala chairman ipproponiet dik l-art kollha li hemm fuq il-mappa.

Din l-art kollha pproponew!

Dakinhar ma ħarqithomx qalbhom għax skond huma dik l-art kienet raba' saqwi!

Tajjeb wieħed jgħid li l-kummissjoni li appunta l-Onor.

Alfred Sant kienet inkludiet 1.1 miljun metru kwadru ta' art għal bini tad-djar barra ż-żona ta' l-iżvilupp.

Dan huwa aktar milli dan il-parlament qiegħed jiġi mitlub li effettivament idaħħal fir-reviżjoni parzjali tal-pjan ta' struttura.

Ħalli nkompli fuq l-atteġġjament ta' l-oppożizzjoni fil-kumitat.

Fis- seduta tas-17 ta' Lulju r-rappreżentanti ta' l-oppożizzjoni ppruvaw ibiddlu l-minuti.

Barra minn hekk, minn dakinhar l-oppożizzjoni ddeċidiet li tieqaf tagħmel mozzjonijiet għall-emendi u waqfu jivvotaw fuq kull mappa.

Jidher li dakinhar xi ħadd rabtilhom idejhom u ma ħallihomx jużaw il-vot b'mod ħieles.

Issa qalulna li fid-diskussjoni u fuq il-vot ta' hawnhekk se jkollhom free vote.

Wara dawn il-kummiedji li rajt fil-kumitat tal-Kamra bilfors ikolli nikkonkludi li dak huwa gimmick ieħor.

Irrid ngħid ukoll li matul il-laqgħat tal-kumitat l-oppożizzjoni tkellmet favur l-inklużjoni ta' aktar siti, fosthom is-Siġġiewi, il-Kalkara, ix-Xgħajra, l-Imsida, il- Mellieħa, is-Salina u Ħaż-Żebbuġ.

L-oppożizzjoni tkellmet fuq xi esklużjonijiet, imma tkellmet ukoll fuq dawn l-inklużjonijiet biex tidħol iktar art.

Saħansitra spiċċajna fl-assurdita` li meta ddiskutejna l-mappa ta' l-Imtarfa u dik taż-Żebbiegħ ir-rappreżentanti ta' l-oppożizzjoni tkellmu favur l-inklużjoni, iżda l-emenda spiċċa jagħmilha l-gvern għax ir- rappreżentanti ma kenux free biex jagħmlu l-emenda.

Dakinhar ma kienx hemm il-free vote, imma llum għandna l-free vote.

Issa ninsabu fl-aħħar fażi fejn se tibda d-diskussjoni.

Imma tajjeb li nispjegaw ċerta statistika.

Mr Speaker, bl-implimentazzjoni tal-kriterji li għandna quddiemna, u li l- gvern għadda lill-MEPA, l-ammont ta' art li se tidħol fil-konfini ta' l-iżvilupp huwa ta' 1.3% ta' l-art li diġa` għandna fiż-żona ta' l-iżvilupp illum.

Meta wieħed iżid ukoll l-art li kienet diġa` indikat il-MEPA fil- pjani lokali, l-art li qiegħda tintalab biex tkun inkluża fir-reviżjoni parzjali tal-pjan ta' struttura b'kollox hija ta' 2.3% ta' l-art li tifforma parti miż-żona ta' l-iżvilupp.

Mela 1% kienet diġa` indikatu l- MEPA u 1.3% huwa dak li rriżulta skond l-interpretazzjoni tal-kriterji li ta l-gvern lill-MEPA, li b'kollox jiġi 2.3%.

Għalhekk meta tqis iż-żieda ta' 1.3% bilfors ikollok tikkonkludi li assolutament m'hijiex ġusta l- kritika ta' min ipprova jonfoħ dan l-aġġustament limitat u jpinġih bħala eżerċizzju irrazzjonali.

Mhux qed ngħid li ma kellhomx dritt jiġu u jagħmlu l-argumenti tagħhom għax kulħadd għandu dritt billi għandna l- liberta` sħiħa f'dan il-pajjiż.

L-aħħar protesta fuq l-ambjent li kont attendejt għaliha jien qabel l-1987, niftakar li konna qlajna xebgħa.

Imma dawk iż-żmenijiet għaddew, u llum kulħadd jitkellem bil-liberta`!

Tajjeb li wieħed jirripeti li minn dawn it-2.3% li qed jiġi propost bħala reviżjoni fil-pjan lokali, madwar 20% hija art diġa' mibnija u bil-permess, inkluż dawk iż-żewġ vilel li rriferiet għalihom "The Sunday Times" fuq il- back page li xi ħadd spekula li huma bla permess.

Anke dawk huma mibnija bil-permess.

Irrid ngħid li f'mument minnhom fil-kumitat tal-Kamra iż-żewġ rappreżentanti ta' l-oppożizzjoni talbu verbalment biex plot partikolari fis-Salina fil-pjanta tan-Naxxar tiġi inkluża.

Dan wieħed jista' jarah mit- transcript.

In-naħa tal-gvern staqsiet lill-MEPA jekk dak huwiex bil- permess u l-uffiċjali tal-MEPA qalu li m'għandhomx provi li huwa kopert bil- permess u allura l-gvern insista li dak ma jidħolx.

Aħna nafu li daħħalna dak li huwa bil-permess.

Sur President, din l-20% ta' art diġa' mibnija fejn insibuha?

Insibuha l- Imtarfa li ilha mibnija sa minn żmien l-Ingliżi.

Din ma kellhiex konfini ta' l-iżvilupp madwarha u aħna daħħalnieha.

Insibuha f'Ħal Farruġ li wkoll kien inbena mill-Ingliżi li għamilnielu ċinturin ta' linja ta' żvilupp biex norbtu lilna nfusna.

Allura dan ħażin, Mr Speaker?

Hemm ukoll pocket ieħor ta' bini mibni diġa' bil-permess fil-Manikata.

L-Onor.

Evarist Bartolo dan il-pocket ma rahx, u qal li ż-żieda se tkun ta' 200% fuq dak li hemm ġewwa l-Manikata, u lanqas kellu d-diċenza li għallinqas jikkorreġi ruħu.

Għalfejn!

Għallinqas jekk mhux għalija, għall-pubbliku in ġenerali!

Minkejja ż-żieda ta' 1.3% bil-kriterji tal-gvern, tajjeb li wieħed jgħid li dik l-art trid issa ddaħħal fiha toroq li jridu jsiru, art li fil-fatt hija diġa' mibnija, hija art tal-gvern u art li hija maħsuba li tintuża biex fuqha jsir spazju pubbliku.

Jiġifieri jekk tnaqqas dan kollu minn dan il- 1.3% tifhem kemm dan l-aġġustament huwa wieħed limitat.

Ta' min jgħid li huwa kkalkolat li dak li ddeċieda fuqu l-kabinett huwa ferm inqas mill-10% ta' l-art mitluba biex tiġi inkluża fil-konfini ta' l-iżvilupp.

Altru milli dan kien xi eżerċizzju għall-akkwist tal-voti, kif kien hawn min akkużana!

Tajjeb ukoll li nikkonsidraw l-argumenti u l-kritika li tqajmu fl-aħħar ġimgħat minn diversi kwartieri.

Fost l-argumenti li spiss kienu ripetuti kien hemm dawk li l-pajjiż għandu biżżejjed art għall-konfini, għall-bini, biex tilqa' għad-domanda għas-snin li ġejjin.

Kif diġa` kelli okkażjoni ngħid ma nafx kemm-il darba, anke fil-pubbliku, dan l-argument kien rikonoxxut mill-gvern stess fl-ewwel paġna tal-kriterji li l-gvern għadda lill-MEPA.

Kien għalhekk li l-kriterji tfasslu b'mod restrittiv ħafna sabiex l-aġġustament ikun wieħed limitat ħafna.

Filwaqt li l-gvern kien konxju mill- konsiderazzjonijiet ambjentali, fl-istess ħin ma setax jippermetti u jipperpetwa l-inġustizzji li saru l-bieraħ.

Dak huwa proċess li beda fl- 1987 u rridu nagħlquh, u nkunu irresponsabbli u nkunu qed naħarbu minn dmirna quddiem il-poplu jekk dak il-proċess li nbeda wara l-elezzjoni ta' l-1987 ma nagħlquhx.

L-element soċjali, iżda, huwa wkoll kejl importanti għal dan il-gvern.

Lill-għaqdiet ambjentali mhux governattivi li ħadu pożizzjoni kontra dan l-eżerċizzju ngħidilhom li l-gvern kellu wkoll triq oħra, dik li jħalli kollox kif inhu u ma jmiss xejn.

L-Onor.

Galdes qal li jien għajjart lill-NGOs imġienen.

L-Onor.

Galdes huwa żbaljat.

Jien għedt fuq staazzjon tar-radju, u mbagħad anke poġġejt kjarifika ċara fi programm wara fuq l-istess radju, li min qal li dan l- eżerċizzju huwa eżerċizzju għall-akkwist ta' voti - u ma kenux l-NGOs li qalu dan, imma kienu l-esponenti ta' l-oppożizzjoni - huma maqtugħin mir- realta`.

Irrid ngħid lill-NGOs li l-gvern kellu l-option li ma jagħmel xejn.

Pero` l-gvern jemmen li jekk ma jsirx l-aġġustament issa u jitħalla għal aktar tard, dan jippreżenta periklu akbar għall-ambjent ta' pajjiżna.

Għada ħaddieħor jista' jagħmel aġġustament b'idejn ħafna iktar miftuħa mill- kriterji ristretti li għażel dan il-gvern.

Fil-qasam ta' l-ippjanar ta' l- art ta' dan il-pajjiż, żgur li bil-fatti u mhux bil-paroli, meta konna fil- gvern aġixxejna b'responsabbilta` u t-track record tagħna f'dan il-qasam huwa bla dubju aħjar minn dak ta' l-oppożizzjoni.

Sfortunatament matul il-proċess kellna wirja oħra ta' opportuniżmu, kontradizzjonijiet u taħwid min-naħa ta' l-oppożizzjoni.

Jikkritikaw l- eżerċizzju imma fl-istess ħin jammettu, anke fil-kumitat tal-Kamra, il- ħtieġa li jkunu indirizzati l-anomaliji.

L-oppożizzjoni bdiet tipprova tħammeġ, każ b'każ, u kellna t-tfigħ ta' tajn fuq is-suppost art tal- Ministru Ninu Zammit u ta' Beppe Fenech Adami, imma dik it-tattika marret żmerċ.

Imbagħad, b'mod speċjali l-kap ta' l-oppożizzjoni beda jgħid li hawn xkora ta' korruzzjoni, u dan mingħajr ma ndenja ruħu jissostanzja l- allegazzjonijet tiegħu.

Sal-lum il-kap ta' l-oppożizzjoni għadu ma ppreżenta l-ebda każ tas-suppost allegazzjoni ta' korruzzjoni.

Sadanittant huwa interessanti li wieħed jinnota x'kiteb l-istess kap ta' l-oppożizzjoni fil-ġurnal "It-Torċa" ta' l-4 ta' Ġunju ta' din is-sena.

Biex inkun korrett irrid ngħid li l-kap ta' l-oppożizzjoni rrikonoxxa mingħajr ekwivoku l-bżonn ta' eżerċizzju ta' aġġustament u qal dan:

"Dawk id-deċiżjonijiet setgħu jiġu rranġati każ b'każ snin ilu, skond il-ġustizzja, kieku l-gvern Nazzjonalista veru ried jagħmel hekk.

Gvern Laburista ġdid, kif konna se nagħmlu bejn l-1996 u l-1998, hekk jagħmel mingħajr ma joħloq lok għall-abbużi.".

Mela l-Onor.

Sant iddikjara li l-gvern tiegħu kien se jevalwa t-talbiet każ b'każ.

Madankollu fl-istess nifs jikkritika l-proċess imniedi minna li hu bbażat fuq kriterji trasparenti li ppubblikajniehom u kulħadd jista' jarahom.

Meta tisma` dawn l-affarijiet bilfors tistaqsi: Xi kriterji kien se juża l-Onor.

Sant?!

Każ b'każ, ngħid jien, x'inhu?!

Kif kien se jagħżilhom dawn każ b'każ, skond il-wiċċ?!

Skond min jiġi jħabbatlu l- bieb?!

Din x'tip ta' trasparenza hi?!

X'konsultazzjoni pubblika kien se jagħmel il-kap ta' l-oppożizzjoni?!

Forsi ma jafx il-kap ta' l-oppożizzjoni li jrid jiġi f'dan il-parlament biex japprova artijiet biex jidħlu fiż-żona ta' l-iżvilupp?

Irrid ngħid li l-Onor.

Alfred Sant, kif diġa' għedt, ma kienx waħdu.

Kien hemm esponenti oħrajn, bħad-deputat l-Onor.

Evarist Bartolo li tkellem u li kiteb fuq il-Manikata u ma kkorreġiex dak l-iżball.

Kellna wkoll kritika li saret mill-esponenti ta' l-Alternattiva Demokratika li wara ħafna pompa ppreżentaw dokument li suppost jiddokumenta l-oppożizzjoni tagħhom għal dan il-proċess.

Se npoġġi wkoll fuq il-mejda tal-Kamra dan id-dokument u nitlob lid-deputati ta' din il-Kamra jaqrawh ħalli jaraw l-iżbalji li hemm fih.

Taraw, per eżempju, ritratti ta' siti inklużi f'dan id-dokument li mhux veru qed jiġu proposti biex jiġu inklużi.

F'dan id-dokument hemm saħansitra, f'diversi okkażjonijiet, il-mistoqsija: Għalfejn s'hawn biss din l-estensjoni ta' l-art?

Xi tfisser din il-mistoqsija?!

L-Alternattiva riedet li l-MEPA ddaħħal aktar art?!

Ikolli ngħid li minkejja n-nies li jkun hemm jassistuhom, m'għamlux ir-riċerka sew u sfortunatment ħadu l- atteġġjament li l-aqwa li jiżirgħu d-dubju f'dan il-proċess.

Wara xhur twal tikkritika lill-gvern li mhux qed jagħmel biżżejjed biex jikkontrolla l-prezzijiet tal-proprjeta` l-Alternattiva ħarġet tikkritika lill-gvern, permezz ta' stqarrija maħruġa fis-17 ta' Ġunju, li dan il- proċess jista' jwassal għat-tnaqqis fil-prezz tal-proprjeta`.

Mela l-ewwel kienu jgħidulna li m'aħna nagħmlu xejn biex nindirizzaw il-prezzijiet tal- proprjeta`, u mbagħad qalulna li dan il-proċess se jwassal għal tnaqqis fil- prezzijiet tal-proprjeta`.

Din hija kontradizzjoni oħra li kellu jiffaċċja l-gvern.

Fir-rigward ta' din il-kwestjoni l-gvern itenni li qatt ma kien maħsub li jkun eżerċizzju biex jindirizza l-issue tal-prezzijiet tal- proprjeta`.

U għalkemm mhux maħsub li jkun hemm tnaqqis fil-prezz tal- proprjeta` mhux eskluż li dan l-eżerċizzju jkollu effett li jistabbilizza l- prezzijiet fuq perjodu itwal ta' żmien.

Kien hemm kummenti oħrajn li jirrigwardjaw l-issue ta' l-istrategic environmental assessment (SEA) ta' dan il-proċess.

Il-gvern itenni li dan il-proċess ta' l-għeluq tal-konfini huwa kontinwazzjoni tal-proċess tal- pjani lokali li nbdew mill-awtorita` fil-bidu tas-snin disgħin.

Id- direttiva m'hijiex applikabbli għal dawk il-pjani mibnija qabel Lulju ta' l- 2004.

Il-gvern qed jimxi anke skond pariri legali li kellu.

Sadanittant f'ittra li bagħat l-istrategic environment assessment audit team ġie dikjarat li m'hemmx ħtieġa ta' l-SEA.

Ħafna ippruvaw jagħtu l-impressjoni li kulħadd huwa kontra dan il-proċess ta' għeluq tal-konfini ta' l- iżvilupp.

Qabel xejn, wieħed irid jikkunsidra li kien hemm madwar 4,000 sottomissjoni ta' nies li jgħixu fuq dawn il-gżejjer li talbu li jkun hemm tibdil fil-konfini ta' l-iżvilupp.

Wieħed irid jikkunsidra wkoll dawk it- talbiet li saru minn kunsilli lokali, inklużi kunsilliera tal-partit Laburista fis-Siġġiewi, li mhux talli ma oġġezzjonawx għal dak li ġie propost mill-MEPA, talli f'riżoluzzjoni approvata f'laqgħa tal-kunsill lokali saħansitra talbu biex artijiet oħra jkunu inklużi.

Il-veru każ ta' running with the hares and hunting with the hounds min-naħa ta' l- oppożizzjoni.

Kellna wkoll l-Isqof Emiritus ta' Għawdex, Nikol Cauchi, li rrikonoxxa li dan l-eżerċizzju se jwassal biex issir ġustizzja ma' numru ta' koppji żgħażagħ li investew flushom f'siti bil-permess u li wara sabu li ma setgħux jiżviluppawhom.

Kellna wkoll il-Kurja ta' Għawdex li kitbet biex il- gvern jikkonsidra aktar siti għall-inklużjoni.

Kellna l-GRTU u l-BICC, inkluż il-Kamra tal-periti, li wkoll ipproponew aktar siti għall- inklużjoni.

U fuq kollox kellna l-oppożizzjoni li konsistentement, kif diġa' għedt, talbet għal aktar artijiet biex jidħlu fil-konfini ta' l- iżvilupp.

Din hija l-ironija li kellu jiffaċċja l-gvern.

Għandek ukoll każijiet oħra, bħalma hu l-każ tal-kummissjoni tal-knisja dwar l-ambjent, li f'nifs wieħed tgħid li tifhem id-dilemma ta' l-awtoritajiet, imma mbagħad ma toffri l-ebda soluzzjoni.

Kritika oħra li kienet saret hija li l- proċess ta' konsultazzjoni kien finta.

Naħseb li dawk id-dokumenti li poġġejt illum fuq il-mejda tal-Kamra juru biċ-ċar li dak il-proċess ta' konsultazzjoni pubblika ma kienx finta, għax saru t-tibdiliet.

Kien hemm min qalilna li jmissna noħorġu dokument għal konsultazzjoni pubblika oħra.

B'dan ir-raġunament tista' tibqa` għaddej bil-konsultazzjoni u ma tagħlaq il-proċess qatt, għax dejjem se jibqa' jkollok xi tibdil fil-proposti oriġinali.

Finalment wieħed ma jistax ma jsemmix il-pressjoni u l-kritika ta' dawk kollha li għamlu t-talbiet biex l-art tagħhom tiġi nkluża.

Dawn ftit li xejn kitbu fil-ġurnali, iżda huma ħafna u ħafna.

Biss biss kien hemm 4,000 talba biex aktar artijiet jidħlu fiż-żona ta' l-iżvilupp.

Nifhem ir-rabja tagħhom.

Nifhem x'wieħed iħoss meta jkollu biċċa art li jista' jagħtiha lil uliedu jew jagħmel il-flus minnha.

Nifhem li diffiċli jaċċettaw deċiżjoni li l-aġġustament ikun wieħed limitat.

Pero` nitlobhom jifhmu li d-deċiżjoni li għamilna, li nagħżlu kriterji stretti, ma tteħditx biex issir ħsara lilhom u lill-familji tagħhom, iżda biex ma ssirx ħsara irreparabbli għall- ambjent ta' pajjiżna.

F'dan l-eżerċizzju żammejna f'moħħna li filwaqt li nindirizzaw l-anomaliji ma nagħmlux ħsara irreparabbli għall-ambjent ta' pajjiżna.

Għalhekk ġejt quddiem dan il-parlament b'din il-mozzjoni.

Filwaqt li ridna nindirizzaw l-anomaliji u l-inġustizzji ma stajniex nirrinunzjaw għad-dmir tagħna li nħarsu l-ġid komuni u mhux dak individwali.

Fl-aħħar mill-aħħar huwa dan kollu li mexxiena f'din it-triq twila li nbdiet fl-1988, kompliet bil-proċess tal- pjani lokali u se nagħlquh b'din il-mozzjoni.

Fl-aħħarnett irrid nirringrazzja lill-ħaddiema tal-MEPA, anke jekk kien hemm mumenti li ma qbilniex magħhom, għall-ħidma kollha tagħhom biex ikunu konklużi l-pjani lokali u dan il-proċess fl-interess tal-ġid komuni ta' dan il-pajjiż.

Grazzi.

MR SPEAKER: Grazzi.

Nifhem li għandek xi dokumenti li trid tpoġġihom fuq il-Mejda tal-Kamra.

Hawn permess?

(Onor. Membri: Iva)

Il-permess ingħata

ONOR.

GEORGE PULLICINO: Sur President, inqiegħed fuq il-mejda tal-Kamra:

Dokument "Pjani Lokali Razzjonalizzazzjoni tal-konfini għall-iżvilupp – dokument finali datat Lulju 2006 – Rationalisation of Development Zone Boundaries" kif emendat fil-Kumitat Permanenti għall-Ippjanar ta' l-Iżvilupp, u l-emendi sottommessi mill-Kumitat Permanenti għall- Ippjanar ta' l-Iżvilupp, flimkien ma' CD b'dawn id-dokumenti;

Rapport "Draft South Malta Local Plan (SMLP) Public Consultation process – submissions by the BICC";

Ittra mingħand iċ-Chairman ta' l-Awtorita' ta' Malta dwar l-Ambjent u l-Ippjanar datata 19 ta' Lulju 2006 lill-Ministru ta' l-Affarijiet Rurali u l-Ambjent dwar bdil fiż-żoni ta' żvilupp;

Kummenti mibgħuta mill-Alternattiva Demokratika f'Ġunju 2006 dwar siti sottomessi għall-inklużjoni fiż-żoni ta' żvilupp;

Kopja ta' ittra mibgħuta mid-Direttur ta' l-Agrikoltura lill-Ministru ta' l-Affarijiet Rurali u l-Ambjent fis-26 ta' Ġunju 2006 dwar raba' saqwi u rapport dwar spezzjoni ta' sit f'Girghien, B'Bugia datat 26 ta' Ġunju 2006; Dokument mill-Kummissjoni dwar Art tal-Gvern u Art li għaddiet lill- Gvern mill-Knisja intitolat "Meded ta' art li jistgħu jkunu utilizzati għall-bini ta' djar" datat Settembru 1997; u

Kopja tat-traskrizzjoni mhux uffiċjali ta' l-erba' laqgħat tal-Kumitat Permanenti għall-Ippjanar ta' l-Iżvilupp li saru f'Lulju 2006 li matulhom ġiet diskussa r-riżoluzzjoni dwar ir-reviżjoni parzjali tal- Pjan ta' Struttura, flimkien mal-minuti ta' l-istess laqgħat.

MR SPEAKER: Aktar rimarki?

L-Onor.

Joseph Brincat.

ONOR.

JOSEPH BRINCAT: Mr Speaker, il-Ministru Pullicino, li smajtu b'attenzjoni, tkellem storikament sa ċertu perjodu fuq din il-materja ta' kif joħorġu l-permessi tal-bini.

Jien niftakar fil-bidu tal-kuntatt tiegħi mal-politika - ma kienx taħt Gvern Laburista - meta f'Santa Marija Estate, f'ħafna partijiet tiegħu, kien hemm il-ġonna bil-frott li sparixxew biex saru l-vilel.

Niftakar ukoll li artijiet oħrajn, qabel is-snin sebgħin, bid-daqqa tal-pinna tal-ministru kienu jidħlu fiż-żona ta' l-iżvilupp.

Wara, taħt Gvern Laburista - u kont niddejjaq - bid-daqqa tal-pinna tal- ministru kienu joħorġu l-artijiet.

Jiddispjaċini ngħid li llum għandna l- istrutturi u għandna l-paraventi.

Pero' dak li naf jien m'huwiex strettament dak li l-pinna tal-ministru spuntat.

Il-pinna tal-ministru għadha hemm, u llum kollox bil-computer, bl-ACAD li joħorġu d-disinji wkoll fuq il-mapep.

Il-ministru donnu talabna li nippuntaw subgħajna mqar għall-każ wieħed ta' korruzzjoni.

Ħafna drabi jekk ikun hemm it-tbagħbis mhux se tagħrfu dakinhar.

Min hu fl-awtorita` - u mhux qed ngħid il-MEPA - min hu fuq is- siġġu, l-attakk jekk hux korrott jew le, jekk aġixxiex fl-interess privat tiegħu jew le, m'hu se ssibu qatt sakemm għadu fuq dak is-siġġu tal-poter!

F'dan il-pajjiż għandna bżonn, darba għal dejjem, li nneħħu l-preskrizzjoni mill-artiklu 122 sa l-artiklu 140 tal-kodiċi kriminali.

Għaliex?

Għax jekk wieħed waqt li jkollu s-saħħa kollha, kulħadd jipproteġih, kulħadd jgħattilu, kulħadd jinċensah u kulħadd irid minnu, min se jiġi 'l quddiem bil-provi?!

Ħadd m'hu se jiġi bil-provi, għax inkella jintlaqat hu stess.

Meta mbagħad jgħaddi ż-żmien u jispiċċalu l-poter jibdew joħorġu fatti li ma tafhomx.

Ħaġa li jistaqsuna n-nies hija din: Meta jkun hemm każ ta' korruzzjoni, każ ta' nuqqas ta' dover jew abbuż ta' poter, ma jsir xejn?

Ħalli nagħti eżempju ta' x'qed ngħid.

Meta f'dan il-parlament ikun hawn gvern li għandu maġġoranza, sħabu se jissapportjawh anke jekk jagħmel id-dnubiet kollha.

Għaliex?

Għax iridu jżommu l-faċċata!

Biex inti tista` effettivament tattakka, dak li jkun irid ikun spiċċa mill-poter, u jkollok l-informazzjoni u l-fatti dokumentati f'idejk.

Imma jien niftakar li darba hawnhekk kienet saret proposta ta' emenda li l-preskrizzjoni fir-reati ta' abbuż fl-amministrazzjoni pubblika, l-individwu li jkun akkużat jista' jirrinunzja għaliha.

Niftakar dak iż- żmien kont qiegħed isfel nett u bdejt nistaqsi: Taħsbu li hawn xi ħadd tant iblah li se jkollu l-interess li jirrinunzja għall-preskrizzjoni?

Dan kapaċi jgħidlek: Jien nirrinunzja għall-preskrizzjoni?!

Jien inħalli f'idejn l-avukat jqajjem l-eċċezzjoni tal-preskrizzjoni!

U l-qorti trid tilqagħha.

Sur President, jekk verament irridu l-indafa f'dan il-pajjiż għandna bżonn li din il-liġi tal-preskrizzjoni fuq l-abbużi nirranġawha.

Forsi tgħidli: Inti qed tara xi abbuż?

Jien qed nara n-natura umana!

Ġieli jkun hemm affarijiet oħrajn, bħalma semmewli xi nies il-bieraħ waqt li kont qiegħed ngħum.

Qaluli: Meta jkun hemm każ ta' korruzzjoni, jekk wieħed tad-drogi tikkonfiskalu l-proprjeta`, dak li jkun għamel il-korruzzjoni, filli ma kellu xejn u l-għada tarah ifur, x'jiġri minnu?!

Per eżempju, segretarju ta' xi ħadd li ma jidhirx wisq wiċċu u li tiftakru l-iskola miegħek u li ma kellux xi business, dejjem impjegat, u mbagħad ikollu ċerta proprjeta' - ma wirithiex mingħand in-nannu, għax kieku wiritha mingħand in-nannu, iħallas it-taxxa tas-suċċessjoni fuqha, u daqshekk - bilfors li l-oriġini tagħha m'hijiex leġittima.

Jekk aħna ma nagħmlux verament il-liġijiet, hawnhekk se nispiċċaw qisna bis-see-through, u ngħidu liebsa u mhux liebsa!

Għaliex?

Għax jekk inkunu "trasparenti għeriewen", hemmhekk qed nagħmlu insult lill- moralita', imma bis-see-through inkunu trasparenti!

F'dan il-każ għandna bżonn iktar mis-see-through, jiġifieri iktar milli wieħed jidher laħmu u xaħmu.

Hawnhekk għandna bżonn dak li bit-Taljan jissejjaħ bisturi, iftaħ ħalli tara!

Dan jagħmel ġid għal kulħadd, kemm għal min qiegħed fil-gvern illum u kemm għal min llum qiegħed fl-oppożizzjoni, għax la darba jkun fil- gvern jkun jaf li dak li se jagħmel mill-ewwel ġurnata jrid jagħti rendikont tiegħu, għax dakinhar qiegħed fil-poter, qiegħed fuq l-ispalla.

Imma meta jinżel minn fuq l-ispalla jkollu l-obbligu li jissottometti ruħu għall-eżami ta' dak li verament wettaq, għax faċli ħafna li toħloq il- paraventi.

Mr Speaker, prinċipju tiegħi hu li fejn inkun se niddeċiedi xi ħaġa f'dan il-parlament nirriserva kull ġudizzju tiegħi.

Fil-MEPA jiena ma neħux parti b'mod li nagħti xi vot naħa jew oħra meta l-materja in kwestjoni nkunu se nitkellmu fuqha f'din il-Kamra.

Ħaġa li ppruvajt nagħmel - u kkonvinċejt ħafna drabi lill-kollega tiegħi, tifel sew ħafna, Joe Falzon – hija li ma neħdux vot jekk il-materja nkunu se niddiskutuha fil- parlament.

Qed nitkellem b'dan il-mod għax iqalleb kemm iqalleb, il- ministru mhux se jsib talba waħda mingħandi personalment jew b'xi mod ieħor biex tiġi inkluża xi biċċa art f'dan l-eżerċizzju.

Qed niċċalinġjah, għax żgur m'għamilt l-ebda talba ta' din ix-xorta.

Qed ngħid dan mhux għax għandi għalfejn, imma l-fatti huma dawk, u allura nista' nitkellem b'ikbar u b'iktar liberta`.

Mr Speaker, jien niftakar - u ma jkollix bżonn il-minuti - diskors li qal id-direttur ġenerali tal-MEPA meta konna madwar il-mejda u kien qed jagħmel kritika ġustifikata.

Id-direttur ġenerali - illum għandu r-responsabbilta` ta' l-ambjent - sitt xhur ilu kien qal li mn'alla ddelimitajna bl- istructure plan għax kieku l-ambjent tar.

Qal ukoll li marbutin diġa' billi għandna, u allaħares kellna niftħu bħalma kien ġara fl-imgħoddi.

Jiena m'għandix dubju mill-onesta tiegħu.

Naħilfu li smajtu dan id-diskors, bħalma jista' jaħilfu ħaddieħor, jekk jiftakar.

Imma jien niftakar, u ħafna niftakar!

Meta kien sar dak id-diskors u saru xi kummenti fuq dak li kien ġara taħt Gvern Laburista, ma ddejjaqtx u għedtlu: Għandek raġun, allaħares jerġa` jiġri hekk.

Issa dan sitt xhur ilu.

Jekk sitt xhur ilu kien qiegħed jingħad dan id-diskors, kif niġu u f'daqqa waħda ngħidu li dan il-proċess u dan l-istudju ilu sejjer żmien twil?

U kif għandna mozzjoni li tgħidilna li billi meta sar dak il-proċess il-gvern kien irrikonoxxa illi l-istess proċess kellu neċessarjament isir malajr u li fiċ-ċirkostanzi seta` ma kienx totalment ibbażat fuq informazzjoni kompleta, u seta' jagħti lok għal ċerti anomaliji?

Jien ma nistax nifhem kif id-direttur ġenerali jgħid allaħares kellna niftħu, imbagħad sitt xhur wara ngħidu tgħidx kemm ilu għaddej dan il-proċess!

Jekk wieħed jaqra daqsxejn il-liġi u jsib id- definizzjoni ta' x'inhuma local plans jsib hekk:

"A local plan is one which is made by the authority for any area where the authority considers that the rate of development or redevelopment cannot be satisfactorily managed, or where special factors cannot be taken into account solely on the basis of the structure plan"."

Mela l-bażi tal-local plan trid tkun l-istructure plan.

Waqt li f'parti oħra tal-liġi ngħidu li l-MEPA għandha żżomm taħt għajnejha l-iżvilupp li potenzjalment jista' jkun qiegħed isir, pero` finalment il-parametri li huma mogħtija lill-MEPA huma strettament dawk li hemm fl-istructure plan.

Illum, il-frażi li qiegħda fuq fomm kulħadd hija l-outside development zones (ODZ).

Pero` hemm ukoll poter ta' l-awtorita` fejn tista` tiddipartixxi mill-ODZ minħabba ċerti ċirkostanzi li huma delinijati u speċifiċi.

Imma l-parametri mogħtija lill-awtorita` huma limitati għal dak li hemm fil-pjan ta' struttura.

Jekk hemm proġett li joħroġ mill-pjan ta' struttura, jekk ma jaqax f'xi wieħed minn dawk il-kategoriji fejn tista' toħroġ il-permess ODZ, allura hemmhekk il-MEPA m'għandiex dan il-poter.

Il-ministru hawnhekk ried jagħtina l-impressjoni - u jien għandi indikazzjonijiet li huma bil-maqlub - li kienet il-MEPA, mod u proprju li ċċaqalqet u marret tħabbat malajr fuq il-bieb tal-gvern u tgħidlu: Iftaħli l-pjan ta' struttura għaliex ma nistgħux naħdmu kif qegħdin!

Jien naħseb li f'dan iż-żmien li għadda l-MEPA kienet qed tagħmel eżerċizzju ieħor, li kien l-użu ftit aħjar ta' l-art, billi minflok tifrex togħla 'l fuq, jiġifieri żżid bini fuq proprjeta` ħafna drabi eżistenti billi tuża l- ispazju 'l fuq.

L-unika kritika li kont għamilt għal din il-politika kienet li tajjeb li ngħollu 'l fuq, imma meta nkunu qegħdin ngħollu 'l fuq irridu nieħdu ħsieb li t-toroq jirrispekkjaw l-għoli żejjed li hemm.

Mr Speaker, jiena naraha mhux kredibbli ħafna li kollox niżel mill-MEPA, u se nirrakkonta fatt u nsemmi l-persuni.

Waqt li kien hemm diskussjoni fuq pjanti, Mrs Vella, il-mara ġentilissima ta' l-ex deputat nazzjonalista John Vella, qalet: Imma din kif daħħluha?

Jien dak il-ħin, minn taħt, għaddejt il-kumment li daħlet by divine inspiration.

Qabżet il-Perit Catherine Galea u immedjatament qalet: That's the answer!

Dawn huma fatti, Mr Speaker, naħlifhom!

MR SPEAKER: Il-Ministru, bil-permess ta' l-Onor.

Brincat.

ONOR.

GEORGE PULLICINO: Sur President, xtaqt nistaqsih jekk jiftakarx għal liema art qiegħed jirriferi.

ONOR.

JOSEPH BRINCAT: Għall-art ta' Ħad Dingli jekk m'iniex sejjer żbaljat.

(Interruzzjonijiet) La ċċalinġjali l-memorja iva, mingħajr ma nħares lejn il-pjanta!

Brincat.

ONOR.

GEORGE PULLICINO: Jista' ikun li l-Onor.

Brincat ma jafx li fuq l- art ta' Ħad Dingli, il-kollegi tiegħu mhux biss ivvotaw favur, imma saħansitra talbu biex tidħol aktar art ma' dik li ġiet approvata.

MR SPEAKER: L-Onor.

Brincat jista' ikompli bl-intervent tiegħu.

ONOR.

JOSEPH BRINCAT: Mr Speaker, jiena għandi free vote u għandi d-dritt li nqum u nitkellem għalija.

I stand by my argument.

X'għamel dak u x'għamel l-ieħor għalija huwa immaterjali!

Jien nitkellem fuq il-kuxjenza u r-responsabbilta` tiegħi, u jekk xi ħadd jgħidli li jiena inkonsistenti ma' dan li qed ngħid issa u jipprovali jew jindikali fejn kont inkonsisteni, ngħidlu li għandu raġun.

Niftakar il-pjanta ta' l-art li qed insemmi u kif ittieħdet parti minn mal-ġenb u inkludiet biċċa art forma ta' falda, għax hekk kien id-disinn tagħha.

U jekk tidħol f'nofs Ħad Dingli, ġewwa, hemm maqrut ieħor.

U hawn fejn jiena ninkwieta.

Huwa veru dak li qed jgħid il- ministru, li l-art nbiegħet plot plot meta ma kienx hemm permessi.

Imma issa x'se jiġri?

Waqt li hemm nies li qed ngħidulhom vittmi, fl-istess waqt lil dak li kien makakk u nganna lil dawk in-nies se jsib ruħu xxamplat għax id-dnub tiegħu nħafirlu.

Ma naħsibx li kienet il-MEPA li għamlet il- proċedura kollha, għax waqt l-istess diskussjoni li għamilt riferenza għaliha qabel, Catherine Galea qalet li meta kienet chairperson tad-DCC daħlulhom ħafna applikazjzonijiet fuq hekk, u kellhom jirrifjutawhom.

Mhux biex indaħħlu fil-kredu, imma ma nafx jekk l-Onor.

Joe Falzon jiftakarx ukoll dak li qed ngħid jien.

Mr Speaker, kieku dan l-eżerċizzju verament huwa għal skop soċjali u l- gvern ġie b'artijiet tiegħu u qal li din l-art irrid il-permess fuqha u tkun imqassma 'l hawn u 'l hemm ħalli jkun hemm housing estates, kont ngħid li qed jingħata benefiċċju kbir.

M'aħniex qed nitkellmu fuq affarijiet żgħar, għax naħseb li naqblu li biċċa art fejn tilgħab il-boċċi jew tkabbar il-karfus u il-ħass fiha u f'daqqa waħda f'dan il-pajjiż żgħir dik il- biċċa art li kienet għall-passatemp saret lotterija nazzjonali, dak huwa premju kbir.

Li gvern jagħti premju lilu nnfisu bl-iskop li l-art tkun tista' tgħaddi għand iċ-ċittadini bħala housing soċjali ħalli jinżel il- prezz ta' l-art għal ħafna għarajjes, żgħażagħ u familji żgħar, dak nifhmu.

Imma li jkun hemm territorji li mingħajr rhyme or reason jingħataw lil ħaddieħor, hemmhekk nibda ngħid: Isma` dan hu l-iskop soċjali li qed isemmu tan-naħa l-oħra?!

Li f'daqqa waħda wieħed diġa` sinjur u għandu proprjeta` jieħu l-permess biex iżid ma' dak li għandu, jiddispjaċini ngħid li d- definizzjoni ta' skop soċjali li għandi jien, u forsi oħrajn, ma taqbilx ma' dik ta' l-istess skop soċjali li ssemma f'dan il-każ!

Meta tiġi persuna u tgħidli li kien hemm talba taħt ministru laburista, talba oħra taħt ministru nazzjonalista u dejjem irrifjutawha, u issa tiġi inkluża, din ma ddoqqlix!

M'iniex qed ngħid xi ħadd li huwa fuq din in-naħa.

Qed ngħid li kien jaf bil-fatti fuq dik in-naħa wara li kien jaf il-fatti ta' qablu fuq dik in-naħa, u qed jarahom illum.

Mr Speaker, kemm huwa minnu li l-proċedura kollha ddeċidietha l-MEPA?!

Approvata jew iddeċidietha?!

Bir-rispett kollu ngħid li mindu tkellem madwar il-mejda bl-iktar mod serju Dr Godwin Cassar sa meta ħarġu dawn il- proposti ma kienx hemm iż-żmien materjali biex vermaent isir dak l-istudju li qal il-ministru.

U meta pprova jdawwar dak li kiteb Dr Sant, jiena kont nifhem u nemmen, għax anke aħna stess konna qegħdin nikkritikaw lill- ministru li l-local plans ma kenux qegħdin jitilgħu malajr, u dan meta kien hemm promessa fil-budget li jsiru l-local plans.

Meta nara dak li qed jingħad fil-mozzjoni, li dawn huma suġġeriti mil-local plans, ngħid li m'iniex konvint.

Tant m'iniex konvint li waqt li l-ministru qal x'attitudni ħadu l-kollegi tiegħi waqt id-dibattitu fil-kumitat, jiena se nikkwota dak li qal il-ministru Austin Gatt fl-istess kumitat li ma jaqbel xejn mas- sitwazzjoni kif kienet, u ngħid li legalment u teknikament kien korrett.

Fil-kumitat ta' mozzjonijiet - u hawnhekk qed nidħol fuq proċedura - mozzjoni tintbagħat quddiem kumitat biex dak il-kumitat jgħid jekk jaqbilx jew le fuq il-mozzjoni.

Jekk ma jaqbilx, anke fuq virgola, kollox irid imur quddiem il-Kamra.

Il-Ministru Austin Gatt qal hekk:

"Biex ma nibqgħux nitkellmu at cross purposes, u naħseb anke biex nirradikaw ftit x'inhi l-funzjoni ta' dan il-kumitat, dan il-kumitat bl-istanding orders tal-parlament għandu mozzjoni quddiemu.

M'għandu xejn ħlief il-mozzjoni.

Ma naħsibx li nistgħu nallargaw l-ambitu kollu barra mill-mozzjoni li għandu.

Issa l-istanding orders jirregolaw kif dik il-mozzjoni għandha tiġi diskussa u determinata.

Jekk hawnhekk naqblu fuq il-mozzjoni, allura m'hemmx għalfejn issir id-diskussjoni fil-whole House.

Jekk aħna ma naqblux fuq il-mozzjoni, allura rridu mmorru fil-whole House.

Mal-mozzjoni, jiġifieri mad-diċitura tal-mozzjoni hemm dokument li hu pubbliku li għandhom il-membri kollha.

Dak id-dokument ġie mfassal għaliex speċifikament dikjarat mill-MEPA fuq il-kriterji sottomessi mill-kabinett, għax hekk tgħid il-liġi.

Il-minsitru għamel planning statement, il-planning statement tiegħu kien skond il-kriterji li huma pubbliċi, il-MEPA applikat dawk il-kriterji, u ħarġu l-pjanti.

Wara li ħarġu l-pjanti sar perjodu, skond il-liġi, ta' konsultazzjoni u l- MEPA wara dak il-perjodu ta' konsultazzjoni, mal-pjanti oriġinali żiedet xi pjanti oħra li hawnhekk huma murija bħala appendiċi.

Dawn huma fatti inkontestati, m'hemmx x'tiċċaqlaq minnhom.

X'ġara qabel fil-local plans jew fl-istructure plans jew f'diversi development briefs vis-á-vis din il-mozzjoni m'għandu l-ebda status għaliex il-pjanti - mhux l-appendiċi, biex niftiehmu - jridu jkunu sottomessi skond il-kriterji magħmula fil-planning statement tal- kabinett.

Dan huwa l-kriterju biss.

Hawnhekk ma jien qed ngħid xejn ġdid, qed nagħmel statement ta' fatti kif inhi l-liġi.".

Mela hawnhekk jien nistaqsi: L-appendix issa huwa parti jew le?

Iva jew le, għax il-ministru li kien fil-kumitat qal apparti l-appendix!

Se jiġi inkluż?

Iva jew le?!

Jien ikkwotajt minn paġna 8 tat-transcript meta l- kelma kienet ingħatat mill-istess Onor. Pullicino bħala chairman ta' dan il- kumitat.

Mela hawnhekk għandna stabbilit x'kienet il-funzjoni, u f'dan il- parlament issa għandna d-dover napprovaw jew le.

Pero` jien ngħid li quddiemna għandna l-approvazzjoni ta' din il-mozzjoni kif inhi miktuba.

Għaliex qed ngħidu dan?

Mr Speaker jien naf, kif taf is-Sinjorija Tiegħek, li l-parti operattiva tal-mozzjoni hija li tapprova r-reviżjoni parzjali tal-pjan ta' struttura għall-gżejjer Maltin - u dan importanti għaliex qiegħed fiha - skond il- provvedimenti ta' l-artikli 18 (3A) u 22(3) ta' l-Att ta' l-1992 dwar l- Ippjanar ta' l-Iżvilupp għall-iskop illi l-artijiet murija fil-pjanti annessi ma' din ir-Riżoluzzjoni ( Dokument A) u li jiffurmaw parti integrali minnha jkunu inklużi fiż-żona ta' l-iżvilupp bħala parti integrali mill-istess Pjani Lokali.

L-ewwel qam dibattitu rigward dokument A. Din il-mozzjoni tressqet fil-5 ta' Lulju, 2006.

L-approvazzjoni tagħna hija għal dokument A eżistenti u ppreżentat dak iż-żmien.

Nitlob lis- Sinjorija Tiegħek li dik li hija l-parti operattiva ta' mozzjoni ma niġux ngħidu li tista' tbiddlu u ma tbiddlux!

Qiegħed, mingħajr għajjat, nipprova nirraġuna, u qiegħed nargumenta li dokument A ippreżentat dakinhar huwa d- dokument li tagħmel riferenza għalih il-mozzjoni.

Jekk aħna rridu ngħidu dokument A kif sussegwentement emendat, iva, imma kif inhi l-mozzjoni ma nistgħux ngħidu, għaliex qed nirriferu għad-dokument A li tqiegħed fuq il- mejda tal-Kamra......

MR SPEAKER: Il-Ministru, on a point of order.

ONOR.

GEORGE PULLICINO: Il-kollegi ta' l-Onor.

Brincat fil-kumitat tal- Kamra jafu li kull meta saret emenda f'dan il-kumitat, dejjem intqal li t- tali pjanta qed tissostitwixxi t-tali pjanta f'dokument A. Mela dak huwa dokument wieħed.

ONOR.

JOSEPH BRINCAT: Mr Speaker, dak li qal sieħbu l-Ministru Austin Gatt kien - u hekk hu - li jew napprovaw il-mozzjoni lock, stock and barrel jew jekk aħna mhux se napprovawha we go back to square one, u dan huwa l-fatt.

Dan mhux bħal bill in committee fejn jistgħu jsiru l-emendi.

Din hi d-differenza, Mr Speaker, li hemm bżonn li nifhmu!

Hawnhekk qed nitkellem għalija personali bħala deputat li għandi dritt li nitkellem b'dan il-mod.

Inti trid tgħid: Imma din ġiet approvata?

Ma ġietx approvata, u għandu raġun il-Ministru Austin Gatt!

It is a question, agreed or not agreed.

Fil-bills, anke jekk il-partijiet ma jaqblux - ngħidu aħna, l-oppożizzjoni tkun ivvotat kontra jew inkella l-oppożizzjoni għamlet emenda, u n-naħa l-oħra vvotat kontra - jiġi ċ-chairman u jirrapporta li l- bill għadda mingħajr emendi jew inkella bl-emendi.

Dawk l-emendi li jkunu daħlu hemmhekk iva, imma mhux fuq mozzjoni bħal din, għaliex għandu raġun il-Ministru Gatt jgħid li jew tapprova kollox - u lanqas kien ikollna għalfejn nersqu hawn - jew anke tibdila waħda, ma tapprova assolutament xejn.

Dik hi l-pożizzjoni legali ta' dan il-parlament.

M'iniex qed nikkwota lili nnifsi imma qed nikkwota lill-Ministru Austin Gatt li definittivament kellu raġun meta qal il-kliem:

"Jekk hawnhekk naqblu fuq il-mozzjoni allura m'hemmx għalfejn issir id- diskussjoni fil-whole House, imma jekk aħna ma naqblux fuq il-mozzjoni allura rridu mmorru fil-whole House.".

Din tfisser li appena m'hemmx qbil, id-diskussjonijiet kollha li saru jkunu ridotti to zero, iċ-chairman irid jgħid li ma kienx hemm qbil, u allura rridu niġu in the whole House.

Ma nistgħux ngħidu li dan qisu bill li ġie emendat f'dak il-kumitat.

Għalhekk, Mr Speaker, hawnhekk għandek responsabbilta`, u qed nappellalek li tikkonsulta u tara l-affarijiet.

Mal- Ministru Tonio Borg kelli diversi argumenti meta kellna diskussjoni dwar id- disposal of government property act u ngħidlu: Fuq din il-klawsola jew se naqblu jew inkella mmorru fil-plenarja.

Għaliex?

Għax m'hemmx il-kwestjoni li inti teżamina l-partijiet u tista' temenda dak il-ħin, eċċetra eċċetra.

Trid tiġi quddiem il-whole House kif qal tajjeb ħafna il-Ministru Austin Gatt.

Pero` artiklu 22(3) ikkwotat hawnhekk ma jaqbel xejn ma' dan l-iskop jew li jagħti xi poter.

Dan l-artiklu jgħid li:

"The structure plan and any review thereof as approved by the House shall have effect as from such date as may be specified for the purpose by order in the gazette.".

Hawnhekk m'hemmx li trid tapprova r-reviżjoni.

Qed tgħid li trid tapprovahom skond il-provvedimenti ta' artikli 18(3A) u 22(3).

Artiklu 22(3) qiegħed jgħid li diġa` huwa approvat għax jgħid li the structure plan and any review thereof as approved by the House.

Jekk hawnhekk qed niġu għall-approvazzjoni, kif tista' tgħidli as approved by the House?!

Hija żbaljata!

Jekk naraw artiklu 18(3A) insibu li bit-3A kien daħal l-poter - u ma daħalx ta' xejn - meta l-ex ministru Michael Falzon b'intenzjonijiet tajba kien għamel il-liġi u kien ħallieha f'idejn l-awtorita', u mbagħad il- parlament ikun watchdog.

Din tgħid hekk:

"Notwithstanding the provisions of subarticle (3), the structure plan can be reviewed in parts as the need arises by means of a resolution of the House, and shall come into force in accordance with the following provisions:".

u hawnhekk daħlu l-klawsoli ġodda fejn daħal il-kabinet, eċċetra,eċċetra.

Mr Speaker, qiegħed jingħad li the structure plan can be reviewed in parts as the need arises by means of a resolution of the House of Representatives, u għandna l-proċedura.

Jiddispjaċini ngħid li kif spjega l- minsitru u kif tgħid il-mozzjoni jidher li dak li hemm minn artiklu 3(b) 'il quddiem ma ġiex osservat.

Sur President, irridu nammettu li f'pajjiżna għandna żewġ kwalitajiet ta' erwieħ, ir-ruħ ta' dawk li jixtiequ jaraw il-preservazjzoni ta' l-ambjent u ta' dawk li jafu li l-ispekulazzjoni se tagħmlilhom il-ġid.

Dan narawh ukoll madwarna fid-dinja għax tara pajjiżi jissieltu ħalli jipproteġu l- ambjent u oħrajn li lanqas il-protokoll ta' Kyoto ma jridu jiffirmaw.

Għaliex?

Għax l-ewwel il-qligħ.

Pero' fl-aħħar mill-aħħar dak li jaħsbu li huwa ġid ekonomiku jisfa ta' ħsara għandu.

Hawnhekk is-sens komun kien jgħid li l-konsultazzjoni u l-proċess f'dan il-perjodu kollu seta' mexa b'iktar pass ikkunsidrat għax ma jistax ikun li minn sitt xhur 'l hawn f'daqqa waħda ...

(Interruzzjonijiet) Il-ministru qal li għax ta' l- Alternativa ħarġu xi ritratti żbaljati!

Mhux bilfors?!

Jekk inti f'daqqa waħda tibda tgħaġġel għax hemm xi ħaġa fenominalment urġenti!!

Sur President, jien nerġa` ngħid dak li bdejt bih.

Jekk verament irridu trasparenza hemm bżonn li l-liġijiet ta' dan il-pajjiż jinbidlu għal kull naħa tal-Kamra u għal min jesegwixxi jew għandu xi poter pubbliku.

Il- kriterji jekk wieħed mexiex sewwa jew le mhux waqt li huwa fil-poter biss imma wara li jispiċċa mill-poter, ħalli jekk jagħmel ħażin mhux jagħmel ġimgħa ma jorqodx sewwa fuq l-imħadda mbagħad jinsa u jibda jorqod sewwa, imma jaf li jista' jiġi żmien meta wara biebu jħabbat id-dnub tiegħu ta' l- imgħoddi!

Mr Speaker, il-mozzjoni jekk taraha fiha ħafna ġustifikazzjonijiet.

Imma li jiġi xi ħadd u jgħidli li kien hemm 4,000 talba u 1,400 oġġezzjoni u verament ġew eżaminati fit-terminu qasir ta' żmien li kien hemm, ngħidlu qed ngħaddu ż-żmien bina nfusna, għax ma kienx hemm żmien materjali biex teżaminhom.

Mhux veru!

Dawn huma affarijiet delikati li, ftit 'l hawn u ftit 'l hemm, ifissru eluf ta' liri.

Meta wieħed jara l-art limitata li għandna u l-ħsara naturali li se jkun hemm fl-ambjent, bilfors se nispiċċaw li nagħtu l-assoluzzjoni lil min għamilha tal-makakk u għamel li ried.

Hawnhekk qegħdin anke f'xi partijiet inbierku d-dnub ta' ħaddieħor, u jekk inbierku d-dnub ta' dak se nkunu qed nagħtu eżempju ħażin, u wara li jgħaddi dan - il-gvern għandu l-maġġoranza u mhux se jagħti free vote - niġu bi dnubiet oħrajn ta' ħaddieħor u jistenna li jkun hemm reviżjoni oħra li tagħtih il-barka u tfejqu mid-dnubiet.

Mr Speaker, hemm bżonn li nneħħu kwalunkwe problema ta' nuqqas ta' trasparenza, u din se naħdem fuqha.

Kapaċi minn hawn u ftit żmien ieħor ikollok fuq il-mejda tal-Kamra mozzjoni personali tiegħi għal dan l-iskop ħalli mbagħad naraw verament jekk tan-naħa l-oħra jridux it-trasparenza jew le.

Grazzi.

MR SPEAKER: Grazzi.

Iktar rimarki.

L-Onor.

Michael Asciak.

ONOR.

MICHAEL ASCIAK: Mr Speaker, qed nieħu gost li qed nieħu sehem f'dan id-dibattitu dwar tibdil ta' konfini tal-pjan ta' struttura li daħal fis- seħħ fl-1998.

Qed nieħu gost li l-kollega tiegħi l-Onor.

Brincat qed isemmi d-dnubiet u tajjeb li nfakkar lill-kollega tiegħi li d-dnubiet normalemnt jintirtu għal seba' ġenerazzjonijiet, u wieħed irid jifhem fejn kien id- dnub oriġinali.

Għalkemm m'iniex xi wieħed li ili fil-politika xi 60 sena - bdejt nipparteċipa fil-politika fl-1981 - irrid infittex ir-raġuni ta' dak li seħħ dak iż-żmien, ta' dak li seħħ wara u dak li qed iseħħ issa.

Kif qal il-kollega tiegħi l-Ministru Pullicino, dan huwa proċess, u proċess għandu bidu u għandu tmiem.

Għalhekk tajjeb li nħarsu lejn x'wassal għall-bidu ta' dan il-proċess.

Jiena niftakar żmien bejn l-1981 u l-1987 fejn il-permessi tal-bini kienu joħorġu minn idejn il-ministeru tax-xogħlijiet pubbliċi.

Dak iż-żmien - qed nitkellem meta kien hemm il-Labour Party fil-gvern - kien hemm sistema li sfortunatament kienet waħda li tista' tiġi faċilment użata biex issir korruzzjoni pjuttost ovvja.

Kien hemm is-sistema li meta tapplika għal biċċa art għall-bini jew kienu jagħtuk permess - mela permission granted - jew kienu jagħtuk refusal - permission refused - jew kien ikun hemm il- famuża frażi "there would be no objection".

Issa meta l-applikazzjonijiet kienu jiġu pproċessati u jingħad "there would be no objection" kienu jintefgħu fuq xkaffa biex jiddeċidihom il-ministru - kulħadd jaf min kien, mhux se noqgħod insemmih - u hemmhekk kienet tidħol l-ispekulazzjoni.

Għaliex?

Għax peress li kienet tispiċċa deċiżjoni personali tal-ministru, dan kellu l-poter li dawk l-applikazzjonijiet fil-kategorija "there would be no objection" jew joħroġilhom il-permess għall-bini, jew inkella jirrifjutahom.

Kulhadd jaf l-ispekulazzjoni finanzjarja u l-ammonti kbar ta' flus li għaddew dak iż-żmien fuq permessi tal-bini.

Din hija storja li tajjeb li nsemmiha għax hija storja li b'konsegwenza tagħha saħansitra mietu n-nies.

Kien hemm sistema li mhux biss wasslet għal korruzzjoni kbira, imma wasslet ukoll biex mietu nies li setgħu ġew involuti b'mod li ma kienx tort tagħhom direttament.

Jiġifieri meta fl-1987 tlajna fil-gvern sibna sistema ta' korruzzjoni istituzzjonalizzata.

X'għamel il-Partit Nazzjonalista?

Dak iż-żmien l-ex ministru Michael Falzon, l-ewwel ħaġa li għamel kienet li ma nistgħux nibqgħu sejrin bis-sistema li kien hemm fuq il-ħruġ tal- permessi tal-bini.

Qal li jrid ikun hemm pjan strutturali li jiddeċiedi fejn għandu jinbena u fejn m'għandux.

Il-kriterju tal-permessi, anke ta' dawk dubjużi, irid jitneħħa totalment minn idejn il-ministru u twaqqfet il- famuża planning authority li mbagħad bdiet taħdem xi tliet snin jew erbgħa wara biex fil-fatt tevalwa l-permessi li kellhom joħorġu f'dan il-pjan ta' struttura.

Michael Falzon - u jien niftakar sew - dak iż-żmien kien qal b'mod ċar li dan il-pjan ta' struttura huwa biss bidu ta' proċess.

U għax huwa bidu ta' proċess huwa temporanju, u huwa temporanju għal ħafna raġunijiet.

L-ewwelnett, meta inti se tibda proċess ma tistax tiddetermina l-proċess fejn se jispiċċa, imma sempliċiment tagħmel il-guidelines u mbagħad b'review razzjonali tilħaq l-għanijiet tiegħek.

Pero` kien hemm raġunijiet oħra għalfejn dan il-pjan kien temporanju, għaliex fl-għerf u s-saġġezza tal-gvernijiet ta' qabel l-1987 lanqas biss kien hawn dawk li jgħidulhom survey maps!

Jiġifieri dawn il-permessi tal- bini kienu joħorġu mingħajr biss ma kien hemm survey maps li huma up-to- date.

(Interruzzjonijiet) Ma kienx hawn survey maps!

Kien hawn survey maps li saru fi żmien l-Ingliżi li ma kenux up-to-date.

Jekk tħares lejn is-survey maps ta' l-airport li kien hawn qabel l-1987 issib li ħafna mis- surveys ta' madwar Ħal-Luqa kienu ħżiena għaliex ma kenux jidhru fis-survey maps bħala mapep ġodda.

Fil-fatt Michael Falzon kien ordna li jsiru aerial surveys biex isiru l-mapep li kien hemm bżonn isiru.

Jiġifieri dawn bażikament kienu qed jaħdmu bl-addoċċ.

Waqt li kienu qed isiru l-pjani ta' struttura temporanji u fil-proċess li kienu qed isiru dawn is-survey maps suret in-nies, laħqu nħarġu ċerti permessi tal-bini.

Kien hemm sistema temporanja li kienet in voga, għax ma stajniex noqogħdu nistennew sakemm titwaqqaf il-planning authority u finalment il-pjan ta' struttura, u fil-proċess laħqu ħarġu xi permessi tal- bini.

Dawk li kellhom il-permess fil-fatt bnew, u meta fl-aħħar mill-aħħar ġie finalizzat il-pjan ta' struttura kien hemm min nqabad barra l-konfini ta' l-iżvilupp.

Kellna sitwazzjonijiet fejn nies li kellhom il-permess tal- bini bnew, mhux għax kien hemm il-korruzzjoni, u meta ħareġ il-pjan ta' struttura kienu nqabdu barra ż-żoni ta' l-iżvilupp.

Issa din hija waħda mill-irregolaritajiet li dan l-eżerċizzju qiegħed jindirizza.

Ma naħsibx li hu sew li nies li kellhom il-permessi tal-bini mogħtija b'mod ġust jibqgħu bla permess tal-bini jew jibqgħu bil-bini tagħhom barra l- konfini ta' l-iżvilupp, għax jekk jiġu biex ibigħu jew japplikaw biex itellgħu sular ieħor jew jagħmlu change of use kien se jkollhom ċerti problemi.

Mela din kienet waħda mir-raġunijiet għaliex ġie varat dan il- proċess ta' tibdil fiż-żoni ta' żvilupp.

It-tieni raġuni ovvjament hija li dan huwa proċess.

Meta tħares lejn x'inhi bażikament il-filosofija ta' proċess, issib li proċess għandu bidu u għandu t-tmiem, u bejn il-bidu u t- tmiem hemm dak li jgħidulu proċess proprju, u fl-aħħar mill-aħħar ir- riżultat tiegħu jrid ikun li jinvolvi pjan.

Mela fl-aħħar tal-proċess irid joħroġ pjan li iservi biex f'dan il-każ isiru l-pjanti ta' żvilupp f'pajjiżna.

Tajjeb li ngħidu li meta l-Partit Laburista mmexxi minn Dr Sant kien fil-gvern bejn l-1996 u l-1998 kien ħalla dan il-proċess għaddej.

Meta bdew isiru l-pjani lokali qbadna dan l-iżvilupp li kien temporanju, bdejna nħarsu lejh b'mod dettaljat, saru s-sottomissjonijiet minn nies kollha involuti li riedu l-artijiet tagħhom jiddaħħlu, kulħadd iddiskuta b'mod razzjonali, u fl-aħħar mill-aħħar dawn il-famużi pjani lokali li ilhom għaddejjin mill-1989 ġew finalizzati.

Jien naf li kien hemm każijiet fejn nies talbu li l-art tagħhom tinħareġ mill-proċess għar-raġunijiet tagħhom personali.

Fil-fatt, ir-raġuni li qed issir din il-mozzjoni fil- parlament hija biex jiġu razzjonalizzati dawn il-famużi pjani lokali.

Min illum qiegħed jgħid li dan il-gvern m'għandux għal qalbu l-ambjent jew li ħa dan il-pass għax daħħal xi flus għandu memorja qasira jew ma ħarisx lura biżżejjed biex jara li l-proċess kien għaddej.

Milli jidher ma kenux konxji ta' dan il-proċess, għax ħafna minn nies li llum qegħdin naraw jipprotestaw lanqas kont tarahom b'nemes meta kienu jsriu l-hearings!

Jista' jkun li kien hemm min mar, jiġifieri mhux qed niġġeneralizza.

Pero`, kemm minn dawk li marru jipprotestaw fit-toroq kienu involuti fil-proċess tal-pjani lokali?!

Probabbli ssib, m'għandix dubju, ammont żgħir ta' nies li nvolvew ruħhom f'dawn il-pjani lokali.

Minn dak l-aspett naħseb li wieħed ma jistax jgħid li l-gvern u l-MEPA ma kenux involuti mill-bidu nett, u naħseb li jekk hawn xi ħadd konxju tal-kontinwita` ta' dawn il-pjani lokali huwa proprju l-gvern.

Jien iddejjaqni l-allegazzjoni ta' korruzzjoni u ta' tixħim, speċjalment minn żviluppaturi, għalkemm il-mental framework tal-poplu Malti huwa pjuttost iktar inklinat li jaħseb li hemm il-korruzzjoni milli m'hemmx.

U rridu naraw ukoll minn fejn ġie dan il-mental framework, għax kien hemm żmien meta kien hemm il-korruzzjoni, u kif għedt lill-Onor.

Brincat, id- dnubiet jintirtu sas-seba` ġenerazzjoni.

U sfortunatament il-mental framework tal-poplu Malti għadu li l-ewwel konsiderazzjoni li jagħmel meta jkun hemm xi ħaġa daqsxejn kontroversjali, hija li jasal għall-konklużjoni li hemm il-korruzzjoni.

Pero` wieħed ma jistax jagħmel dan it-tip ta' allegazzjonijiet mingħajr ma jħares lejn il-fatti.

Kemm il-gvern u kemm il- MEPA huma dik li bl-Ingliż ngħidulha a properly constituted authority.

U dawn huma properly constituted?

Iva, dan il-gvern huwa elett b'maġġoranza tal-poplu Malti, għandu ħames siġġijiet iktar mill-oppożizzjoni u meta ġie kompost ħatar il-ministri tiegħu li kollha ħadu ġurament lejn Alla u lejn il-qadi tal-pajjiż primarjament, mhux ta' buthom.

Il-ministru responsabbli waqqaf il-boards tal-MEPA, kif inhu meħtieġ skond il-liġi, u l-MEPA hija wkoll properly constituted u qiegħda tagħmel id-doveri tagħha biex tasal għall- konklużjonijiet tagħha.

Jiġifieri hawn għandna pjan li qed jiġi ġestit u żviluppat minn a properly constituted authority.

Fil-morali aħna ngħidu li all properly constituted authority comes from God.

Jiġifieri issa rridu noqogħdu attenti għax faċli ngħidu li hemm il-korruzzjoni, pero` mbagħad meta neżaminaw il-fatti nsibu li dan mhux minnu.

Mr Speaker, sfortunatament l-oppożizzjoni kollha gimmicks.

Din l-istess oppożizzjoni kienet fil-gvern għal sentejn, u rajna ħafna gimmicks minnha.

Dan il-gvern dejjem qal li l-oppożizzjoni kollha gimmicks, u jiddispjaċini ngħid li din hija gimmick oħra fejn l-oppożizzjoni qed tilgħab on a perception.

Il-kap ta' l-oppożizzjoni jaf li ħafna drabi l-perċezzjonijiet huma aqwa mir-realta` u sfortunatament l-oppożizzjoni m'humiex irġiel biżżejjed, u minflok jgħidu li dan huwa proċess li ilu li beda u wasal fit- tmiem tiegħu, jimxu mal-kurrent, imorru jipprotestaw, imbagħad fil-kumitat jivvotaw favur l-artijiet .....

(Interruzzjonijiet)

MR SPEAKER: No cross debate, jekk jogħġobkom.

ONOR.

MICHAEL ASCIAK: Mr Speaker, meta kien hemm il-pjanti tas-south, per eżempju, ma vvotawx kontra, imma mbagħad talbu tibdil fil-minuti.

Imma dan isaħħaħ l-argument tiegħi li ħafna minn dak li qed tagħmel l-oppożizzjoni huwa proprju gimmick.

L-oppożizzjoni tajba ħafna għall-gimmicks.

Ara biex tagħmel xi apoloġija għan-nuqqas ta' rispett fundamentali lejn id- drittijiet tal-bniedem, għat-tkasbir u tgħawwiġ tal-fatti u inġustizzji oħra li saru bejn l-1971 u l-1987 ma kenitx tajba!

(Interruzzjonijiet) Tan- naħa l-oħra qed isemmu l-ħneżrijiet li saru fis-sittinijiet.

Din semmiha wkoll l-kap ta' l-oppożizzjoni l-aħħar darba.

L-ewwelnett jiena qatt ma qbilt ma' dak li għamlet il-knisja fis-sittinijiet, u hemm dokumentat li Borg Olivier kien avża lill-arċisqof biex ma jeħux dak il-pass.

Pero` l- arċisqof għar-raġunijiet tiegħu ħass li kellu jieħdu dak il-pass li kien ħa.

Imma issa biex ngħidu kollox, riċentement il-knisja għamlet apoloġija.

Mela kulħadd għamel apoloġija, ħlief il-Labour Party.

Il-Labour Party kien verġni bejn l-1971 u l-1987, u apoloġija ma saret qatt!

MR SPEAKER: Onor. Asciak, jekk jogħġbok, indirizza lis-Sedja u kompli fuq il-mozzjoni.

ONOR.

MICHAEL ASCIAK: Sur President, hawnhekk għandna mockery of a properly constituted authority.

Jiġifieri għandek dan il-proċess għaddej u qed inwaqqgħu għaċ-ċajt proċess li kif diġa` għedt meta l-Labour Party kien fil-gvern ħallieh għaddej, allavolja kultant konna nisimgħu lil Dr Alfred Sant jgħid li kien wasal iż-żmien li ċerti deċiżjonijiet tal-MEPA jiġu overruled mill-gvern għall-bżonn ta' l-iżvilupp.

(Interruzzjonijiet) Le, aħna mhux qed nagħmlu hekk!

Aħna qegħdin neżaminaw jekk l-affarijiet sarux sew, mhux qed naqilbu d-deċiżjoni tal-MEPA biex isir żvilupp għax inkunu mgħaġġlin.

Aħna nafu li l-kriterji li wżat il-MEPA u li uża l-gvern huma kriterji indirizzati lejn il-ġustizzja, l-ekwita`, il-ġid komuni u anke konsiderazzjonijiet soċjali.

Għalfejn qed ngħid dan?

Diġa' semmejt każ fejn kien hemm permessi tal-bini li sakemm ġie ffinalizzat il-pjan ta' struttura inqabdu barra ż-żoni ta' żvilupp minkejja li kellhom permessi tal- bini.

Mela proċess ta' razzjonalizzazzjoni jagħmel sens għax il-bniedem biex jasal irid ikun razzjonali.

Ara l-oppożizzjoni għalhekk mhux qed tasal, għax ħafna drabi m'hijiex oppożizzjoni razzjonali.

Mela dan il- proċess ta' razzjonalizzazzjoni se jdaħħal lil dawn in-nies li kellhom din il-problema fil-pjanta l-ġdida u jirregolarizza l-pożizzjoni tagħhom, għax ma kienx tort tagħhom li nqabdu f'din is-sitwazzjoni.

Sur President, l-Onor.

Joe Brincat semma art ġewwa Ħad Dingli.

Meta wieħed iħares lejn mappa 7, li hija l-mappa ta' Ħad Dingli, u jħares lejn l-area li hija mmarkata bl-aħdar li semma l-Onor.

Joe Brincat, li għar-raġunijiet tiegħu - jista' jkun ġie misled - qal li daħlet by divine inspiration, naraw li dik daħlet fiż-żona ta' żvilupp minħabba żewġ kriterji li l- formolaturi tal-pjan kienu qed jużaw bħala kejl.

Wieħed mill-kriterji kien li din kienet taħt is-17,000 metru kwadru u tmiss ma' art oħra diġa` mibnija, u l-kriterju l-ieħor kien li din l-art kienet diġa' nbiegħet bħala multiple ownership meta kienet għadha art mhux mibnija.

Pero` din kienet mibjugħa lil ħafna nies biex jibnu l-plots, u fiċ-ċirkostanzi l-gvern deherlu li din l-art kellha tiġi inkluża fiż-żona ta' l-iżvilupp.

Tajjeb li ngħidu li mhux il-multiple ownerships kollha ngħataw permess.

Fejn kien hemm sensittivita` ekoloġika u fejn kien hemm art agrikola tajba, dawn il- multiple ownerships ma ngħatawx permess.

Aħna gvern li mhux nitkellmu biss imma nipprattikaw dik li ngħidulha eco-social market economy, jiġifieri li l-ekonomija tagħna m'għandhiex tikkonsidra biss l-aspett kapitali, imma wkoll aspetti soċjali u aspetti ekoloġiċi.

Aħna, barra l-aspett finanzjarju nikkonsidraw ukoll l-aspett soċjali.

Kien hemm nies li kellhom din il-problema għax inqabdu inġustament barra dawn iż- żoni ta' żvilupp u wettaqna ġustizzja magħhom.

Kien hemm pockets ta' bini li nqabdu barra miż-żona ta' żvilupp ta' bini u aħna wettaqna l-ġustizzja ma' dawn in-nies.

Dawn in-nies, wieħed ilu jgħidilhom li se ssir ġustizzja magħhom xi 16 jew 18-il sena, u issa it's about time li nwettqu ġustizzja magħhom.

Fuq din il-mapa ta' Ħad-Dingli - għax issa trid tkejjel b'xiber kostanti - hemm biċċa art immarkata bir-roża li kienet imdaħħla fl-istess pjan b'emenda ta' l-Onor.

Charles Buhagiar, liema emenda kkwalifikat għall- istess raġunijiet li kkwalifikat l-emenda li semma l-Onor.

Joe Brincat.

Pero' ma daħlitx fiż-żona ta' l-iżvilupp għax talabha t-tali jew għax talabha Charles Buhagiar, imma daħlet għax skond il-kriterji kellha tidħol.

Konna prattiċi u mxejna skond il-valuri li nemmnu fihom, li nwettqu l- ġustizzja, il-ġid komuni u l-ekwita'.

Aħna konxji li dawn in-nies kienu nqabdu barra ż-żoni intortament.

Tajjeb wieħed jgħid li l-kriterji li ntużaw għal Malta m'humiex l-istess kriterji li ntużaw għal Għawdex.

L-iżvilupp f'Malta ħafna drabi kien isir madwar ir-raħal.

Tħares lejn raħal mill-ajru, u tara l-bini kif qed isir.

Normalment issib il-knisja fiċ-ċentru, imbagħad il-pjazza, il-bini l-antik fil-qalba tar-raħal u l-bini l-ġdid madwaru.

Dak huwa l-proċess naturali li bih sar il-bini f'Malta.

Pero' f'Għawdex għar-raġunijiet speċifiċi għal Għawdex l-iżvilupp sar mod ieħor.

Nafu li Għawdex ħafna drabi l-bini sar f'forma ta' swaba.

Tajjeb li wieħed jgħid ukoll li ħafna mill-irħula Għawdxin huma mibnija fuq għolijiet.

Għawdex hemm iktar għoljiet milli hawn f'Malta u ħafna drabi l-iżvilupp sar fis-swaba tat-toroq fuq dawn l- għoljiet.

Jekk tmur in-Nadur, ix-Xagħra u ż-Żebbuġ issib li għandek it- toroq li jagħtu għar-ramla u toroq jagħtu għax-Xagħra u t-toroq li jagħtu għal x'imkien ieħor, u għax kien hemm dawn it-toroq l-iżvilupp sar fuq dawn it-toroq.

Kulħadd jaf li meta tidħol f'dar Għawdex u tħares minn wara d- dar, ħlief għelieqi ma tarax.

Dan huwa l-proċess li bih sar l-iżvilupp.

Imma wieħed irid iżomm f'moħħu li meta sar dan l-iżvilupp f'Għawdex, kien hemm din l-evoluzzjoni li kienet speċifika għal Għawdex.

F'Għawdex il- kriterju tad-daqs ta' l-art ġie mibdul, minflok 17,000 metru kwadru sar 10,000

metru kwadru, u ġew inklużi wkoll konsiderazzjonijiet ambjentali biex l- impatt fuq l-ambjent ikun l-inqas possibbli.

Tajjeb nirrepeti li minħabba dawn il-kriterji l-ebda sit b'valur ekoloġiku jew sensittiv u l-ebda sit li jinsab fuq raba` saqwi m'hu se jidħol fil-konfini l-ġodda.

Kieku l-gvern kellu jikkonsidra t-talbiet kollha li saru f'Għawdex kien jispiċċa jiżviluppa żona daqs15-il Marsalforn f'daqqa!

Jiġifieri tajjeb li hawnhekk ngħidu li meta l-gvern u l-MEPA kkonsidraw dan l-iżivlupp mxew b'riga kostanti msejsa fuq il-valuri.

Ta' min jgħid ukoll li kien hemm ħafna nies li applikaw biex l-art tagħhom tiġi inkluża, kien hemm hearings partikolari fejn ġie evalwat kollox fuq prinċipju rett li waqqfu min kien qed ifassal dan l-iżvilupp, u ħafna minnhom ma kkwalifikawx.

Jiġifieri altru li ma kienx hemm korruzzjoni!

Nerġa` ngħid li sfortunatament din hija oppożizzjoni tal-gimmicks f'kull ħaġa li tagħmel.

Per eżempju, il-ġimgħa l-oħra kellna gimmick oħra meta konna qegħdin nitkellmu fuq il-pensjonijiet.

Meta l-oppożizzjoni kienet fil- gvern, Dr Sant kien jgħid li hemm bżonn issir xi ħaġa fuq il-problema tal- pensjonijiet u li f'għaxar snin għandu jiġi varat pjan biex nittekiljaw din il-problema.

Issa, għaxar snin wara, aħna varajna l-pjan tagħna biex insolvu il-problema tal-pensjonijiet u l-oppożizzjoni l-ewwel tagħmel żmien twil ma tgħid xejn, imbagħad toħroġ tgħid li hija kontra dak li ppjanajna aħna għax din il-problema nistgħu nħalluha għal 20 sena oħra!

Gimmick oħra kienet li għamilna disa` xhur nitkellmu fuq il-bioetika fil-kumitat dwar l- affarijiet soċjali biex invaraw liġi għax nafu li qed isiru l-abbużi, u l- istess l-oppożizzjoni ma titkellimx dwar x'inhi l-pożizzjoni tagħha.

U sal-lum għadu ħadd ma jaf fuqiex taqbel u fuqiex ma taqbilx!

L- oppożizzjoni kriterju ta' valur wieħed għandha, il-poter!

Tagħmel kwalunkwe ħaġa li tgħinha biex tirbaħ il-poter, imma kwalunkwe ħaġa li jtellifha milli tikseb il-poter ma tagħmilhiex, anke jekk fiha nnfisha tkun valur essenzjali jew sostanzjali.

Din hija oppożizzjoni bla sinsla u bla valuri u m'hijiex kapaċi tiddeċiedi xi ħaġa fuq il-bażi tal-ġid komuni u timxi fuqha.

Sfortunatament hija oppożizzjoni li tilgħab għall-gallarija.

Hija oppożizzjoni li jien nitkexkex meta naħseb li tista` tkun gvern alternattiv.

Għaliex?

Għax għaddejna minn taħt idejhom u nafu kif jagħmluhom l-affarijiet.

F'daqqa waħda jibdew jivvintaw kemm Alla ħalaq taxxi biex jibbilanċjaw il-kotba!

Sur President, ta' min jgħid li dan it-tibdil li l-gvern qed jipproponi fiż- żona ta' l-iżvilupp ma ġiex diskuss biss mill-kabinett.

Jiena naħlef hawn qudiem il-Kamra li kont preżenti għal-laqgħat tal-grupp parlamentari u ta' l-eżekuttiv meta ġiet diskussa din il-materja.

Fil-fatt, il-biċċa l-kbira ta' l-affarijiet li naf fuq din il-kwestjoni nafhom minn laqgħa tal-grupp parlamentari.

Tajjeb li ngħidu li l-kabinett naqqas l-ammont ta' l-art li kellha tidħol fiż-żona ta' l-iżvilupp b'0.3% għax oriġinarjament l-art li kellha tiġi żviluppata kienet 2.4%.

Issa meta qed ngħid li tiġi żviluppata 2.3% ta' art, dan ma jfissirx li se tinbena kollha.

Għaliex?

Għax dan it- 2.3% jinkludi t-toroq, art diġa` mibnija, art tal-gvern - li mbagħad sta għalih jibnihiex jew le - kif ukoll art li qiegħda inkluża fiż-żona ta' l- iżvilupp, pero` m'hijiex maħsuba biex tinbena.

Fl-Ingilterra ssib il- kunċett tal-commons, jiġifieri ma tibnix raħal jew belt mingħajr ma tħalli ċerti areas fejn wieħed jista' jieħu ftit nifs, bħal recreational areas u ġonna.

Ovvjament aħna m'għadniex high-rise buildings s'issa, ħlief f'tas-Sliema, pero` anke meta tagħmel high-rise buildings trid tħalli l-ispazju madwaru, għax meta tħares trid tara xi ħaġa taħtek, mhux tħares għal ġot-tieqa tal- bini ta' ħdejk.

Jiġifieri għalkemm l-art hija inkluża kollha fiż-żona ta' l-iżvilupp ma jfissirx li l-art kollha se tinbena.

Sur President, nagħlaq billi nfakkar li dan il-proċess huwa proċess li kien inbeda fl-1989 u issa wasal biex jintemm.

Dan huwa l-ewwel tibdil fil-konfini ta' l-iżvilupp mill- 1988 'il hawn.

Dan it-tibdil għandu jorbot għall-għaxar snin li ġejjin u effettivament se jkun l-uniku tibdil fil-konfini ta' l-iżvilupp fi kważi 30 sena.

Jiġifieri kull argument jew diskussjoni jridu jsiru dejjem f'dan il- kuntest.

Grazzi.

MR SPEAKER: Grazzi.

Iktar rimarki?

L-Onor.

Roderick Galdes.

ONOR.

RODERICK GALDES: Mr Speaker, fil-ftit minuti li fadal se nibda nwieġeb għal ftit mill-akkużi li għamlu tal-Partit Nazzjonalista fil- konfront tiegħi u tal-kollegi fuq din in-naħa.

Interessanti l-fatt li l- Onor. Asciak ħafna drabi fid-diskorsi tiegħu jagħmel riferenza ħafna għall- knisja u għar-reliġjon.

Pero` llum ma qalilniex li anke l-knisja ddikjarat li hija kontra dan il-proċess.

Il-knisja llum il-ġurnata għandha r- raġunijiet tagħha fuq bażi ambjentali, u għalhekk għamlet il-kritika tagħha.

Mhux il-knisja biss hija kontra dan il-proċess, imma kulħadd kontra tiegħu.

Tafu min hu favur?

Il-Ministru Pullicino, il-BICC, forsi xi nies fil-MEPA u l-iżviluppaturi li ovvjament naħseb għandhom xi artijiet li daħlulhom fil-konfini!

Il-bqija ħadd m'hu favur dan il-proċess.

Is- soċjeta` ċivili tkellmet fil-beraħ kontra dan il-proċess.

Kien hemm il- kamra tal-periti li qalet li dan il-proċess għandu motivazzjoni politika u kkritikat ukoll lil-kelliem tal-BICC li Alla jbierek ħareġ favur l- iżvilupp!

Imbagħad kellek il-GAIA Foundation, in-Nature Trust, Din l-Art Ħelwa, il-Fondazzjoni Wirt Artna, il-Moviment Ambjent Aħjar, il-Friends of the Earth, il-GRTU u l-MHRA li kollha tkellmu kontra dan l-iżvilupp.

Anke l- opinion poll tal-ġurnal "The Times" juri li 70% tan-nies huma kontra dan il- proċess.

Sur President, tan-naħa l-oħra qalulna li din tal-free vote hija gimmick.

Aħna, bħala partit, għanda l-kuraġġ li nagħtu free vote, imma intom le!

Għaliex?

Għax tafu li hemm deputati Nazzjonalisti li ma jaqblux u qalulkom li anke internament qed tagħmlu ħsara lill-Partit Nazzjonalista b'dan il- proċess.

Għidulna min huma dawk id-deputati Nazzjonalisti li dan l-aħħar ġibdu l-attenzjoni internament fi ħdan il-Partit Nazzjonalista u qalulkom bil-ħsara li qegħdin tagħmlu b'dan il-proċess?!

(Interruzzjonijiet)

MR SPEAKER: Jekk jogħġobkom, no cross debate.

ONOR.

RODERICK GALDES: Mr Speaker, il-kelliema tan-naħa l-oħra qalu li jiena u l-Onor.

Buhagiar vvotajna favur fil-kumitat tal-Kamra.

Li ma qalux hu li l-uniku vot li jgħodd huwa dak fuq ir-riżoluzzjoni, u aħna vvotajna kontra dik ir-riżoluzzjoni.

Kieku ma vvotajniex kontra, din ir-riżoluzzjoni ma kenitx titla` għad-diskussjoni fil-plenarja.

Jiena tkellimt fuq artijiet li minħabba fihom seta` jkun hemm impatt negattiv fuq l- ambjent, u 'l quddiem niġi wkoll għal każi individwali ta' artijiet li aħna vvotajna favur li jidħlu fiż-żona ta' l-iżvilupp.

Pero` tajjeb li npoġġu l- affarijiet fil-perspettiva tagħhom.

Aħna, bħala oppożizzjoni, fil-kumitat tal-Kamra vvotajna kontra r-riżoluzzjoni u sostnejna li l-voti fuq il- mozzjoni li kienu qed jittieħdu fil-kumitat tal-Kamra kienu irregolari għax ma tistax tagħmilhom.

M'aħniex xi biċċa kunsill lokali, noqogħdu ndawru l- pjanti 'l hemm u 'l hawn u nbidlu bħala politiċi.

Aħna għamilna l- pożizzjoni tagħna ċara u ma qbilniex mal-proċess, u għedna ċar u tond li se nivvotaw kontra din ir-riżoluzzjoni.

MR SPEAKER: Onor. Galdes, niġbidlek l-attenzjoni li sar il-ħin.

Għandi nifhem li se tibqa` in possession, hux hekk?

ONOR.

RODERICK GALDES: Iva, se nibqa` in possession.

Grazzi.

MR SPEAKER: Grazzi.

Il-Ministru Pullicino, jekk jogħġbu, iressaq l- Aġġornament.

F'nofsinhar id-diskussjoni ġiet interrotta u baqgħet aġġornata.

AĠĠORNAMENT

ONOR.

GEORGE PULLICINO: Mr Speaker, nipproponi l-Aġġornament tal-Kamra għal-lejla t-Tnejn, 24 ta' Lulju 2006, fis-6.00 p.m. b'din l-agenda:

Ordnijiet tal-Ġurnata

Riżoluzzjoni dwar tibdil parzjali tal-Pjan ta' Struttura - Kontinwazzjoni;

Abbozz ta' Liġi li jemenda l-Att dwar is-Sigurta` Soċjali (Emenda Nru 2) - Tieni Qari (Kont);

Abbozz ta' Liġi li jemenda l-Kostituzzjoni ta' Malta - Kumitat;

Abbozz ta' Liġi li jemenda l-Kodiċi tal-Liġijiet tal-Pulizija - Tieni Qari;

Abbozz ta' Liġi dwar l-Intermedjarji fl-Assigurazzjoni - Tielet Qari; u

Abbozz ta' Liġi li jemenda l-Att dwar l-Edukazzjoni - Tielet Qari.

Abbozz ta' Liġi li jemenda l-Liġijiet dwar il-Protezzjoni tal-Konsumatur - Kumitat Permanenti;

Abbozz ta' Liġi biex jemenda l-Kodiċi ta' Organizzazzjoni u Proċedura Ċivili - Kumitat Permanenti;

Abbozz ta' Liġi li jemenda l-Kodiċi Kriminali - Kumitat Permanenti;

Abbozz ta' Liġi li jemenda l-Kodiċi Ċivili - Kumitat Permanenti; u

Abbozz ta' Liġi dwar ir-Reġistru Ċentrali - Kumitat Permanenti.

MR SPEAKER: Grazzi.

Rimarki?

Is-Segretarju Parlamentari.

ONOR.

CARMELO MIFSUD BONNICI (Segretarju Parlamentari): Mr Speaker, xtaqt niddedika dan l-aġġornament biex nipprova nagħmel ftit iktar analisi fuq suġġett kompletament differenti minn dan li qed jokkupa l-ħin ta' din il- Kamra.

Qed nirreferi għall-aspett ta' x'inhu jsir fil-ministeru tal- ġustizzja fir-rigward tal-kwestjonijiet li għandhom x'jaqsmu ma' l- amministrazzjoni tal-ġustizzja kif ukoll għal dak li għandu x'jaqsam mat- twettiq tal-proġett tar-reġistru ċentrali.

U se nibda mit-tieni waħda.

Nixtieq infakkar lill-Kamra li bħalissa fil-kumitat dwar l-abbozzi ta' liġi għandna quddiemna l-abbozz ta' liġi dwar ir-reġistru ċentrali.

Dan l- abbozz ta' liġi huwa importanti, fih ħafna dettall u jitlob ħafna attenzjoni għax se jgħaqqad diversi dipartimenti tal-gvern f'dipartiment wieħed, u se jagħti wkoll aċċess għal informazzjoni fuq l-artijiet li qabel ma kienx hemm.

Mhux biss, imma jipproġetta li jagħti titolu ċar u preċiż biex il-kwestjonijiet li għandna llum quddiem il-qrati tagħna nkunu nistgħu nsolvuhom.

L-awtorita` li se titwaqqaf permezz ta' dan l-abbozz ta' liġi se tkun tista` toħroġ ċertifikat li juri b'mod l-iktar ċar li t-titolu ta' proprjeta` qiegħda f'idejn persuna, u dak it-titolu ta' proprejta` huwa wieħed tant assolut li jitnaqqsulu r-riskji li għandna llum li jista' b'xi mod jiġi attakkat.

Sur President, qed nuża dan l-aġġornament biex barra li nagħti avviż li mxejna ħafna f'dak il-Kumitat, ngħid li hemm bżonn li issa jkun hemm għarfien pubbliku ta' dan l-abbozz ta' liġi li nittamaw li sa l-aħħar tas- sena jkun għadda mill-istadji kollha.

F'dan l-abbozz qegħdin indaħħlu numru ta' punti li huma ġodda, fosthom li għall-ewwel darba qegħdin nagħtu l-fakulta` lil min irid li fuq bażi volontarja jirreġistra titolu ta' kera fuq art.

Qabel, qatt ma kellna din il-fakulta` fis-sistema ġuridika tagħna.

Issa qed indaħħluha fil-liġi, imma fuq bażi volontarja biex noħorgu mill- biża' li xi darba jista` jqum l-argument li jekk xi ħadd m'għandux it- titolu tal-kera reġistrat, allura ma jeżistix.

Il-ħsieb tagħna hu li nagħtu ħafna informazzjoni biex nimxu f'dik id-direzzjoni.

Sur President, l-istess qegħdin nagħmlu dwar il-prokuri.

Illum għandna numru ta' prokuri li nsejħulhom ġenerali.

Fil-fatt dawn m'huma ġenerali xejn, imma huma ġabra ta' poteri mogħtija lill-mandatarju sabiex ikollu poteri ċari u definiti ta' x'jista' u x'ma jistax jagħmel.

Anke hawn qegħdin għall-ewwel darba ngħidu li dawn għandhom jiġu reġistrati fir- reġistru ċentrali, u allura toħroġ mid-diffikulta` kbira li għandna llum meta jkollok lil xi ħadd li ta prokura u mbagħad irrevokaha.

S'issa s- sistema legali hija li meta tibgħat l-ittra uffiċjali li biha tirrevoka l- prokura, dik l-ittra uffiċjali suppost li tiġi notifikata lin- nutara pubbliċi kollha.

Dik fiha ċertu effett għax biex tinnotifika lin- nutara pubbliċi kollha – u dawn qegħdin kull sena dejjem jiżdiedu – trid tidħol fi spejjeż kbar.

Li tagħmel il-prokura forsi tiswielek Lm10, pero` biex tirrevokaha tqumlek ħafna flus.

F'din il-liġi qegħdin ngħidu li r- revoka tal-prokura għandha ssir fir-reġistru ċentrali wkoll.

Dawn il-miżuri - hemm diversi miżuri oħrajn importanti – diġa` jindikaw li qegħdin nagħmlu bidla kbira fil-mod ta' kif wieħed iħares lejn ir-reġistru ċentrali.

Dan l-abbozz li kien qed jiġi diskuss fl-istadju tal-kumitat issa wasal biex ikun konkluż, u allura importanti li wieħed jifhem l-ingranaġġi kbar li hemm sabiex nagħtu iktar affidament u iktar fiduċja lis-sistema.

Għaliex?

Għax illum billi għandek numru ta' żoni li m'humiex reġistrati, jiġifieri żoni fejn m'intix obbligat li tirreġistra t-trasferiment tal- proprjeta' fuq art, allura dan ifisser li għandek possibbilta` fejn jista' jibqa' dubjuż it-titolu li jkollok f'idejk.

B'dan l-abbozz se naslu għall- pożizzjoni fejn se nagħmlu r-reġistrazzjoni tal-proprejta` f'Malta u Għawdex obbligatorja.

Jiġifieri se niftħu l-bibien għaliha iktar 'il quddiem, pero` tajjeb li wieħed ifakkar lil min hu involut fis-sistema sabiex ma jaħsbux li dan il-pjan tal-gvern qed jinxteħet lura jew m'huwiex qed jiġi kkunsidrat.

Dak huwa l-ewwel punt li xtaqt nagħmel u nistieden lil kulmin għandu interess biex jidħol fil-website tal-parlament sabiex ikun jista' jsegwi dak li qed isir fuq dan il-binarju.

Nittama li matul il- perjodu tas-sajf nikkonkludu numru ta' punti li għandna pendenti biex f'Ottubru jew f'Novembru dan l-abbozz ta' liġi nkunu għalaqnieh.

Sur President, xtaqt nitkellem ukoll dwar dak li qed nagħmlu fis-settur tal- ġustizzja.

Fis-settur tal-ġustizzja qegħdin nibdlu diversi proċeduri.

Xi ħadd għamel kritika li l-gvern qed jibdel diversi affarijiet mingħajr ma neċessarjament joqgħod jiddikjara li qed jibdel.

Naħseb li dan huwa wieħed minn dawk is-setturi fejn aħna qegħdin nibdlu mingħajr ma noqogħdu ndoqqu żżejjed ħafna trombi.

L-importanti huwa li l-ewwelnett ikun hemm id- direzzjoni minn hawnhekk -u din qegħdin nagħtuha - u wkoll qegħdin nagħmlu l-leġislazzjoni u l-emendi kollha neċessarji biex, fejn nistgħu, nagħtu iktar saħħa lill-ġudikatura u nħaffu ħafna iktar il-proċessi.

Pero` finalment il-persuni li jridu jattwaw il-liġijiet m'humiex aħna imma huma l-operaturi legali, jiġifieri l-ġudikatura, l-avukati u l-prokuraturi legali.

Irrid ngħid ukoll li għalkemm forsi fil-bidu il-ħsieb tagħna ma nftehimx biżżejjed, illum nistgħu ngħidu li qegħdin fit-triq it-tajba, u għaldaqstant irrid nirringrazzja lill-operaturi legali kollha involuti fil- qorti, għax id-diversi miżuri li ħadna qegħdin jiġu attwati u qegħdin jagħtu l-frott mixtieq.

Sur President, per eżempju, fil-prim'awla tal-qorti ċivili, l-iktar post diffiċli li wieħed jista' jaħdem fih, illum għandna tnaqqis qawwi fl- ammont ta' kawżi pendenti.

Fil-fatt, id-9,000 kawża pendenti li kellna fl- 2003 niżlu għal 7,000 sa l-aħħar ta' Ġunju ta' din is-sena.

Irrid ngħid li l-performance fil-prim'awla tal-qorti ċivili hija iktar pożittiva meta wieħed jikkunsidra li l-kawżi li ġew preżentati mill-2003 sa l-2005 żdiedu.

Fil-fatt, fl-2003 ġew ippreżentati 1,700 kawża ġdida, u fl-2005 tlajna għal figura ta' 2,050 kawża ġdida.

Dan ifisser li minkejja li qegħdin jiżdiedu l-kawżi fil-prim'awla tal-qorti ċivili xorta qed jonqos l-ammont ta' kawżi pendenti.

Ovvjament dan huwa mertu ta' min jopera hemm ġew, għax huma jridu jagħmlu x-xogħol, pero` rridu nagħtu mertu wkoll lid-diversi miżuri legali li ħadna fil-Parlament.

L-istess ħaġa nistgħu ngħidu dwar l- qorti tal-maġistrati.

Fil-fatt, il-kawżi quddiem din il-qorti naqsu b'mod sostanzjali għax minn 1,700 kawża pendenti fl-2003, sa l-aħħar ta' Ġunju 2006 inżilna għal 1,300.

Din hija indikazzjoni ċara li anke fil-qorti tal- maġsitrati qegħdin naraw tnaqqis fil-kawżi pendenti, u ovvjament it-tnaqqis tal-kawżi pendenti jfisser li n-numru ta' nies jistennew li tingħatalhom sentenza qiegħed jonqos.

Nammetti li m'aħniex insibu soluzzjoni għall-kawżi kollha, pero` l-ammont ta' kawżi pendenti qed jonqos.

L-istess jista' jingħad għat-tribunal tat- talbiet iż-żgħar, għax l-2,050 kawża pendenti li kellna fl-2003 illum niżlu għal 1,500, jiġifieri tnaqqis ta' 500 kawża.

Dawn huma kollha affarijiet pożittivi, pero` dan seta' jsir għax f'dan il-parlament ħadna ċerti miżuri li għenu biex inaqqsu mid-diffikulta` li kellhom dawn it-tliet tribunali rigward ċerti kawżi li faċilment setgħu jsiru f'postijiet oħrajn.

U x'kienu dawn il-miżuri li ħadna?

L-ewwelnett introduċejna l-ittra uffiċjali eżekuttiva fuq il-kambjala u l-ittra uffiċjali eżekuttiva fuq l-ammonti taħt il-Lm5,000.

Miżuri oħra kienu li ħadna l-kawżi ta' l-inċidenti tat- traffiku u dawk marbutin mal-kondominju fiċ-ċentru ta' l-arbitraġġ u waqqafna ċ-ċentru ta' medjazzjoni.

Għalkemm dawn l-erba' miżuri ilhom biss sentejn li daħlu fis-seħħ xorta kellhom l-effett li jnaqqsu l-kawżi pendenti.

U meta tnaqqas il-kawżi pendenti tkun qed tagħti rimedju iktar effettiv liċ-ċittadini li sabu ruħhom f'kawża li ilha pendenti għal ħafna snin.

Sur President, irrid ngħid li sa l-aħħar ta' Ġunju, 2006 kellna reġistrazzjoni ta' numru kbir ta' ittri uffiċjali eżekuttivi fuq il- kambjala.

Fil-fatt fil-qorti tal-maġistrati mill-2004 sa l-aħħar ta' Ġunju, 2006 kellna 972 ittra uffiċjali fuq kambjali taħt il-Lm5,000.

Imbagħad fil- prim'awla tal-qorti ċivili ġew reġistrati 116-il ittra uffiċjali fuq il- kambjala.

Dawn huma kollha kawżi li ġew iffrankati lill-qorti, jiġiferi kellna 1,088 persuna li għamlu użu mill-ittra uffiċjali eżekuttiva li fuqha ħallsu Lm10 biss, u fi żmien xahar ħadu sentenza tal-qorti.

Ta' min jgħid ukoll li minn Awissu sa Diċembru 2005 kellna 1,429 ittra uffiċjali eżekuttiva fuq ammonti taħt il-Lm5,000, u din is-sena, minn Jannar sa l- aħħar ta' Diċembru, diġa` kellna 1,880 minn dawn l-ittri uffiċjali eżekuttivi.

Dan ifisser li jekk wieħed jgħodd dawn il-figuri jsib li n-numru ta' l- ittri uffiċjali eżekuttivi fuq ammonti taħt il-Lm5,000 diġa` qabeż it- 3,309.

Mela jekk ngħoddu l-ittri uffiċjali eżekuttivi li ġew reġistrati fiż-żewġ każijiet insibu li għandna kważi 4,400 persuna li f'dawn it-tliet snin għamlu użu mill-ittra uffiċjali eżekuttiva biex ħadu rimedju fi żmien ferm inqas milli kien jittieħed qabel.

Dawn il-figuri juru li kuntrarjament għal dak li kien qed ibassar ħaddieħor, ix-xogħol ġewwa l-qorti mexa b'iktar ħeffa, għax għalkemm daħlu diversi kawżi - kif għedt ma naqsux drastikament daqskemm wieħed kien jistenna – u żdied ix-xogħol, xorta waħda naqas l-ammont ta' kawżi pendenti.

Irrid ngħid ukoll li l-miżura li ċerti kategoriji ta' kawżi jmorru dritt fiċ-ċentru ta' l-arbitraġġ qed tagħti wkoll riżultat pożittiv ħafna.

Dan qed ngħidu għax illum qed noqorbu lejn is-700 każ li daħal fiċ-ċentru ta' l-arbitraġġ, u minn dan wieħed jista' jinnota li għamilna passi kbar 'il quddiem.

B'din il-miżura qegħdin nipprovdu mezz ferm iktar veloċi lil diversi nies li qabel kienu jistennew is-snin biex jieħdu sentenza fuq kawża ta' inċident tat-traffiku.

Jiena naf b'kawżi ta' inċidenti tat- traffiku b'ammonti żgħar ta' flus – bejn Lm600 u Lm800 - qabel daħal fis- seħħ dan l-att li ħadu bejn ħames u anke għaxar snin biex tingħata sentenza fuqhom.

Issa dawn il-każi ta' inċidenti tat-traffiku qegħdin imorru direttament fiċ-ċentru ta' l-arbitraġġ li qed jaqbad ritmu sew fix-xogħol tiegħu.

Irridu ngħidu li dan iċ-ċentru, li qabel kulma kien jieħu kienu 40 kawża fis-sena, issa beda jirċievi kwantita' kbira ta' kawżi.

Dan għandu jkollu effett posittiv ħafna fuq kif kienu jaħdmu l-operaturi legali ghax dawn il-kawżi fiċ-ċentru ta' l-arbitraġġ fihom ftit xogħol amministrattiv, u l-maġġoranza tax-xogħol jaqa' fuq l-arbitru, u iktar ma jintgħażel arbitru li jħaffef iżjed aħjar ħalli l-kawża timxi malajr.

Sur President, ma nistax ngħid li jiena sodisfatt mija fil-mija bil-mod kif qed jimxu l-affarijiet, u qed nara li ċerti arbitri qegħdin jaċċettaw iktar xogħol milli jifilħu jagħmlu.

Naħseb li hemm bżonn li wieħed iżomm mal- limitu ta' xahrejn u ma jaqbiżhomx, għax dik hija sistema li għandha tibqa` tiġi sostnuta jekk irridu li tkompli tagħti suċċess.

Bir-rispett kollu, din hija għalqa fejn l-avukat ma jista' jwaħħal f'ħadd ħlief fih innisfu jekk kemm-il darba kawża ddum biex issir!

La jista` jwaħħal fil-ġudikatura u lanqas fl-amministrazzjoni tal-qorti.

Nerġa` ngħid ma jista' jwaħħal f'ħadd ħlief fih innifsu.

Allura wieħed irid jikkontrolla ftit aktar sabiex iġib il-bidla neċessarja fil-kultura legali ħalli dawn it-tipi ta' kawżi ma jeċċedux it-tliet xhur jew l-erba` xhur.

M'hemmx dubju li l-kawżi quddiem dan iċ-ċentru ta' l-arbitraġġ żdiedu proprju minħabba n-numru ta' kawżi ta' inċidenti tat-traffiku u tal-kondominju li qed imorru quddiemu.

Pero` jrid jingħad ukoll, biex l-istampa tkun ċara, li issa żdiedu wkoll l-arbitraġġi volontarji li huma ta' natura internazzjonali.

F'dibattitu parlamentari, kollega min-naħa l-oħra attakkana li l-arbitraġġ internazzjonali ma rnexxiex.

Bir-rispett kollu, l-arbitraġġ internazzjonali ma rnexxiex minħabba l-mod ta' kif kien waqqfu hu!

Allura l-gvern kellu jgħid: X'nagħmel jien?

Nibqa` ndaħħal rasi fir-ramel u ngħid irrid arbitraġġ internazzjonali meta dawn mhux qed jiġu, jew indur għall- arbitraġġi domestiċi u mbagħad jekk jiġu l-arbitraġġi internazzjonali, ben vengano?!

U dak li għamel il-gvern, u għax għamilna din il-ħaġa, l- arbitraġġi internazzjonali żdiedu.

Fil-fatt, issa daħlu erba` arbitraġġi internazzjonali li ma kenux fuq Lm100, imma fuq l-eluf u l-miljuni tal- liri.

Fortunatament, iċ-ċentru ta' l-arbitraġġ ħelishom malajr dawn l- arbitraġġi internazzjonali, u l-fatt li ħelishom malajr se tagħmillu iktar ġid fuq livell internazzjonali sabiex f'dan is-suq kompetittiv ħafna pajjiżna wkoll jimxi 'l quddiem.

Pero` napprezza li hemm bżonn bidla iktar fil-fond tal-kultura legali, speċjalment ta' l-operaturi legali li huma involuti fih.

Jiena ngħid li dan huwa settur fejn l-avukatura għandha tagħti s-sehem sħiħ tagħha, għax hawnhekk qiegħda topera fi ħdanha, jiġifieri avukati jappuntaw avukat biex jisma` kwestjoni, u allura t-tliet avukati involuti għandhom jagħmlu ħilithom sabiex din il-kawża ma ddumx.

Dawn it-tipi ta' kawżi kienu jieħdu ħafna mill-ħin tal-qorti, speċjalment tal-qorti tal-maġistrati u tat- tribunal għat-talbiet iż-żgħar.

Issa li daħħalna din il-miżura u l-kawżi ta' inċidenti tat-traffiku u tal-kondomiju tfajniehom fiċ-ċentru ta' l- arbitraġġ, il-maġistrati u ċ-chairman tat-tribunal għat-talbiet iż-żgħar qed ikollhom iktar ħin għad-dispożizzjoni tagħhom biex jaqtgħu l-kawżi pendenti.

Sur President, punt li rrid inqajjem huwa dak rigward iċ-ċentru tal- medjazzjoni.

Inti taf li pajjiżna kien fost l-ewwel fl-Unjoni Ewropea li waqqaf ċentru tal-medjazzjoni mmexxi mill-istat.

Tul din is-sena li ilu jopera ċ-ċentru tal-medjazzjoni daħlulu ħames kawżi li ġew riferiti lilu mill-prim'awla tal-qorti ċivili, u l-medjaturi diġa' qegħdin jieħdu ħsiebhom.

Fil-fatt jidher li fi tnejn minnhom diġa` ntlaħaq ftehim, mentri t-tlieta l-oħra li daħlu riċentement qegħdin fil-proċess tal-medjazzjoni.

Jiena nfakkar li dan il-gvern qed jipprova jagħmel tliet affarijiet.

L- ewwelnett qed jipprova jnaqqas u jissimplifika l-proċeduri legali l-qorti, u quddiem il-kumitat ta' l-abbozzi ta' liġi għandna wkoll abbozz li qed jieħu ħsieb il-mandati u nisperaw li f'dawn il-jiem nikkonkludu d- diskussjoni fuqu ħalli nippruvaw inġibuh fis-seħħ lejn Ottubru jew lejn l- aħħar tas-sena.

Barra minn hekk, qed indaħħlu wkoll qrati speċjalizzati, kif għamilna bid-dħul tal-qorti tal-familja - u nittama li nżidu sezzjonijiet oħra iktar speċjalizzati - u qed nippruvaw nissudaw l- alternative dispute resolutive measures li huma l-medjazzjoni u l- arbitraġġ.

Sur President, dan ix-xogħol qiegħed miexi sew 'l quddiem.

Pero` minkejja dak li nagħmlu hawn ġew, irridu nagħtu kredtu lill-operaturi legali, il- ġudikatura, l-avukati u l-prokuraturi legali, li fil-maġġoranza tagħhom - dan ma tistax tikkonvinċi lil kulħadd, tista' tipprova tikkonvinċi lil kulħadd, pero` għandek limitu safejn tista' tikkonvinċi - qegħdin jifhmu l- miżuri li qed jieħu l-gvern u qegħdin jużaw dawn l-istrumenti sabiex finalment jiffaċilitaw xogħolhom.

B'hekk, il-poplu tagħna li jħabbat il- bieb tal-ġustizzja, li għandu dritt għaliha, jieħu l-ġustizzja iktar malajr, għax kif kien qal Gladstone, justice delayed is justice denied.

Huwa f'din id-direzzjoni li aħna nixtiequ nimxu f'settur li għalkemm napprezzaw li huwa diffiċli, xorta waħda ma naqtgħux qalbna speċjalment meta naraw ir-riżultati li qed niksbu.

Grazzi.

MR SPEAKER: Grazzi.

Il-Kamra hija aġġornata għal-lejla t-Tnejn 24 ta' Lulju 2006 fis-6.00p.m. bl-agenda kif komunikata mill-Ministru.

Fin-12.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

PRODUZZJONI TAT-TJUR

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 20172, jista' il- Ministru jipprovdi l-istess tip ta' informazzjoni dwar Għawdex?

ONOR.

GEORGE PULLICINO: L-Onor.

Interpellant huwa mitlub jagħmel il- mistoqsija tiegħu lill-ministru konċernat.

GERIATRIC DOCTORS

L-ONOR.

SILVIO PARNIS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm geriatric doctors hawn kwalifikati u fejn jaħdmu?

ONOR.

LOUIS DEGUARA: Risposta tingħata f'xi seduta oħra.

HOMEHELP

L-ONOR.

SILVIO PARNIS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm anzjani għandhom is- servizz tal-homehelp u kemm hemm li għadhom qed jistennew li jingħataw dan is-servizz?

ONOR.

LOUIS DEGUARA: In-numru ta' anzjani li jieħdu s-servizz tal-homehelp huwa 2,411 u n-numru ta' dawk li qed jistennew dan is-servizz huwa 174, li ħamsa minnhom applikaw fl-2005 u mill-169 rimanenti, 107 applikaw f'Ġunju u Lulju ta' l-2006.

TELECARE

L-ONOR.

SILVIO PARNIS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm anzjani għandhom is- servizz tat-telecare?

Kemm anzjani hemm li qed jistennew dan is-servizz?

ONOR.

LOUIS DEGUARA: Hawn 9,254 persuna jagħmlu użu mis-servizz tat- telecare u hemm 70 oħra li qed jistennew dan is-servizz, bl-itwal applikazzjoni ilha pendenti xahrejn.

CARERS

L-ONOR.

SILVIO PARNIS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm carers hawn jaħdmu fi djar ta' l-anzjani?

Kemm applikaw bħala carers?

Hawn bżonn ta' aktar carers?

ONOR.

LOUIS DEGUARA: In-numru ta' carers fi djar ta' l-anzjani hu kif ġej:

| |Msid|Flori|Gżir|Most|Mtarf| | |a |ana |a |a |a | |Sen.Care |1 |- |1 |1 |- | |Wrks | | | | | | |Care |3 |6 |6 |7 |4 | |Workers | | | | | | |Ass.Care |1 |2 |1 |1 |6 | |Wrks | | | | | | |Nursing |5 |1 |1 |5 |7 | |Aides | | | | | | |PTSAs |2 | |- |1 |4 | | | |10 | | | | |Health |- |1 |- |- |- | |Asst | | | | | |

Fir-rigward ta' carers, bħalissa m'hemmx applikazzjonijiet miftuħin.

Il-carers huma importanti fid-djar ta' l-anzjani u l-importanza tal-bżonn tagħhom tingħata skond id-dar individwali.

ANZJANI DIABETIĊI

L-ONOR.

SILVIO PARNIS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm anzjani hawn li huma diabetiċi?

ONOR.

LOUIS DEGUARA: Peress li mhux l-anzjani diabetiċi kollha jinqdew bis- servizz pubbliku, din l-informazzjoni ma tistax tingħata.

KARTUNA R-ROŻA

L-ONOR.

SILVIO PARNIS staqsa lill-Ministru tal-Familja u Solidarjeta' Soċjali: Tista' il-Ministru tgħid kemm anzjani għandhom il- kartuna r-roża?

ONOR.

DOLORES CRISTINA: In-numru ta' persuni li kkwalifikaw għall-karta r- roża matul l-2005 hu ta' 7,204.

VALLETTA BUS TERMINUS

L-ONOR.

NOEL FARRUGIA staqsa lill-Ministru għall-Iżvilupp Urban u t- Toroq: Jista' il-Ministru jirrispondi mistoqsija parlamentari 20176, dwar shelters temporanji fil-bus terminus tal-Belt?

ONOR.

JESMOND MUGLIETT: L-ADT qed tħejji pjani dwar kif jista' jitjieb l- ambjent fiżiku tal-bus terminus tal-Belt.

DIRETTUR ĠENERALI TAS-SAJD

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 20175, jista' il- Ministru jinformana x'ġara mill-pożizzjoni li kien jokkupa l-persuna li dettalji dwarha qed jintbagħtu separatament?

ONOR.

GEORGE PULLICINO: Wara konsultazzjonijiet u ftehim mas-segretarju permanenti ewlieni fl-uffiċċju tal-prim ministru, l-istruttura ta' tmexxija fil-qasam tas-sajd u s-servizzi veterinarji nbidlet sabiex toħroġ ċara d- distinzjoni bejn il-parti operattiva u dik regolatorja.

Għal dan il-għan ġew stabiliti l-pożizzjonijiet ta' direttur ġenerali, affarijiet veterinarji u sajd u dawk ta' chief fisheries officer u chief veterinary officer, it-tnejn fuq skala 3 minħabba l-importanza tal-pożizzjonijiet.

Il-pożizzjoni ta' direttur ġenerali, affarijiet veterinarji u sajd imtliet wara sejħa għal applikazzjonijiet, skond proċeduri stabiliti.

Eventwalment ikun hemm sejħa għal pożizzjonijiet l-oħra.

ĦALIB FRISK

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għat-tweġiba ta' mistoqsija parlamentari 20177, jista' il-Ministru jgħid għaliex fil-każ ta' l-industrija tat-tjur ipprovda l-informazzjoni - mistoqsija parlamentari 20172 - meta hija industrija kummerċjali wkoll?

Jista' jipprovdi l-informazzjoni mitluba?

ONOR.

GEORGE PULLICINO: L-industrija tat-tjur hi regolata direttament b'dokumentazzjoni mill-biċċerija stess u b'hekk tista' tiġi kkalkolata u tingħata l-informazzjoni mitluba.

L-informazzjoni mitluba f'mistoqsija parlamentari 20177 hi strettament ta' natura kummerċjali u mhijiex etika li tingħata f'dan l-istadju.

ĦAXIX U FROTT

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: Jista' il-Ministru jagħti tagħrif dwar il-volum ta' ħaxix u frott frisk graded fil-pitkalija matul l-ewwel sitt xhur tas-sena?

X'inhi l-ispiża s'issa biex jitħaddem dan l-impjant?

Kemm hu n-numru ta' ħaddiema li hemm fil-grading station?

ONOR.

GEORGE PULLICINO: L-Onor.

Interpellant huwa mitlub jirriferi għat- tweġiba ta' mistoqsija parlamentari 19528.

TA' QALI CRAFTS VILLAGE

L-ONOR.

NOEL FARRUGIA staqsa lill-Ministru għall-Kompetittivita' u Komunikazzjoni: Jista' il-Ministru jgħid għaliex it-toilets il-ġodda fil- crafts village baqgħu magħluqa?

ONOR.

ĊENSU GALEA: Risposta tingħata f'xi seduta oħra.

GOZO CHANNEL

L-ONOR.

JUSTYNE CARUANA staqsiet lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm ħaddiema tal-Gozo Channel irtiraw matul din is-sena?

Kemm ħaddiema ġew impjegati ma' l-istess kumpannija?

Meta sar l-ingaġġ u f'liema mansjoni?

ONOR.

AUSTIN GATT: Filwaqt li n-numru ta' persuni li rtiraw matul din is- sena minn mal-Gozo Channel hu ta' 12, ġew impjegati tliet persuni oħra bħala second engineers fi Frar, ieħor fil-grad

ta' chief officer f'Ġunju, erbgħa oħra fuq bażi full-time u 13 oħra bħala casual workers fi Frar.

HEARSES

L-ONOR.

JUSTYNE CARUANA staqsiet lill-Ministru għall-Iżvilupp Urban u t-Toroq: Jista' il-Ministru jgħid kemm liċenzji ta' hearses hawn in circulation u meta nħarġu?

ONOR.

JESMOND MUGLIETT: Tagħrif dwar in-numru ta' liċenzji u s-sena ta' reġistrazzjoni tal-hearses, hu kif jidher hawn taħt:

|Malta |RIP 001|1959 | | |RIP 002|1959 | | |RIP 003|1959 | | |RIP 004|1959 | | |RIP 005|1959 | | |RIP 006|1959 | | |RIP 007|1959 | | |RIP 008|1959 | | |RIP 009|1959 | | |RIP 010|1959 | | |RIP 011|2006 | | |RIP 012|2006 | |Għawde|HRS 267|1990 | |x | | | | |HRS 711|1976 |

Il-pulizija wkoll għandhom vettura biex iġorru l-mejtin.

PENSJONI TAS-SULDATI

L-ONOR.

CHRIS AGIUS staqsa lill-Prim Ministru u Ministru tal- Finanzi: Peress li AFM order ser. no. 149 u 1st.

Regt part-one order, ser no. 129, para 459 suppost li jidħlu fis-seħħ fl-1 ta' Jannar, 2008 jista' il-Prim Ministru jgħid x'se tkun is-sitwazzjoni ta' dawk is-suldati li jispiċċaw qabel ma jkollhom servizz biżżejjed?

ONOR.

LAWRENCE GONZI: Dawk il-membri tal-forzi armati li jispiċċaw qabel ma jkollhom 25 sena servizz jieħdu pensjoni pro-rata, skond it-tul tas- servizz li jkunu għamlu.

STAIRLIFT

L-ONOR.

MICHAEL ASCIAK staqsa lill-Ministru tal-Familja u Solidarjeta' Soċjali: Tista' il-Ministru tispjega l-proċedura biex issir

applikazzjoni għal stairlift?

Hemm xi sussidju dwar ix-xiri ta' siġġu bħal dan?

ONOR.

DOLORES CRISTINA: Skema 7 ta' l-awtorita' tad-djar tipprovdi għal sussidju fuq xogħlijiet ta' irranġar u titjib f'residenzi okkupati minn persuni b'diżabilita'.

Dan is-sussidju jista' iservi biex persuna b'diżabilita' tistalla stairlift fid-dar fejn tkun tgħix.

Applikazzjoni mimlija u d-dokumenti meħtieġa għandhom jiġu rritornati lill- awtorita' tad-djar fil-Floriana.

GĦOLI TAL-ĦAJJA

L-ONOR.

CHRIS AGIUS staqsa lill-Ministru tal-Familja u Solidarjeta' Soċjali: Tista' il-Ministru tgħid jekk hux l-anzjani kollha ħadu ż-żieda għall-għoli tal-ħajja?

Jekk fl-affermattiv, tista' allura tara x'inhi r- raġuni għala anzjana li dettalji dwarha qed jintbagħtu separatament, f'Jannar 2005 irċeviet Lm37.24 u sa Ġunju 2006 kienet għadha tirċievi Lm37.24?

ONOR.

DOLORES CRISTINA: Il-persuna indikata ġiet informata mid-dipartiment tas-sigurta' soċjali dwar il-każ tagħha.

IMMIGRANTI IRREGOLARI

L-ONOR.

ADRIAN VASSALLO staqsa lill-Prim Ministru u Ministru tal- Finanzi: Jista' il-Prim Ministru jgħid kemm immigranti illegali daħlu din is-sena?

ONOR.

LAWRENCE GONZI: Risposta tingħata f'xi seduta oħra.

KAŻ TA' PENSJONANTA

L-ONOR.

CHRIS AGIUS staqsa lill-Ministru tal-Familja u Solidarjeta' Soċjali: Tista' il-Ministru tgħid x'inhi r-raġuni għala wara li ċerta persuna kellha reviżjoni fil-pensjoni, baqgħet tirċievi l-istess ammont bejn l-2001 u Jannar 2003?

ONOR.

IMMIGRANTI IRREGOLARI

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm mill- immigranti illegali li waslu Malta f'dawn l-aħħar ħames snin, ingħataw refugee status?

Kemm minnhom baqgħu Malta u kemm ilhom hawn?

ONOR.

TONIO BORG: In-numru ta' persuni li ġew rikonoxxuti bħala refuġjati mill-1 ta' Jannar, 2001 sad-19 ta' Lulju, 2006 hu ta' 174.

Fl-istess perijodu kien hemm ukoll 1,814-il persuna li ngħataw protezzjoni umanitarja.

Iċ-ċertifikat ta' status ta' refuġjat ikun għal tliet snin, filwaqt li dak ta' status umanitarju jkun għal sena.

L-uffiċċju tal-kummissarju għar-refuġjati m'għandux il-kompitu legali li jara kemm minn dawn il-persuni jibqgħu hawn jew le.

ĠITI FUQ IL-BAĦAR

L-ONOR.

EVARIST BARTOLO staqsa lill-Ministru għat-Turiżmu u Kultura: Jista' il-Ministru jgħid kemm kumpanniji/persuni hawn li għandhom permess/liċenzja biex ibiegħu ġita bid-dgħajsa mix-xatt tal-Gżira/Tas- Sliema?

Dawk li għandhom permess, jistgħu jingħataw l-opportunita' li jarmaw kiosk żgħir biex ikunu jistgħu jbiegħu l-biljetti?

ONOR.

FRANCIS ZAMMIT DIMECH: L-awtorita' toħroġ liċenzja sabiex persuni jorganizzaw ġiti fi kwalunkwe lokalita' madwar Malta u Għawdex.

L-awtorita' marittima toħroġ permessi biex jiġu operati dgħajjes jew pleasure boats.

Sabiex persuna topera kiosk permanenti biex tkun tista' tbiegħ il-biljetti, kemm fix-xatt tal-Gżira, Tas-Sliema u fi kwalunkwe post ieħor, tenħtieġ permess tal-MEPA u tad-dipartiment ta' l-artijiet.

IMMIGRANTI IRREGOLARI

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm persuni li għandhom status ta' immigrant irregolari, ittellgħu l-qorti matul l-aħħar ħames snin u fuq liema reat?

ONOR.

TONIO BORG: L-Onor.

Interpellant huwa mitlub jirriferi għat-tweġiba ta' mistoqsija parlamentari 20047.

DGĦAJJES FIL-BIRGU

L-ONOR.

EVARIST BARTOLO staqsa lill-Ministru għall-Kompetittivita' u Komunikazzjoni: Jista' il-Ministru jgħid għal liema raġuni, dgħajjes u laneċ liċenzjati li jieħdu t-turisti dawra mal-port, mhux jitħallew jersqu max-xatt tal-Birgu?

ONOR.

ĊENSU GALEA: Risposta tingħata f'xi seduta oħra.

TOURISM MARKETING PORTAL

L-ONOR.

EVARIST BARTOLO staqsa lill-Ministru għat-Turiżmu u Kultura: Jista' il-Ministru jgħid fejn wasal il-proċess ta' bini u ddisinjar ta' portal għall-marketing u bejgħ online ta' faċilitajiet turistiċi, kif kien tħabbar f'April li għadda?

ONOR.

FRANCIS ZAMMIT DIMECH: Ir-request for proposals għandu joħroġ sa l- aħħar ta' dan ix-xahar.

Fil-kumpilazzjoni tad-dokument, flimkien mal- ministeru għall-investiment, industrija u teknoloġija ta' l-informatika, il- ministeru kkonsulta ruħu ma' l-MHRA, il-FATTA u l-MTA.

Ingħatat attenzjoni partikolari sabiex ir-request for proposals joħroġ dettaljat biżżejjed biex is-sistema li se tinbena, tkun kompatibbli ma' l- infrastruttura teknoloġika li jħaddem il-gvern, tkun tista' tintegra ma' sistemi oħra li għandu l-gvern u tkun scalable biex 'il quddiem tkun tista' taċċetta servizzi oħra online.

BIRD FLU

L-ONOR.

ADRIAN VASSALLO staqsa lill-Ministru għall-Affarijiet Rurali u Ambjent: Jista' il-Ministru jgħid kemm tjur inġabru mid- dipartiment biex tiġi evitata l-bird flu?

Kemm mietu minnhom?

Kemm għad hemm ħajjin?

Fejn jinżammu?

Kemm għad hemm miżmuma?

Kemm intelqu?

Kemm ħarbu?

Kemm insterqu u x'passi investigattivi ħa d-dipartiment?

ONOR.

GEORGE PULLICINO: In-numru ta' tjur li nġabru mid-dipartiment u li qed jinżammu ġo Fort Delimara hu ta' 336, li 23 minnhom mietu mewta naturali.

S'issa mill-papri għadu ma ntelaq xejn u ma kellna l-ebda każ ta' serq jew ħarba.

IMMIGRANTI IRREGOLARI

L-ONOR.

ADRIAN VASSALLO staqsa lill-Ministru għall-Affarijiet Barranin: Jista' il-Ministru jgħid kemm għajnuna ngħatat Malta mill-Unjoni Ewropea għal kontra l-immigranti illegali sal-lum?

ONOR.

MICHAEL FRENDO: L-Onor.

Interpellant hu ġentilment mitlub jagħmel il-mistoqsija tiegħu lill-ministru konċernat.

EURO CHANGEOVER

L-ONOR.

LEO BRINCAT staqsa lill-Prim Ministru u Ministru tal- Finanzi: Jista' il-Prim Ministru jirrispondi mistoqsija parlamentari 20152 u jgħid x'inhu s-salarju u x'inhuma l-benefiċċji l-oħra li ġiet offruta l- persuna li dettalji dwarha qed jintbagħtu separatament, meta ġiet ingaġġata man-national euro changeover committee?

Minn dak iż-żmien 'il hawn żdedulu ċerti benefiċċji?

ONOR.

LAWRENCE GONZI: Is-salarju tal-persuna indikata hu ta' Lm12,320 fis- sena.

Il-benefiċċji l-oħra huma:

*Performance incentive bonus ta' 15% fuq is-salarju bażiku,

*Disturbance allowance ta' Lm1,200 fis-sena u Lm1,000 addizzjonali fis-sena għat-tieni sena u t-tielet sena tal-kuntratt, *Car allowance ta' Lm2,400 fis-sena u

*Faċilita' ta' telefon b'xejn.

L-uniku benefiċċju li żdied minn dak iż-żmien 'il hawn hi d-disturbance allowance li mill-1 ta'April, 2006 żdiedet b'Lm1,000 fis-sena.

DIRETTUR ĠENERALI TAS-SAJD

L-ONOR.

JOSEPH ABELA staqsa lill-Ministru għall-Affarijiet Rurali u Ambjent: Jista' il-Ministru jgħid x'inhi r-raġuni li ma ġiex imġedded il- kuntratt tad-direttur ġenerali konservazzjoni u sajd li serva għal dawn l- aħħar seba' snin fi ħdan l-istess ministeru?

Din il-vakanza ta' direttur ġenerali ġiet ippubblikata fil-gazzetta tal- gvern?

Jista' ipoġġi fuq il-mejda tal-Kamra l-kriterji mitluba għal min se jimla' din il-vakanza?

ONOR.

GEORGE PULLICINO: Filwaqt li nirriferi għat-tweġiba ta' mistoqsija parlamentari 20271, l-Onor.

Interpellant huwa mitlub jindirizza l- kumplament tal-mistoqsija tiegħu lill-ministru konċernat.

FASHION AND DESIGN

L-ONOR.

EVARIST BARTOLO staqsa lill-Ministru għall-Kompetittivita' u Komunikazzjoni: Jista' il-Ministru jgħid jekk is-segretarjat parlamentari li jaqa' taħtu, organizzax żjara fl-Emilia Romagna għal attivita' dwar fashion and design, bejn it-2 u s-7 ta' Lulju?

Jista' jagħti l-ismijiet ta' dawk kollha li ħadu sehem f'din iż-żjara u l-lokalita' li ġejjin minnha?

ONOR.

ĊENSU GALEA: Risposta tingħata f'xi seduta oħra.

TRIQ FIL-PWALES

L-ONOR.

EVARIST BARTOLO staqsa lill-Ministru għall-Affarijiet Rurali u Ambjent: Jista' il-Ministru jgħid fiex wasal il-proċess ta' assessjar ta' l-impatt tat-triq proposta għall-Pwales, fuq l-ilma ġieri u l-ilma ta' taħt l-art u l-għelieqi ta' l-inħawi, liema triq hija maħsuba biex ittaffi l-konġestjoni tat-traffiku fix-Xemxija?

X'tip ta' studji qed isiru dwar l-impatt ambjentali fuq din il-proposta triq?

ONOR.

GEORGE PULLICINO: Risposta tingħata f'xi seduta oħra.

KIOSKS

L-ONOR.

EVARIST BARTOLO staqsa lill-Ministru għall-Affarijiet Rurali u Ambjent: Jista' il-Ministru jgħid kemm applikazzjonijiet hemm pendenti għal kiosks żgħar fix-xatt ta' Tas-Sliema u l-Gżira għall-bejgħ ta' biljetti għall-ġita bid-dgħajsa?

ONOR.

GEORGE PULLICINO: Il-MEPA qed tipproċessa disa' applikazzjonijiet fil-lokalità tal-Gżira u Tas-Sliema għal sanzjonar ta' booths, liema applikazzjonijiet jinsabu fi stadji diversi – infatti ftit minnhom digà ġew deċiżi mill-kummissjoni għall-kontroll ta' l-iżvilupp - u bħalissa qed jitħejja t-tieni rapport għar-rikonsiderazzjoni.

PJAZZA SANT'UBALDESKA

L-ONOR.

JOSEPH M. SAMMUT staqsa lill-Ministru għall-Affarijiet Rurali u Ambjent: Jista' il-Ministru jara li jsir xi tip ta' ilqugħ dekorattiv jew xort'oħra fi Pjazza Sant'Ubaldeska, Raħal Ġdid, stante li l- parti ta' isfel minn fuq iz-zuntier tal-knisja l-qadima huwa sors ta' periklu ċar?

Jista' jara wkoll li tiġi mdawla, li jsir landscaping u li jsir dak ir-restawr li jixraq lill-istess knisja?

ONOR.

GEORGE PULLICINO: L-Onor.

Interpellant huwa mitlub jagħmel il- mistoqsija tiegħu lill-ministru konċernat.

KAP TA' L-NSO

L-ONOR.

LEO BRINCAT staqsa lill-Prim Ministru u Ministru tal- Finanzi: Jista' il-Prim Ministru jirrispondi mistoqsija parlamentari 20150 u jgħid x'salarju għandu l-kap il-ġdid ta' l-NSO?

Kif se tiġi affettwata l- konsulenza tiegħu mad-diversi aġenzji u korpi governattivi u parastatali?

ONOR.

LAWRENCE GONZI: Ngħarraf lill-Onor.

Interpellant li għadu ma sar l- ebda kuntratt mal-kap il-ġdid ta' l-NSO.

MATERNITY/PARENTAL LEAVE

L-ONOR.

JOSEPH M. SAMMUT staqsa lill-Ministru tal-Familja u Solidarjeta' Soċjali: Tista' il-Ministru tgħid x'inhi r-raġuni li persuna li dettalji dwarha qed jintbagħtu separatament, għad li rebħet anke l- appell quddiem l-arbitru, id-dipartiment xorta waħda għadu jonqos milli jottempora ruħu fil-każ ta' l-arretrati tas-social assistance?

ONOR.

DOLORES CRISTINA: Il-persuna indikata ġiet informata mid-dipartiment tas-sigurta' soċjali dwar il-każ tagħha.

PREZZ TAD-DIESEL

L-ONOR.

ANGELO FARRUGIA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jara kif il-prezz tad-diesel għall-boats li jaħdmu fil-qasam tat-trasport intern, kien għadu qed jinbiegħ sa l-24 ta' Mejju, 2006 bir-rata ta' 2,000 litru għall-prezz ta' Lm958.08, liema prezz hu maħruġ minn Falzon services station ltd?

Jista' jara x'investigazzjonijiet qed isiru biex il-prezz tad-diesel ikun wieħed stabbli u ġust u mhux jogħla, allavolja ma jkunx hemm awment fis-suq internazzjonali?

ONOR.

AUSTIN GATT: Is-supply tad-diesel għall-boats jaqa' bħala bunkering activity li ilu liberalizzat għal numru ta' snin.

Għaldaqstant l-Enemalta m'għandha l-ebda kompetenza f'dan il-qasam u mhix f'pożizzjoni li tikkummenta jew tinvestiga dan l-operat għaliex ir-regolatur ta' dan is- settur jaqa' taħt ir-responsabbilta' ta' ministeru ieħor.

FONDAZZJONI GĦALL-ISKEJJEL T'GĦADA

L-ONOR.

ANTON REFALO staqsa lill-Ministru ta' l-Edukazzjoni, Żgħażagħ u Impjiegi: B'riferenza għall-mistoqsija parlamentari 19689, jista' il-Ministru jgħid x'kienet in-nefqa tal-FTS?

X'nefqet il- fondazzjoni f'Għawdex minn meta twaqqfet sal-lum?

ONOR.

LOUIS GALEA: Filwaqt li nirriferi lill-Onor.

Membru għat-tweġiba ta' mistoqsija parlamentari 19689, ninformah li l-FTS ma tagħmilx hi n- nefqiet iżda jagħmilhom il-gvern.

IMMIGRAZZJONI IRREGOLARI

L-ONOR.

ADRIAN VASSALLO staqsa lill-Ministru għall-Affarijiet Barranin: Billi l-Unjoni Ewropea issa se twaqqaf patrols bil-baħar kontra l- immigrazzjoni illegali, jista' il-Ministru jgħid x'se jsir mill-immigranti miġbura fuq dawn il-vapuri?

F'każ ta' emerġenza, dawn se jinġiebu Malta?

ONOR.

MICHAEL FRENDO: Id-dettalji operattivi tal-patrols għadhom qed jinħadmu mill-FRONTEX u l-Gvern Malti qiegħed f`kuntatt mill-qrib mal- FRONTEX dwar dan.

REKLUTAĠĠ TA' PULIZIJA

L-ONOR.

GAVIN GULIA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid jekk hemmx il-ħsieb li jissoktaw l-interviews għal membri ġodda fil-korp tal-pulizija, billi dan l-aħħar kienu waqfu ħesrem?

ONOR.

TONIO BORG: Għad fadal xi applikanti li għad trid issirilhom l- interview.

SKOLA TA' BIRŻEBBUĠA

L-ONOR.

JOSEPH M. SAMMUT staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid meta hu ppjanat li l-iskola ta' Birżebbuġa jkollha surmast?

ONOR.

LOUIS GALEA: L-applikazzjonijiet li daħlu wara sejħa għall-mili ta' post ta' kap ta' skola li tagħlaq nhar il-Ġimgħa 21 ta' Lulju, 2006, qed jiġu pproċessati.

TRIQ IR-RIZZA, BIRŻEBBUĠA

L-ONOR.

JOSEPH M. SAMMUT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'qed iżomm milli jsiru x-xogħlijiet neċessarji u opportuni sabiex id- drenaġġ ma jibqax ifur fid-djar fi Triq ir-Rizza, Birżebbuġa?

ONOR.

AUSTIN GATT: Ix-xogħol li rrifera għalih l-Onor.

Interpellant issa tlesta.

ENFORCEMENT ORDER

L-ONOR.

JOSEPH M. SAMMUT staqsa lill-Ministru għall-Affarijiet Rurali u Ambjent: Jista' il-Ministru jgħid x'inhi r-raġuni li sid il-fond li dettalji dwaru qed jintbagħtu separatament - jew l-operaturi tiegħu - għad li hemm diversi enforcement notices/orders fuq l-istess stabiliment, se jibqa' jopera b'mod skorrett u mhux skond il-liġi?

Jista' jara li jittieħdu l-passi neċessarji, bil-MEPA taġixxi skond il-liġi?

ONOR.

GEORGE PULLICINO: Il-MEPA f'dan il-każ qed taġixxi skond il-ligi.

Ir-restaurant għadu jopera, minkejja enforcement ECF820/04, għaliex l- illegalità' tirrigwarda varjazzjoni fil-bini u mhux bdil fl-użu tal-post.

Barra minn hekk, l-imwejjed li jitpoġġew quddiem ir-restaurant huma koperti b'permess PA5750/96 u l-każ ta' enforcement ECF880/04 ġie rtirat.

Bħalissa hemm pendenti applikazzjoni għar-regolarizzazzjoni ta' varjazzjonijet fis-sit – PA 6998/04 - u għaldaqstant f'dan l-istadju ma jistgħux jittieħdu aktar passi.

TAL-PAPA F'BIRŻEBBUĠA

L-ONOR.

JOSEPH M. SAMMUT staqsa lill-Ministru għall-Affarijiet Rurali u Ambjent: Jista' il-Ministru jgħid x'inhi r-raġuni li qiegħda tiġi kkonsidrata estensjoni ta' l-area ta' żvilupp f'Tal-Papa, Birżebbuġa meta hemm art li tista' tintuża u li diġa' tinsab fl-iskema, apparti li appena jiġu spustjati l-impjanti tal-gass u l-Enemalta, se jkun hemm art biżżejjed għall-iżvilupp?

ONOR.

GEORGE PULLICINO: L-art imsemmija hija proprjetà tal-gvern u kienet ilha indikata biex tidħol fl-iskemi ta' l-iżvilupp mill-1995 permezz tal- pjan lokali ta' Marsaxlokk u Birżebbuġa.

L-iżvilupp fuq l-art tat-tankijiet tal-fuel hu regolat permezz ta' development brief li ġie approvat wara konsultazzjoni pubblika.

Preżentement l-iżvilupp fuq l-art okkupata mit-tankijiet tal-gass hu regolat minn policy MQ03 tal-pjan lokali ta' Marsaxlokk u Birżebbuġa.

It- tneħħija ta' dawn l-impjanti minn Birżebbuġa huwa skond id-direzzjoni mogħtija minn policies MB02 u MQ03 ta' l-imsemmi pjan lokali.

Meta saret il-proposta wara konsultazzjoni interna, ma kienx hemm indikazzjoni li l-inħawi kellhom valur ta' konservazzjoni speċjali.

Ta' min ifakkar li dan is-sit ilu propost għall-iżvilupp aktar minn għaxar snin u matul dan iż-żmien, fl-ebda stadju ma ġie indikat dan it-tħassib.

KAŻ TA' HOUSING

L-ONOR.

LEO BRINCAT staqsa lill-Ministru tal-Familja u Solidarjeta' Soċjali: Tista' il-Ministru tagħti indikazzjoni fiex wasal il-każ ta' housing li dettalji dwaru qed jintbagħtu separatament?

ONOR.

DOLORES CRISTINA: L-applikazzjoni qed tiġi kkonsidrata flimkien ma' oħrajn simili.

RELAZZJONIJIET PUBBLIĊI

L-ONOR.

CHRIS AGIUS staqsa lill-Ministru għall-Affarijiet Barranin: Jista' il-Ministru jgħid liema huma l-kumpanniji u/jew persuni li wettqu xogħol ta' public relations jew marketing għall-ministeru bejn Mejju 2003 u Mejju 2006?

ONOR.

MICHAEL FRENDO: Il-ministeru ma qabbad lill-ebda kumpannija jew persuna biex iwettqu xogħol ta' relazzjonijiet pubbliċi jew marketing bejn Mejju 2003 u Mejju 2006.

AKKOMODAZZJONI ALTERNATTIVA

L-ONOR.

LEO BRINCAT staqsa lill-Ministru tal-Familja u Solidarjeta' Soċjali: Tista' il-Ministru tara li każ ta' housing li dettalji dwaru qed jintbagħtu separatament, jingħata priorita'?

ONOR.

DOLORES CRISTINA: L-applikazzjoni qed tiġi investigata mid- dipartiment għall-akkomodazzjoni soċjali.

INĊINERATUR TA' ST LUKE'S

L-ONOR.

LEO BRINCAT staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid f'liema stadju waslu l-pjani sabiex l-inċineratur ta' St. Luke's jiġi mmodernizzat?

ONOR.

LOUIS DEGUARA: M'hemm l-ebda pjan biex l-inċineratur ta' l-isptar jiġi mmodernizzat.

Il-pjan hu biex dan jieqaf jaħdem u jiġi sostitwit b'teknoloġija aktar moderna mingħajr ebda dannu għall-ambjent.

Wara li l-ewwel tender ma ġiex onorat mill-kumpannija Serrabico, id- diviżjoni tas-saħħa bdiet taħdem fuq sejħa ġdida.

Wara li stiednet lil dawk interessati ħalli jipprovdu dan it-tagħmir, id-diviżjoni tas-saħħa lestiet il-pre-qualification short-listing.

Il-proċess fil-preżent huwa wieqaf għaliex biż-żieda sostanzjali ta' kumpanniji farmaċewtiċi, il- kwestjoni qed tiġi kkonsidrata fuq bażi nazzjonali u mhux speċifikament għall-iskart kliniku ta' l-isptarijiet.

Il-Wasteserv qiegħda tevalwa diversi possibbiltajiet, fosthom dik li l- pajjiż ikollu inċeneratur wieħed li jaqdi l-bżonnijiet kollha kemm ta' l- isptar kif ukoll ta' l-industrija tal-farmaċewtika.

Possibbilta' oħra hi li l-inċineratur tal-biċċerija jiġi upgraded biex ikun jista' jieħu anke skart kliniku.

DRIVING INSTRUCTORS

L-ONOR.

CHRIS AGIUS staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jagħti dettalji ta' min jagħmel ħidma favur l-ETC biex jgħallem persuni li jkunu jridu jmorru bħala sewwieqa barra minn Malta?

Kemm hu l-ħlas li jirċievi l-instructor għal kull persuna li jgħallem?

Minn dawk li attendew għal dan it-taħriġ matul is-snin 2004 u 2005, kemm minnhom marru jaħdmu barra minn Malta u fejn?

Kien hemm xi ħadd li ntbagħat lura għax mhux up to standard?

Dan it-taħriġ huwa b'xi mod funded mill-Unjoni Ewropea?

ONOR.

LOUIS GALEA: Il-kuntrattur huwa Swallows Garage.

Il-kumpannija ntgħażlet wara sejħa għal offerti li ħarġet is-sena l-oħra u tagħlaq

f'Settembru ta' din is-sena.

Ir-rata mħallsa mill-korporazzjoni għal dan is- servizz hi ta' Lm206.50 għal kull persuna li tiġi mħarrġa.

L-uffiċċju tal-EURES tal-KXT ma jżommx informazzjoni dwar min eventwalment ikun telaq minn Malta sabiex jaħdem barra jew ġiex lura.

DRIVING TESTS

L-ONOR.

CHRIS AGIUS staqsa lill-Ministru għall-Iżvilupp Urban u t- Toroq: Jista' il-Ministru jgħid x'passi ttieħdu ma' l-instructors li jtellgħu persuni għall-eżami biex il-vetturi tagħhom ikunu skond il-liġi u jkollhom il-pedala fuq in-naħa ta' l-instructor, minbarra fuq in-naħa tal- persuna li tkun titgħallem?

Sakemm kien id-deadline biex isiru l-modifiki neċessarji?

Kien hemm xi eċċezzjoni ma' xi ħadd u għaliex?

ONOR.

JESMOND MUGLIETT: Fis-17 ta' Marzu ta' din is-sena, it-taqsima responsabbli mit-testijiet tas-sewqan kitbet lill-iskejjel għat-tagħlim tas- sewqan biex jirregolarizzaw il-pożizzjoni tagħhom rigward l-aspetti tekniċi stabiliti mil-liġi.

Dan kellhom jagħmluh sat-30 ta' April, iżda waħda mill-iskejjel talbet estensjoni ta' ġimgħa u din ngħatatilha u effettivament din l-iskola rregolarizzat il-pożizzjoni tagħha fil-perijodu msemmi.

INĊINERATUR TA' ST LUKE'S

L-ONOR.

LEO BRINCAT staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm ilu jopera l-inċineratur ta' St Luke's?

X'tip ta' skart jinħaraq fih?

X'ammont ta' skart inħaraq fl- inċineratur matul is-snin 2000/2005?

X'monitoraġġ qed isir fil-konfront ta' l-emissjonijiet li joħorġu miċ-ċumnija ta' dan l-inċineratur?

Kemm hu l- għoli taċ-ċumnija ta' l-inċineratur?

Kemm hu d-diametru taċ-ċumnija ta' l- inċineratur?

Kemm tkun il-flue gas exit temperature meta l-emissjonijiet joħorġu mill-inċineratur?

Kemm tkun normalment il-flue gas exit velocity ta' l-inċineratur?

X'tip ta' maintenance jingħata u b'liema frekwenza jsir?

Kif ikunu disposti materjali residwi li jkun hemm fl-inċineratur?

B'liema frekwenza qed ikun imħaddem?

ONOR.

LOUIS DEGUARA: Risposta tingħata f'xi seduta oħra.

LIFT MAINTENANCE COSTS

L-ONOR.

MARIO GALEA staqsa lill-Ministru tal-Familja u Solidarjeta' Soċjali: Tista' il-Ministru tgħid jekk il-maintenance tal-lifts fil-

blokk ta' flats li dettalji dwaru qed jintbagħtu separatament, issirx minn kuntrattur imqabbad mir-residenti jew mill-housing?

Kemm suppost iħallsu r- residenti għal dan il-maintenance?

ONOR.

DOLORES CRISTINA: Skond il-kondizzjonijiet tal-kirja, l-inkwilini ta' l-appartamenti fil-blokk indikat huma marbuta bir-responsabbilta' għall- manutenzjoni tal-partijiet komuni tal-blokk, inkluż il-lift.

Dan ġie spjegat lill-inkwilini mill-uffiċjali ta' l-awtorita' tad-djar.

Ninsab informata wkoll li l-inkwilini ġew mitluba jifformaw assoċjazzjoni tar-residenti li tkun responsabbli tagħmel l-arranġamenti ma' kuntrattur biex issir il-manutenzjoni meħtieġa kif ukoll li tħallas għall-ispejjeż tal- manutenzjoni u l-konsum tad-dawl tal-lift.

CAREWORKERS

L-ONOR.

CLYDE PULI staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm-il applikazzjoni għandu d- dipartiment għall-kura ta' l-anzjani u servizzi fil-komunita' minn careworkers u assistant careworkers, biex jaqilbu l-impjieg tagħhom minn wieħed part-time għal full-time?

ONOR.

LOUIS DEGUARA: Fid-dipartiment għall-anzjani u kura fil-komunita' m'hemmx part-time careworkers jew part-time assistant careworkers.

ACUTE RENAL COLIC

L-ONOR.

FRANCO GALEA staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm stennija hemm għall- appuntamenti fid-dipartiment ta' l-outpatients ta' St. Luke's, fejn jidħlu każi ta' uġigħ tal-ġebla?

ONOR.

LOUIS DEGUARA: Ma jeżisti l-ebda żmien ta' stennija għal każi ta' acute renal colic minħabba l-kondizzjoni akuta tagħha, bil-persuna konċernata tmur direttament id-dipartiment ta' l-emerġenza u tiġi nvistata minnufih.

MARD INFETTIV

L-ONOR.

FRANCO GALEA staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid jekk hemmx ħsieb li jinfetħu wards speċjalizzati fl-isptarijiet statali għall-kura ta' pazjenti b'mard infettiv?

ONOR.

LOUIS DEGUARA: F'St. Luke's hemm żewġ wards għal dawk il-pazjenti b'mard infettiv - Sir Temi Zammit ward bi tmien sodod u l-general dependency ward b'14-il sodda – u dawn se jkunu kkonsolidati f'ward wieħed ta' 24 sodda fl-isptar Mater Dei.

TAGĦLIM TAR-RELIĠJON

L-ONOR.

FRANCO GALEA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid kemm-il siegħa ta' tagħlim tar-reliġjon jingħataw it-tfal kull ġimgħa f'kull sena akkademika mill- iskola primarja sa dik sekondarja?

X'arranġamenti hemm bejn id-dipartiment ta' l-edukazzjoni u l-awtoritajiet ekklesjastiċi biex jiġu approvati l-programmi ta' tagħlim tar-reliġjon fl- iskejjel kif ukoll sabiex jiġu ċċertifikati l-għalliema tar-reliġjon?

X'arranġamenti hemm sabiex isir il-qrar u s-smigħ tal-quddies fl-iskejjel primarji u sekondarji?

Hemm kappella f'kull skola?

ONOR.

LOUIS GALEA: Fl-iskejjel primarji hemm 30 minuta kuljum allokati għat-tagħlim tar-reliġjon, waqt li fl-iskejjel sekondarji hemm żewġ lezzjonijiet ta' 45 minuta kuljum.

Il-ħatra ta' l-għalliema kif ukoll il-programmi ta' tagħlim tar-reliġjon nisrani fl-iskejjel huma approvati mill-konferenza episkopali mmexxija mill- knisja.

L-amministrazzjoni ta' l-iskejjel tagħmel l-arranġamenti meħtieġa mad- direttur spiritwali ta' l-iskejjel dwar il-ħteġijiet spiritwali għall- istudenti.

L-iskejjel m'għandhomx kappella.

QORTI TAL-FAMILJA

L-ONOR.

FRANCO GALEA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid jekk ġewx istallati closed circuit television cameras fil-bini okkupat mill-qorti tal-familja?

ONOR.

TONIO BORG: Iva, fil-bini okkupat mill-qorti tal-familja ġew istallati closed circuit television cameras.

IMMIGRANTI IRREGOLARI

L-ONOR.

JOSEPH ABELA staqsa lill-Ministru tal-Familja u Solidarjeta' Soċjali: Tista' il-Ministru tgħid kemm nies hemm imħallsin mill-gvern fl-open centre ta' l-immigranti irregolari tal-Marsa?

Kemm pulizija hemm?

Kemm suldati hemm?

Kemm nies pajżana hemm?

Fil-każ ta' nies pajżana, x'inhu x-xogħol li qegħdin jagħmlu u kemm qegħdin jiġu jiswew lill-gvern?

ONOR.

DOLORES CRISTINA: Fl-open centre tal-Marsa, li jitmexxa minn NGO, il- gvern ma jipprovdix ħaddiema tiegħu ħlief għal servizz kontinwu ta' suldat provdut mill-forzi armati ta' Malta.

KAWŻI TA' SEPARAZZJONI

L-ONOR.

CARMELO ABELA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm kawżi ta' separazzjoni hemm pendenti quddiem il-qorti?

Kemm daħlu kawżi ġodda fl- ewwel sitt xhur ta' din is-sena?

Kemm-il kawża ġiet irtirata fl-istess żmien u kemm ġew deċiżi?

ONOR.

TONIO BORG: Risposta tingħata f'xi seduta oħra.

BINI F'ĦAL QORMI

L-ONOR.

MARIE LOUISE COLEIRO staqsiet lill-Ministru għall- Affarijiet Rurali u Ambjent: Jista' il-Ministru jgħid jekk il-fond mibni ġdid fl-indirizz li dettalji dwaru qed jintbagħtu separatament, għandux il- permessi meħtieġa peress li nbena fil-parti l-antika tal-lokal, ħareġ 'il barra mil-linja tal-bini l-antika u konsegwentement il-bankina ma setgħetx titkompla mal-bini ta' biswitu?

ONOR.

GEORGE PULLICINO: Il-post indikat huwa bil-permessi meħtieġa - PA 709/02 - u huwa mibni fuq il-linja kif indikata mill-uffiċjali tal-MEPA.

KAWŻI TA' SEPARAZZJONI

L-ONOR.

CARMELO ABELA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid jekk il-kawżi ta' separazzjoni quddiem il-qorti humiex bejn koppji Maltin, koppji barranin jew bejn koppji mħalltin?

ONOR.

TONIO BORG: Ma tinżammx statistika dwar in-nazzjonalita' tal- partijiet f'kawża ta' separazzjoni.

EX-OFFICERS QUARTERS, ĦAL-LUQA

L-ONOR.

KARL CHIRCOP staqsa lill-Ministru tal-Familja u Solidarjeta' Soċjali: Tista' il-Ministru tgħid jekk ir-residenza li hemm fost l-erba' vilel fl-ex-officers quarters f'Ħal-Luqa, li dwarha hemm kawża, hijiex abitata?

Jekk hemm xi inkwilini fiha, dawn qegħdin hemm bil- permess ta' l-awtorita' tad-djar?

ONOR.

DOLORES CRISTINA: L-awtorita' tad-djar ma tat l-ebda kunsens jew permess lil xi ħadd biex jabita jew biex jieħu pussess tal-fond indikat mill-Onor.

Interpellant.

SKART

L-ONOR.

CARMELO ABELA staqsa lill-Ministru għall-Affarijiet Rurali u Ambjent: Jista' il-Ministru jgħid x'kienet l-ispiża maħruġa mill-gvern u/jew mill-enti kollha konċernati biex seta' jinġarr l-iskart lejn l- impjant ta' Sant'Antnin matul il-perijodu 2002-2005?

Kemm kienet l-ispiża mill-istess gvern u/jew enti biex il-fdalijiet ta' l- istess skart jinġarru mill-impjant ta' Sant'Antnin lejn bnadi oħra tul l- istess perijodu?

X'tip ta' skart inġarr lejn u mill-impjant ta' Sant'Antnin matul l-istess perijodu?

X'kien il-volum ta' kull xorta ta' skart?

L-iskart ta' Għawdex tul l-istess perijodu kien qed jinġarr lejn l-impjant ta' Sant'Antnin?

X'kienet l-ispiża involuta, inkluż tar-rejects, mill- impjant lejn bnadi oħra?

ONOR.

GEORGE PULLICINO: Risposta tingħata f'xi seduta oħra.

SERQ

L-ONOR.

CARMELO ABELA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm każi ta' serq ġew irrapportati fl-ewwel sitt xhur ta' din is-sena, apparagun ma' l-istess perijodu tas-sena li għaddiet?

ONOR.

TONIO BORG: Matul l-ewwel sitt xhur ta' din is-sena, il-pulizija kellha 4,473 rapport ta' serq filwaqt li s-sena l-oħra matul l-istess żmien kien hemm 5,131.

WSC CHIEF EXECUTIVE

L-ONOR.

CHARLES BUHAGIAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jpoġġi fuq il-mejda tal-Kamra kopja tal-kuntratt taċ-chief executive il-ġdid tad-WSC?

ONOR.

AUSTIN GATT: Kopja tal-kuntratt qed titpoġġa fuq il-mejda tal-Kamra.

QABDIET TA' DROGA

L-ONOR.

CARMELO ABELA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm droga nqabdet mill-pulizija bejn Jannar u Ġunju ta' din is-sena u ta' liema tip?

Kemm persuni tressqu l-qorti b'konnessjoni mad-droga matul l-istess żmien, nisa u rġiel, Maltin u barranin?

ONOR.

TONIO BORG: Matul l-ewwel sitt xhur tas-sena, tressqu l-qorti 234 persuna fuq akkużi relatati mad-droga, 25 minnhom nisa u 16-il barrani.

L-ammont ta' droga maqbud mill-pulizija matul l-istess perijodu hu kif ġej:

|Cocaine |1kg 007.5grms| |Heroin |1kg | | |765.81grms | |Cannabis |44kg | |resin |334.88grms | |Cannabis |1kg 974.5grms| |grass | | |Ecstacy |5,469 tablets| |Valium |2 tablets | |DHC |68 tablets | |BZP |70.5 tablets |

MANUTENZJONI TA' TOROQ

L-ONOR.

CARMELO ABELA staqsa lill-Ministru għall-Iżvilupp Urban u t- Toroq: Jista' il-Ministru jelenka liema toroq prinċipali se ssir manutenzjoni estensiva fuqhom jew se jinbew mill-ġdid sa l-aħħar tas-sena?

ONOR.

JESMOND MUGLIETT: Risposta tingħata f'xi seduta oħra.

DAWL U ILMA

L-ONOR.

MICHAEL ASCIAK staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jikkonsidra li patrijiet li joqogħdu f'kunvent ma jħallsux id-dawl u l-ilma b'rati kummerċjali iżda b'rati domestiċi, bħalma jagħmlu qassisin djoċesani?

ONOR.

AUSTIN GATT: Risposta tingħata f'xi seduta oħra.

IMMIGRANTI IRREGOLARI

L-ONOR.

GAVIN GULIA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm immigranti irregolari hemm fi closed centres amministrati mill-pulizija?

ONOR.

TONIO BORG: Fil-preżent hemm 183 immigrant irregolari akkomodati fi closed centres amministrati mill-pulizija.

SELF-EMPLOYED OVER-61

L-ONOR.

MICHAEL ASCIAK staqsa lill-Ministru għall-Kompetittivita' u Komunikazzjoni: Jista' il-Ministru jgħid jekk bniedem self-employed li għandu permess ta'

ħanut, jispiċċax mix-xogħol meta jagħlaq il-61 sena?

ONOR.

ĊENSU GALEA: Persuna self-employed tista' tibqa' taħdem anke wara li tagħlaq il-61 sena, sakemm tibqa' konformi ma' l-obbligi tagħha fil- kontribuzzjoni tas-sigurta' soċjali u tinforma lid-dipartiment tas-sigurta' soċjali dwar dan.

ARLOĠĠ TA' L-ISLA

L-ONOR.

MARIO GALEA staqsa lill-Ministru għall-Affarijiet Rurali u Ambjent: B'riferenza għat-tweġibiet ta' mistoqsijiet parlamentari 18315, 19826 u 19952, peress li apparentement l-arloġġ ta' l-Isla jaqa' taħt il- kontroll tal-management tat-tarzna, jistgħu jittieħdu l-passi meħtieġa minn min hu responsabbli biex issir it-tiswija u l-konservazzjoni ta' dan l- arloġġ?

ONOR.

GEORGE PULLICINO: L-Onor.

Interpellant hu mitlub jagħmel il- mistoqsija tiegħu lill-ministru konċernat.

SELF-EMPLOYED

L-ONOR.

MARIO GALEA staqsa lill-Ministru għall-Kompetittivita' u Komunikazzjoni: Jista' il-Ministru jgħid għal liema programmi ta' l-Unjoni Ewropea attendew is-self-employed?

ONOR.

ĊENSU GALEA: Risposta tingħata f'xi seduta oħra.

LIGHT HEATING OIL

L-ONOR.

JASON AZZOPARDI staqsa lill-Ministru għar-Riżorsi u Infrastruttura: Jista' il-Ministru jgħid jekk hux isiru investigazzjonijiet

dwar użu abbużiv tal-light heating oil?

ONOR.

NINU ZAMMIT: M'hemm xejn x'inżid mar-risposta ta' mistoqsija parlamentari 20159.

MISTOQSIJIET GĦAL TWEĠIBIET BIL-MIKTUB

ATTIVITA' FIL-BUSKETT

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid hux isiru attivitajiet ta' kant fil-miftuħ fil-Buskett, peress li dan qed jiġi rreklamat kull ftit jiem?

Kemm saru minn dawn il-kunċerti f'din il- lokalita'?

Jikkonferma li kellha ssir attivita' tal-massa fil-Buskett mill- gay community ta' Malta?

Jikkonferma li se jsir jew sar party f'Popeye Village fil-Mellieħa?

Jikkonferma li kull sena ssir attivita' tal-massa nhar l-Imnarja fil-Buskett?

ONOR.

TONIO BORG: Il-pulizija ma kellha l-ebda talba għal xi party ġewwa l- Buskett u lanqas m'hemm xi talba simili mill-organizzazzjoni msemmija mill- Onor. Interpellant.

Matul din is-sena, il-pulizija kellha żewġ talbiet sabiex isir party f'Popeye Village.

Il-permessi għal dawn il-parties li diġa' saru, inħarġu skond il-liġi.

Dwar l-aħħar parti tal-mistoqsija, naħseb li kull Malti jaf bil-festi tradizzjonali li jsiru ġewwa l-Buskett fl-Imnarja.

TIGNE' CLOCK TOWER BLOCK

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid jekk id-dawl li hemm fuq barra ġo Tigne' clock tower block, hux se jitħallas mill-gvern jew mir- residenti?

Il-ħsarat li hemm f'dawn ir-residenzi se jiġu rranġati mill- gvern jew mill-MIDI?

ONOR.

DOLORES CRISTINA: Ninsab informata li għad trid tittieħed deċiżjoni dwar il-ħlas tad-dawl li hemm fuq barra l-block li qed jirriferi għalih l- Onor. Interpellant.

Dwar it-tieni parti tal-mistoqsija, ninsab informata li l-MIDI qablu li jsewwu xi ħsarat żgħar li kien hemm fir-residenzi indikati.

Fil-fatt dawn ix-xogħlijiet jinsabu fi stat avanzat.

TIGNE' CLOCK TOWER BLOCK

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid għaliex ir-residenti ta' Tigne' clock tower block ma jistgħux jużaw il-lift li hemm fl-istess block?

ONOR.

DOLORES CRISTINA: Il-lift tal-block li qed issir riferenza għalih ma jistax jintuża għax ħadd mir-residenti ma jrid jieħu r-responsabbilta' tiegħu u tat-telephone li hemm istallat fih.

TIGNE CLOCK TOWER BLOCK

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid għaliex ir-residenti ta' Tigne' clock tower block ingħataw parking space ta' karozza waħda meta fil- kuntratt kellhom imniżżel li jista' ikollhom sa tnejn?

ONOR.

DOLORES CRISTINA: Mill-iskrittura privata li l-inkwilini tal-block indikat iffirmaw flimkien mad-dipartiment ta' l-artijiet u l-awtorita' tad- djar, jirriżulta li fil-fatt l-inkwilini kellhom jiġu allokati garage space wieħed fl-ispazju komuni.

TIGNE' CLOCK TOWER BLOCK

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid għaliex is-social housing għadu ma bagħatx għar-rappreżentanti tar-residenti ta' Tigne' clock tower block maħtura mid-dipartiment fil-15 ta' Mejju, 2006?

ONOR.

DOLORES CRISTINA: Il-laqgħa li qed jirriferi għaliha l-Onor.

Interpellant mistennija ssir fil-futur qarib.

GĦAJNUNA LIS-SAJJIEDA

L-ONOR.

ADRIAN VASSALLO staqsa lill-Ministru għall-Affarijiet Rurali u Ambjent: Jista' il-Ministru jgħid jekk sajjieda full-time jingħatawx għajnuna mill-gvern kemm-il darba l-qoxra tagħhom jiġrilha ħsara bil- maltemp?

Kemm flus ingħataw f'dawn l-aħħar għaxar snin?

Jista' jgħid jħaliex sid il-lanċa MFA 1101 għadu ma ngħata xejn, issa li għaddew sentejn minn meta għerqet?

X'inhi r-raġuni li din il-persuna baqgħet ma ngħatatx appuntament?

ONOR.

GEORGE PULLICINO: Ninforma l-Onor.

Interpellant li ma teżisti l-ebda skema fissa li għandha tingħata għajnuna mill-gvern għall-ħsara li tkun saret bil-maltemp.

Normalment meta jkun hemm ħsara kkawżata mill-maltemp isiru applikazzjonijiet ad hoc u jekk jiġu milqugħa jista' isir ħlas ex gratia.

In fatti fis-settur tas-sajd ma sar l-ebda pagament f'dan ir- rigward fl-aħħar għaxar snin.

Sid il-lanca MFA 1101 kellu kuntratt ta' għajnuna ta' Lm20,000 taħt il-pre- accession aid programme, li minnhom ingħata Lm5,000 mal-kuntratt.

Ma sarux ħlasijiet aktar għaliex meta ġab il-bastiment MFA 1101, ma kienx laħaq irreġistrah mat-taqsima tas-sajd u ma' l-awtorità marittima qabel ma għereq.

Sid din il-lanċa għamel talba għal pagament ieħor taħt din l-iskema biex ikun jista' jagħmel depożitu fuq bastiment ieħor biex jirrimpjazza dak li kien għeriqlu, liema talba qed tiġi kkonsidrata.